
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЛАО ШЭ

	Хятадын нэрт зохиолч Лао Шэ 1920-иод оны үеэс зохиол бүтээлээ туурвиж эхэлсэн ахмад үеийн зохиолч билээ.

	Лао Шэгийн зохиол дэлхийн олон хэлнээ орчуулагдсан бөгөөд тухайлбал сүүлийн үес зөвлөлтөд энэ зохиолчийн уран бүтээлийг хэд хэдэн удаа орчуулан хэвлэсэн байна.

	Мянга есөн зуун тавин зургаан онд Лао Шэгийн роман, тууж, өгүүллэг, нийтлэл, жүжгийг хоёр боть болгон хэвлэсний дараа мянга есөн зуун жаран таван онд өгүүллэгүүдийнх нь түүврийг «Сүүлчийн зоос» нэртэй хэвлэж, мянга есөн зуун жаран есөн онд «Муужгайн хотын тухай тэмдэглэл» романыг нь хэд хэдэн өгүүллэгийнх нь хамт тусгай ном болгон хэвлэсэн юм. Лао Шэ гэдэг нь уран зохиолынх нь нууц нэр ажээ. Лао Шэ, мянга найман зуун ерэн найман оны хоёрдугаар сарын дөрвөнд Бээжин хотноо нэгэн ядуу бүлд мэндэлжээ.

	Бага балчир ахуйдаа эцгээсээ хагацаж, ядуу зүдүү амьжиргаатай ээжийнхээ халамж асрамжид өсөж өндийн, наймтайдаа бага сургуульд орж дүүргэсэн авч дунд сургуулийн хаалга татах боломж олдсонгүй ээ. Учир нь тэр үес дунд сургуульд суралцахын тул мөнгө төлдөг байжээ.

	Нэгэнт дунд сургуульд орох амьдрал ахуйн боломжгүйгээс болж багш. нарыг бэлтгэх түр цагийн сургуульд орсон байна. Тэр сургуульд суралцах бүрэн боломжтой нь мөнгө төлдөггүйгээр барахгүй хувцас хоол хүртэл үнэ төлбөргүй хангадаг байлаа. Энэ сургуульд суралцаж байхдаа эртний сонгодог бичгийн хэлээр шүлэг зохиол уншин судалж, бичих дасгал хийж эхэлжээ. Ингээд сургуулийнхаа амралт, чөлөө цагаар яруу найргийн ном шимтэн уншиж эртний уран зохиолтой сайтар танилцжээ. Багш нарыг бэлтгэх түр цагийн сургуулиа дүүргээд, бага сургуулийн захирал болж чухам тэр үеэс Лао Шэ эртний хэлээ орхин, уран бүтээлдээ амьд ярианы хэлийг эрхэмлэх болсон байна.

	Мянга есөн зуун хорин дөрвөн онд Лао Шэ-д Лондонд очиж Дорно дахины институтэд хятад хэл бичиг, уран зохиолын багш болох завшаан тохиолдож Английн уран зохиолтой танилцах боломжийг бүрдүүлсэн байна. Тэр анх англи хэл мэдэхгүй байсанд англи зохиолчдын зохиол бүтээлээс дасгал хийн шамдан үз үзсээр сайтар сурчээ. Лао Шэ Лондонд байхдаа орон гэр, эх нутгаа мөрөөдөн ганцаардаж цөхөж зохиол бичихийн хүсэл нь улам улам оргилж, бичихгүй байхын аргагүйд хүрчээ. Лао Шэ англи хэлийг сайтар сурч чадсаны учир юуны түрүүн англи зохиолчдын бүтээлтэй танилцаж, түүгээр ч барахгүй Англид орчуулсан орос, франц зохиолчдын зохиол бүтээл тухайлбал Л. Н. Толстой, А. М. Горький, А. П. Чехов нарын зохиолыг амтархан уншихын хорхойтой болсон байна. Лао Шэ-д ялангуяа Толстой өөрийн тухайн цаг үеийг аугаа их илэрхийлэгч, хэнтэй ч харьцуулшгүй үгийн урлагийн дархан санагдсан байна.

	Лондонд таван жил суухдаа «Хоёр Ма» гэдэг роман, «Өвгөн Жангийн гүн ухаан» зэрэг өгүүллэг бичсэн нь урьд өмнөх зохиол бүтээлүүдээ бодвол урлахуй арга чадвар, дэвшүүлсэн санааны хувьд мэдэгдэхүйц сайжирчээ.

	Мянга есөн зуун хорин есөн онд Лао Шэ Европын хэд хэдэн орноор явж хятад эх орондоо төрсөн үрийнх нь ёсоор халуун сэтгэл өвөрлөн эгэн иржээ. Тэр бээр хилийн чанадад аж төрөн явахдаа өдөр бүр эх нутаг юугаа санан мөрөөсөж орон гэртээ буцан харихын хүслэн болж явжээ. Тийнхүү эх орондоо буцан ирэхэд нь үгүйрэл гуйланчлал, дорой буурай хятад орон угтан авсанд сэтгэлийн дотор энэлэн харуусаж эх орныхоо төлөө ихэд гутран шаналжээ.

	Лао Шэ эх орондоо эгж ирээд Зинан, Шандуны их сургуулиудад багшилжээ.

	Тийнхүү сурган хүмүүжүүлэгчийн албан хааж байх үеэсээ уран зохиол, урлагийн онолыг шаргуу судалж эхэлсэн байна.

	Лао Шэ мянга есөн зуун гучин долоон онд хамгийн алдартай роман болох «Хүн тэрэгчин Сянзы» гэдгээ бичиж дууссан байна. Хятад газар ихэд дэлгэр байсан хүн, мал морь лугаа адил тэргэнд орж явуулынхныг хөлсөөр зөөдөг бэрх амьжиргааны тухай нүдэнд үзэгдэж, сэтгэлд хоногштол дүрслэн бичсэн эл романыг нангиадач эрдэмтэн Г. Сүхбаатарын орчуулгаар эх хэлээрээ, нэгэнт уншсан билээ.

	Бид Лао Шэгийн өгүүллэгүүдийн түүврийг орчуулахдаа мянга есөн зуун тавин долоон онд Бээжинд, Ардын хэвлэлийн хорооноос хэвлүүлсэн өгүүллэг туужийн нь түүврээс арваад өгүүллэгийг сонгон орчуулав.

	Зохиолч уул түүврийнхээ төгсгөлд өчихдөө:

	 

	«Эл номд орсон өгүүллэг туужуудаа бүгдийг нь чөлөөлөгдөхөөс өмнө бичсэн билээ... хэлний тухайд гэвэл нутгийн хар ярианы үг хэллэг их орсныг өөрчлөн засахын аргагүй байлаа» 

	 

	гэж онцлон тэмдэглэсэнчлэн ардын болон бичгийн тансаг хэлээр бичдэг зохиолчдын зохиол бүтээлийг эх хэлнээ орчуулна гэдэг тун ч амаргүй байлаа.

	Мянга есөн зуун тавин зургаан оны дөрөвдүгээр сард Лао Шэ зохиолч Зөвлөлтөд хэвлэгдэх гэж байсан хоёр боть зохиолынхоо тэргүүн дэвтэрт, хэвлэлийн газрын захиалгаар бичсэн зохиолчийн үгэндээ: 

	 

	«Өөрийнхөө уран бүтээлийн тухай ярихаар болох бүрийд надад үнэндээ хэцүүхэн байдаг билээ. Учир юун гэвэл өөрөө өөрийгөө уншигч олонд сурталдана гэдэг яавч чин шударгуу, даруу зан бишдээг. Үнэндээ гэхэд нэгэн бодол их л эвгүй юм шүү дээ. Хамгийн гол нь уншигч олны саналыг л сонсох нь чухал билээ» 

	 

	гэж бичсэн байна. Зөвлөлтийн уншигчдад айлтган өчсөн эл үг, монгол уншигчдад хамаарахгүй гэхийн арга алга. Энэ бол аль ч орны уншигчдыг эрхэмлэн хүндэтгэдэг зохиолчийн чин санаа.

	Хятадын нэрт зохиолчийн зохиол бүтээлийг эх хэлнээс нь монгол эх хэлнээ орчуулж байгаа маань бидний анхны ажил учир ташаарсан зүйл байх ахул хүлцэн өршөөж алдсан эндсэнийг минь харамгүй хэлж өгнө гэдэгт уншигч авгай нартаа лавтай итгэж байна.

	Харамсалтай нь нэрт зохиолч маань гайхал «соёлын хувьсгал» гэгчийн үес амь үрэгдсэн гэх лавтай мэдээ бийг ташрамд дурдъя.

	 

	Ц. БАЗАРРАГЧАА

	
ХАВИРГАН САРАН

	1

	Тийм ээ, би нүдэнд нэг л хүйтэн, алтран махийсан хавирган сарыг аанайхан л харж байна. Энэ л хавирган сарыг би олон удаа харжээ. Яг л одоо миний харж байгаа шиг ийм л сарыг олон удаа харсаан даа! Хавирган сарыг ширтэн суухад надад олон зүйл бодол ухаан, олон зүйл дүр төрхийг өгүүлэх агаад тийнхүү ажиглан суухад хавирган саран яг л үүлнээс дүүжлээстэй юм шиг санагдах ажээ. Нам жимхэн нойрсох анхилам сайхан цэцгийг оройн сэвшээ салхин үлээхийн адил сар чи бодол ухааныг минь сэргээлээ.

	 

	 

	2

	Тэртээ, хамгийн анхан болох нь дээ! Харах нь ээ нэг л хүйтэн саран чи үнэхээр хүйтэн зэвүүн байж билээ. Тэр үед миний сэтгэл үнэхээр хэцүү байсаан. Чиний ёлтойсон шарангуй даасан гэрэлд миний нулимс гялтганан байсаан. Тэр үе би хараахан долоо хүрээгүй, хөвөнтэй оготор улаан хүрэмтэй жаалхан охин байжээ. Би санаж байна. Тэр үес би ээжийнхээ хөх даавуун дээр жижигхэн цэцэг хатган оёж өгсөн бяцхан малгайг өмсдөг байлаа. Би өнөөх л бяцхан өрөөнийхөө хаалгыг түшин хавирган сарыг ширтэн зогсдог байлаа. Би ганцаараа хавирган сарыг харж зогсоно. Хэн ч намайг дуудах нь үгүй, хэн ч намайг эвийлэн хөөрхийлж оройн хоолоо ид энээ тэрээ гэх нь үгүй. Өрөөнд минь ам, тамхины үнэр, ээжийн минь нүдэнд нулимс, аавын минь өвчин эмгэгээс өөр юу ч алга. Би өрөөн доторх өвчин зовлонг бүрнээ ойлгож байна аа. Яагаад гэвэл хүмүүс аавын минь өвчнийг ярина... гэсэн ч би өөрийнхөө уй гашууг улам илүү мэдэрнэ. Би даарч өлсөж байна. Намайг анхаарч хайхрах хэн ч алга. Би хавирган сар чамайг далд орон ортол зогссоор л байлаа. Бүх юм дууслаа. Би уйлахгүй байж чадсангүй. Аав минь дахин чимээ гарахаа байлаа. Хэсэг цагаан даавуугаар нүүрийг нь бүтээлээ. Ээж минь намайг тайтгаруулан уйлаад яах вэ гэлээ. Би цагаан даавууг нь сөхөж аавыгаа дахин харъя гэвч нэг л зүрх хүрсэнгүй. Өрөөний минь өчүүхэн төдий зайг аав минь эзэллээ. Ээж минь цагаан хувцас өмслөө. Миний оготор улаан хүрмэн дээр мөн л энгэрийг нь оёогүй урт цагаан дээл нөмөргөхдөө дутуу оёсон учгийг нь тас татан авч байсныг би санаж байна. Хүмүүс цөм л яарсан тэвдсэн... Тэд өөр хоорондоо чанга чанга ярилцан уйлан бархиралдах чимээ гарна. Гэсэн ч хойдох ажил нь тийм их хөлтэй юм болсонгүй. Аавыг маань ердөө л дөрөвхөн ширхэг нимгэн банзаар хийсэн авсанд хийлээ. Тэр авс нь энд тэндгүй л сиймийсэн ан цав үзэгдэнэ. Аавыг минь нутаглуулах ажил явдал өнөөх л уйлж гашуудан орилон бархиралдаж байсныхаа дайтай юм болсонгүй ээ. Тэгээд л тав зургаан хүн аавыг минь өргөөд л явлаа. Ээж бид хоёр уйлсаар тэдний араас дагалаа. Би аавыгаа тодхон санаж байна. Аавыг минь дотор нь хийсэн тэр модон хайрцгийг ч санаж байна. Тэр модон хайрцаг л аавын минь бүх юмыг төгсгөл болгосон. Би аавыгаа санах болгондоо л тэр модон хайрцгийг л нээхгүй бол аавтайгаа уулзаж чадашгүй гэж бодогдоно. Гэтэл тэр модон хайрцгийг газрын бүр гүнд булсан байгаа шүү дээ. Хотын дүүргээс хол тэр нэг газар аавыг минь оршуулсан гэдгийг би сайн мэднэ. Гэлээ ч эх газарт уусан шингэх борооны ганц дусал лугаа адил аавыгаа эрж олно гэдэг яагаад ч байшгүй хэрэг билээ.

	 

	 

	3

	Ээж бид хоёр өнөөх л цагаан даавуун дээлээ өмссөн хэвээр. Би аанайхан л өнөөх хавирган сараа ширтсээр. Хүйтэн жихүүн тэр нэгэн өдөр сөн, ээж минь намайг дагуулаад аавын шарилыг эргэж үзэхээр хотоос гаран одож билээ. Ээж минь тэгэхэд нэгэн хэсэг нимгэнээс нимгэн цаас авч явав. Тэр өдөр ээж надад гоц сайн байлаа. Намайг эцээд явж чадахгүй болохоор хөөрхий минь хэсэг зуур үүрэн явна. Хотын хаалганд хүрээд надад жаахан хуурсан туулайн бөөр авч өглөө. Би түүнийг нь тэвчиж идэхгүй явлаа. Бүх л юм хүйтэн зэвэргэн зөвхөн өнөөх жаахан туулайн бөөр маань л халуун байсанд нэг юм гар хуруугаа бүлээцүүлж явлаа. Би сайн санахгүй байна. Хэдий чинээ ч хол явав даа. Ер нь тун холоос хол газар байлаа. Аавыгаа оршуулах тэр өдөр, би тийм хол газар явснаа огт нь анзаарсангүй ээ. Аавыгаа нутаглуулах өдөр олон хүн байсан болоод ч анзаараагүй байж болно. Харин энэ удаа ээж бид хоёр хоёулхнаа явна. Ээж маань ганц ч үг дуугарсангүй, би ч үг дуугарахын сөгөөгүй явлаа. Бүх л юм нам гүм, анир чимээгүй бидний явж буй шар шороон замын бөглүү анир чимээгүйг юутай ч зүйрлэн хэлэхийн арга алга. Өдөр яасан богинохон юм бэ. Би аавынхаа шарил байгаа бяцхан овгор шороог сайн санаж байна. Тэр жаахан овгор шорооноо наран гэрэл жишүүхэн тусжээ. Ээж минь намайгаа хайхрах сөгөөгүй байгаа бололтой, намайг хажуудаа зогсоогоод аавын шарилыг тэврэн цурхиран уйлж баахан уй гашуу болов. Би аавынхаа шарилын хажууд нөгөө л хэдэн туулайн бөөрөөрөө арга цөхрөн оролдон зогслоо. Ээж минь баахан уйлж унжиж байснаа гэрээсээ авч гарсан нимгэн цаасаа шатаалаа. Шатсан цаасны үнс миний нүдний өмнүүр хэсэг бусгаараа хийсэн эргэлдсээр зугуухан газар унана. Салхи савир гээд байхаар юмгүй хэр нь юутай хүйтэн өдөр байсан гээ. Ээж минь дахиад л уйлж унжиж уй гашуундаа хахаж цацлаа. Би аавыгаа арга буюу санагалзан дурслаа. Ээж минь битгий уйлаасай даа гэж дотроо битүүхэн шимширлээ. Ээжийнхээ уйлан хайлан уй гашуу болон байгааг хараад би яаж ч чадсангүй битүүхэн л өрөвдлөө. Тэр даруй хоёр нүдний минь нулимс хэлхээ нь тасарсан сувдын адил мэлмэрэв. Би ээжийнхээ дэргэд очоод гараас нь татан «Ээж ээ, битгий уйл л даа! Битгий уйл!» гэлээ. Чингэтэл ээж минь тайтгарах нь байтугай улам элэг эмтрэм мэгшин уйлав. Ээж намайг өвөртөө хийж тэврээд жаргаж байгаа нарыг ширтэнэ. Дөрвөн зүгт бүртийх торойх хүн амьтан ер алга ердөө л ээж бид хоёр. Ээж маань жаахан айж байх шиг байлаа, усан нүдэлсээр намайг хөтлөн одлоо. Зөндөө хол явжээ. Ээж маань мөн л байн байн эргэж харсаар явлаа. Би ч бас эргэж харлаа, аавын маань булш аль хэдийн харагдахтай үгүйтэй болов. Овгор шорооны ойр тойрноор намхан хэсэг хэсэг овгор овгор булш үзэгдэнэ. Ээж минь байсхийгээд л санаа алдана. Бид хоёр зарим газар хурдан хурдан, зарим газар амьсгаагаа даран аажуухан алхалсаар байсан хэр нь хотын хаалга хүрээгүй л байна. Би хавирган саран гарсныг олж харлаа. Эргэн тойрон хав харанхуй огтын чимээ аниргүй нам гүм. Зөвхөн хавирган сар л зурвасхан гэрэл цацруулна. Ээж минь намайг тэврэн явлаа. Би их ядарчээ. Тэгээд яажшуухан явж хот орсноо ч мэдэх юм алга! Тэнгэрт хавирган сар бүүдгэнэн сүүмэлзэж харагдахтай үгүйтэй байсныг л зөвхөн санаж байна.

	Би сая найман нас хүрлээ. Юм хумаа барьцаанд бариулах ажлыг хэдийнээ хийж чаддаг боллоо. Хэрвээ юмаа бариулж чадахгүй, мөнгөгүй хоосон ирвэл ээж бид хоёр тэр орой хоосон хононо. Ээж энэ бүгдийг мэдээд намайг бас явуулахдаа нэг их дуртай биш байдаг байлаа. Ээжийгээ надад жижигхэн боодолтой юм өгч явуулах болгонд манай тогооны ёроолд будааны шавхруу үгүй болж байна аа даа гэж би сайн мэддэг боллоо. Заримдаа манай тогоо хов хоосон байх нь гоёж гоодсон бэлэвсэн авгай шиг л харагдана. Нэгэн өдөр би нэг толь авч явлаа. Уул нь тэр толийг ээж минь өдөр бүр хэрэглэж байдаг болохоор зарж үрэхийн ч хэрэггүй байсан л юм даа.

	Хавар боллоо. Бид хөвөнтэй хувцсаа хүртэл тайлж барьцаагаар юм авдаг газар луу явах боллоо. Би ээжийнхээ тэр толийг авч явахдаа унагаагаад хагалчих вий дээ гэж эмээж хичээж явлаа. Гэсэн ч би яарч түргэн түргэн алхаллаа. Барьцааны газар байнга эрт онгойно. Барьцааны газрын том улаан хаалга урт өндөр лангууг хараад нэг л айдас хүрнэ. Хаалгыг нь хармагц л миний зүрх түг түг цохилно. Хэдий тэгэвч би заавал орох хэрэгтэй. Тэр том хаалганы босго нь өндөр гэж яана. Бараг л мөхөж байж орно. Би чухам аргагүйн эрхэнд шүд зуун байж өөрийн юмыг барьцаанд өгнө. Тэгээд мөнгө, юм хадгалуулсан баримт бичиг аваад гэрийн зүг түргэн түргэн алхална. Би авсан мөнгө сэлтээ чухам яаж хичээнгүйлж авч явснаа сайн мэднэ. Харин намайг харихад ээж маань нэг л сэтгэл зовсон байдалтай угтана. Гэтэл барьцааны газар энэ удаа толийг минь голоод, олигтойхон юм нэмж өг! гээд авсангүй ээ. Чухам «юуг олигтой юм» гэж хэлдгийг нь мэднэ. Би толио тэвэрсээр ухаан жолоогүй гүйсээр харилаа. Ээжид минь толиноос өөр юу байх вэ дээ. Гэртээ эрээд эрээд юу ч олсонгүй. Ээж бас л усан нүдлээд уйлж тарлаа. Манайд багагүй юм бий л гэж санадаг, гэтэл ээждээ тусалж, барьцааны газар өгчихмөөр ганц өөдтэй хувцас олох болоход л манайд юу ч алга гэдгийг сая ойлгов. Ээж минь намайг дахиад яв гэсэнгүй. Би: «Ээ дээ, бид юугаа иднэ дээ?» гэлээ. Ээж минь уйлсаар толгойдоо байсан мөнгөн хатгуур зүүг надад авч өглөө. Энэ бол манайд байсан цорын ганц мөнгөн эдлэл билээ. Ээж байн байн үснийхээ хатгуурыг аван үзэж суудаг сан. Тэгэвч надад тэр хатгуурыг барьцаанд өгөөд ир гэж өгч явуулж тэвчээгүй юм. Тэр мөнгөн хатгуурыг эмээ минь ээжийг анх хадамд гарахад бэлэглэсэн гэдэг билээ. Ээж минь намайг дуудан гэртээ байгаа цорын ганц мөнгөн эдлэлээ надад авч өгөөд, толио орхичихдоо миний хүү гэлээ. Би гүйхээрээ явсаар барьцааны газар очтол миний босгыг нь алхахаасаа зүрхшээдэг зэвүүн том хаалгыг хэдийнээ ян тан хаасан байлаа. Би ээжийнхээ мөнгөн хатгуурыг барьсаар нөгөө аймшигт хаалганы хажуугийн овгор шороон дээр суулаа. Тэнгэр ширтэн байж аяархан мэгшин уйллаа. Мөнөөх л танил болсон хавирган саран миний асгарсан нулимсыг аанайхан л гэрэлтүүлнэ! Би удтал суун уйллаа! Муу ээж минь хав харанхуйн дундуур намайгаа гэсээр хүрч ирээд гараас минь хөтөллөө. Ээжийн минь гар ямар сайхан халуун байсан гэж санана. Ээжийг ирүүт л миний хамаг уй гашуу, өлсөж цангасан тэр бүхэн алга болов. Хөөрхий муу ээжийн минь халуун гар намайг энхрийлэн илбэж байсан цагт бүх юм гүйцэх нь тэр ажээ.

	«Ээж ээ! Хоёулаа маргааш өглөө эртхэн ирье, харьж унтъя даа» гэж би арай ядан хэллээ. Хөөрхий ээж минь нэг ч үг дуугарсангүй. Жаал явж байгаад: «Ээж ээ! Та энэ хавирган сарыг хараач, аавыг өөд болсон тэр өдөр бас л ийм байсан, энэ сар яахаараа байнга ийм соёо шиг махир байдаг юм бэ?» гэж асуулаа. 

	Хөөрхий ээж минь юу ч дуугарсангүй! Гар нь үл мэдэг салганан чичирч байлаа.

	Ээж минь бүхэл өдөржингөө энэ тэр хүний хувцас хунар угаана. Би муу эжийдээ тус дэм болох сон гэж санаад санаад даанч сачий хүрэх нь үгүй ээ.

	Би ээжийгээ юм хумаа угааж арчиж дуустал дэргэд нь нойр хоолоо мартан хүлээн сууна. Ээж л хэзээ ажлаа дуусна би хамт явж унтана. Заримдаа хавирган саран хэдийнээ дээр хөөрчихсөн байхад ээж минь ажлаа бараагүй л байна. Ээжийн угааж байгаа тэр муусайн шивэртэй оймс, хувцас яг л үхрийн хатсан шир гэсэн үг. Ээж минь тэр л «үхрийн шир»-ээ угааж дуусахаас нааш аяга хоолоо ч идэхгүй ээ. Би ээжийнхээ хажууд суун хавирган сарыг ширтэнэ. Сарьсан баавгай сарны зэвэргэн зурвас гэрлийн доогуур нааш цаашаа сүлжилдэн ниснэ. Мөнгөн утсан дээгүүр өнхөрч буй нанж зангуу шиг хурдан гэгч нь нисэн харанхуй руу орно. Хөөрхий ээжийгээ өрөвдөх тутам энэ ёлтойсон хавирган саранд улам хайртай байдаг. Хавирган сарыг харж л байвал сэтгэл минь бага боловч баяртай болно. Зуны цагт хавирган сар улам сайхан харагдана. Сар хэзээний л нэг тийм харахад л хүйтэн хэсэгхэн мөс ч юм уу гэлтэй харагдана. Хавирган сарны зурвасхан гэрэл л миний сэтгэлийг татна. Бүдгэрэн бүдгэрсээр сүүл сүүлдээ гэрэлгүй болно. Тэгэхээр л газарт хав харанхуй болоод явчих нь тэр дээ. Тэр үес одод хэчнээн их гэрэлтэй, цэцэг навчны үнэр ямар сайхан анхилна гээ!

	Манай хөрш айл зөндөө цэцгийн модтой, тэр өндөр хонхорцогт модны цэцэг байгаад л манай ойр тойрноор унасан байх нь цас адил нэвсийтэл дарсан байх нь тэр.

	Муу эжийн минь гар тэр чигээрээ л хайрс шиг ширүүн оргин саарьтсан байна. Нуруугаа загатнахаар ээжээрээ маажуулъя гэж бодовч хөөрхийгөө бас хайрлана! Эжийн минь гар юм угаасаар байгаад тийм өрөвтөл шиг ширүүн болчихсон юм. Ээж минь өнөөх хөлс шивэр ханхалсан оймс хувцсаа угаасаар байгаад хоол ч идэж чадахаа больж турж эцсэн гэдэг нүднээс гарч гүйцэв. Чингэсэн хэр нь биеэ бодно гэж ер үгүй болсныг нь хүртэл мэдэж байлаа. Ээж минь хувцсаа тайлаад хажуу тийш нь түлхсэнээ сэртэсхийн цочно. Ээж байнга өөрөө өөртэйгөө ярьж сууна. Чухам юугаа бодож юу гэж тийн суудаг юм бол оо? Гэсэн ч би тааж чадахгүй юм даа.

	Ээж маань надад, намайг битгий зовоогоод байгаарай гэж захихдаа «аав» гэж аяархан гэгч нь дуудаж байгаарай гэж хэллээ. Би бас нэг аавтай боллоо. Энэ бол өөр аав, би өөрийнхөө аавыг аль эрт оршуулсан шүү дээ. Би ойлгож байна. Муу ээжийгээ тэгж захиж хэлж байх үед би шал өөр юм харж байж билээ.

	Ээж минь нулимсаа мэлмэрүүлсээр «Чамайг өлсгөж алахгүй» гэв. Намайг өлсөж үхүүлэхгүй байхын төлөө ээж минь өөр аавтай болгов. Хожмоо юу болдгийг яаж мэдэх вэ. Би жаахан болгоомжилж байсан авч бас жаахан найдлагатай байлаа. Хэрвээ би үнэхээр хэзээ ч өлсөхгүй бол хэчнээн сайхан байх вэ. Биднийг жижиг тасалгаагаа орхиод явах үед нөгөө хавирган сар маань мөн л гийсэн байлаа. Энэ удаагийн хавирган сар урьд урьдынхаасаа тов тодхон байв. Би ижил дасал болсон жижиг өрөөгөө орхин явлаа. Юутай аймшиг юун аймаар юм бэ? Ээж маань нэг улаан жуузанд суулаа. Урд нь бас хэдэн бөмбөрчин явна. Үлээх дэлдэх чимээ тэр бүгд чихэнд нэг л эвгүй сонсогдоно. Жууз урд талд явна, би нэг эрэгтэй хүнтэй хамт ард нь даган явав. Тэр хүн миний гараас хөтөлнө. Нөгөө аймшигт хавирган сар сүүмгэр гэрэл нь сүүдгэнэн хүйтэн салхинд үл мэдэг чичрэн байх шиг ажээ.

	Гудамжинд амьтан хүн байсангүй. Хэсэг золбин ноход бөмбөрчдийг даган хуцна. Жууз тэрэг маш хурдан явна. Хаа хүрэх гэж байгаа юм бол доо? Ээжийг маань дамнаад хотын дүүргээс хол өнөөх газар очих гэж байгаа юм биш байгаа даа. Оршуулгын газар очих гэж байгаа юм бол уу? Нөгөөх эр намайг хөтөлсөөр л явна. Би амьсгаа ч авч болдоггүй, уйлж ч болдоггүй. Нөгөө хүний хөлс даасан гар гэдэг нь загас шиг л цэл хүйтэн юм байлаа. Би «ээж ээ!» гээд л хашхирмаар байлаа, гэсэн ч айгаад чадсангүй. Хавирган саран аньсан нүд шиг зурвас сүүмийн үзэгдэнэ. Ээжийн маань сууж яваа жууз тэрэг нэг гудамж руу оров.

	Би гурав дөрвөн сар бараг жилийн турш хавирган сарыг дахин харсангүй. Манай шинэ аав бидэнд тун сайн, аав хоёр өрөө байртай. Ээж шинэ аав хоёр мухрынхаа өрөөнд сууна. Би үүдэн талынхаа өрөөнд унтана. Эхний үед ээжтэйгээ нэгэн өрөөнд унтах юм сан гэж ихэд боддог байлаа. Түдэлгүй хэд хоногийн дараа би «өөрийнхөө» бяцхан тасалгаанд идээшив. Цагаан ханатай тэр өрөөнд ганцын зэрэг урт ширээ, сандал байх бөгөөд тэр бүхэн бараг нь минийх. Миний хөнжил хуучныхыгаа бодвол зузаан даарахааргүй боллоо. Ээж маань аажмаар жаахан махалж царай зүс орж нүүрэнд нь улаа бутрах боллоо. Ээжийн гар хурууны нөгөөх загасны хайрс шиг ширүүн холцруу яваандаа зөөлрөн арилж билээ. Би юм барьцаалдаг газар луу гүйхээ аль хэдийнээ болилоо. Шинэ аав маань намайг сургуульд орууллаа. Шинэ аав хааяа хааяа надтай хэсэг зуур тоглож наадна. Тэр надад сайн гэдгийг би хэдийгээр ойлгож байлаа ч гэсэн яагаад ч юм бэ дээ «аав» гэж тэр хүнийг дуудах нэг л аманд эвлэж өгөхгүй байдгийн учрыг өөрөө ч мэдэхгүй байлаа. Миний эл байдлыг тэр хүн бараг ч гадарладаг байх. Над руу харах болгондоо инээмсэглэнэ. Инээхэд нь түүний нүд нэг л сайхан харагдана. Ээж маань надад аминчлан тэр хүнийг «аав» гэж дуудаж бай хэмээн үглэнэ. Би ч бас ээжийгээ нэг их зовоохгүй байхыг бодно. Ээж бид хоёр тийнхүү идэх уухтай болсон маань шинэ аавын л ач гэж би сэтгэлдээ болгоодог байлаа. Тийм ээ, би сайн санаж байна. Өнгөрсөн гурав дөрвөн жилийн турш би өнөөх хавирган сарыг олж харснаа санахгүй байна. Гэвч харсан ч байж магадгүй л юм. Аавын нас барах үеийн хавирган сар, мөн ээжийн суусан жууз тэрэгний урдах хавирган сарыг хэзээ ч мартахгүй. Тэр сарны сулхан гэрэл харахад нэг л хүйтэн нь миний сэтгэлд юм юмнаас илүү тодорхой хадааширчээ. Зарим үед тэр сарыг гараараа тэмтэрч үзэж болмоор юм шиг санагдана.

	Би сургуульд явах тун дуртай байлаа. Уул нь би сургуульд зөндөө цэцэг бий гэж боддог байлаа. Гэтэл тэнд цэцэг гээд байх юм алга. Зөвхөн сургуулиа л бодохоос цэцэг гэдгийг санах газар биш байлаа. Аавынхаа шарилыг бодох болгондоо хавирган сар, намуухан сэвэлзэх салхинд чичиргэнэн байх шиг бодогдоно. Ээж минь цэцэгт ямар их дуртай гээ. Хэдийгээр худалдаад авах чадал хүрэхгүй байсан ч хүмүүс ээжид минь цэцэг бэлэглэвэл бөөн баяр хөөр болон толгой дээрээ зүүж харагдана. Би ч гэсэн боломж л олдвол ганц хоёр амьд цэцэг авчирч өгдөг байлаа. Ээжийг толгой дээрээ цэцэг зүүсэн байхад араас нь харахад сүүдэр нь бага охины байдалтай харагддаг байж билээ. Ээжийгээ цэцэгт тийм дуртайг мэдэж авсан учир би сургуульдаа бүр их дуртай болсон билээ. Тиймээс ч би сургууль гэж бодуут л цэцгийн тухай санах болсон ч байж болох бус уу? 

	Бага сургууль төгсөх яг тэр жил ээж маань намайг юм барьцаанд барьдаг өнөөх газар луу явууллаа. Шинэ аав маань яагаад гэв гэнэт яваад өгснийг би огт нь мэдэхгүй ээ. Шинэ аав хаашаа явсныг ч бүү мэд! Ээж ч гэсэн бас л мэдэхгүй байгаа бололтой. Шинэ аавыг лав эгэн ирнэ гэж бодоод байгаа бололтой. Ээж намайг сургуульдаа яв гэж хэллээ. Гэвч хоног өнгөрсөн авч шинэ аав эгэн ирсэнгүй ээ. Тэр ч байтугай ганц захиа ирүүлсэнгүй. Ээж минь дахиад өмхий оймсоо угаах хэрэгтэй боллоо доо гэж би боддог байлаа. Энэ л миний сэтгэлийг их зовоодог байлаа. Гэтэл ээж минь огт нь сэтгэл зовсон янзгүй харин ч гоёж гоодоод байдаг болсон байлаа. Бас толгойдоо цэцэг зүүх дуртай болсныг нь яана! Мөн хачин юм даа! Нулимс унагах нь битгий хэл харин ч бүр инээд хөөр болчихсон явдаг байлаа. Яагаад ингэдэг юм бол доо? Ёстой л оньсого шиг юм. Намайг хичээлээ тараад ирэх болгонд л ээж үүдэн дээрээ зогсож байдаг байлаа. Нэгэн удаа гудамжаар явж байтал хэн нэгэн хүн «хөөе» гэж намайг дуудлаа. Тэгснээ «Хөөе! Чи эжийдээ нэг юм дамжуулаад орхиорой! Өнөөх юм юу болж байна? Надад нэг өгөх үү, үгүй юу?! гэж байна гээрэй» гэв. Миний нүүрнээс гал бутрах шиг болж толгой дохих хэцүү, байх хэцүү боллоо. Ямар ч арга алга, би юу болж байгааг бүр мэдэхээ байлаа. Би ээжээс учрыг нь асууж даанч зүрхлэхгүй, яагаад ч чадахгүй. Ээж минь надад жигтэйхэн сайн, заримдаа хичээнгүйлэн «номоо үз, номоо үз» гэж шахаж шавдуулах нь хүртэл чихнээ нэг л аялагхан, ээж бичиг мэдэхгүй хэр нь намайг яагаад ингэж номоо үз гэж шахаж шавдуулдаг юм бол? Би заримдаа эргэлзэх юм. Эргэлзсэнээсээ болоод ээж маань миний төлөө л намайг л гэж тийм ажил хийж явна шүү дээ гэх бодол ургана. Ээжид минь үүнээс өөр олигтой арга даанч олдсонгүй ээ. Би эргэлзэх үедээ ээжийгээ баахан зүхнэ. Чингээд эргүүлээд бодох нь ээ л хөөрхийгөө арга буюу өрөвдөнө. Дахиад тийм ажил битгий хий гэж ээждээ хатуу хэлнэ. Ээждээ тус нэмэр болох чадалгүйдээ өөрийгөө зүхэн хараана. Тийм байж бага сургууль төгсгөөд ямар ч хэрэг байх юм бил ээ дээ? гэж хааяа хааяа сэтгэл гутарна. Ангийнхнаасаа өнгөрсөн жил сургууль төгссөн олон хүүхэд хүний хоёр дахь авгай болцгоосон гэж дуулсан. Хэн ч гэлээ нэг нь нууц янхан болсон гэж зарим хүүхдүүд ярьж байлаа. Би тэр болгоны нарийн учрыг төдийлөн сайн мэдэхгүй юм. Гэлээ ч гэсэн тэдний ярьж байгаагаар бол яавч өөдтэй явдал биш юм байна гэдгийг багцаалж билээ. Тэд нар ер юм бүхнийг мэддэг юм шиг байдалтай байна. Ямар ч юмыг нууцгайгаар сэм мэдэж болно гэж бардамнацгаана. Яая ч гэх билээ. Энэ бол ёс бус юм л даа. Уг нь иймэрхүү юмыг тэд нэг их хэрэгтэй юм шиг уралдаж ирээд л нүүр амаа улайлган сайхан ярина. Би арай намайг сургуулиа төгсөхөөр явж... тийм юм хий гэж хэлж халаахгүй байгаа даа гэж бодно. Би заримдаа ичиж зовохдоо гэртээ хүртэл харьж чаддаггүй байлаа.

	Ээжтэй уулзахаасаа нэг л айдас хүрэх шиг болно. Ээж минь зарим үед надад нарийн боов авч идэх хэдэн мөнгө өгдөг байсан. Гэсэн ч би үрдэггүй байлаа. Өлөн зэлмэн яваа чигээрээ л биеийн тамирын дасгалаа хийдэг байлаа. Толгой тархи эргэж бие их л сульдана. Бусад хүмүүсийг боов идэж байгааг харахад арааны шүлс аяндаа асгарах нь тэр! Гэсэн ч би мөнгөө ер үрдэггүй байлаа. Хэрвээ гартаа мөнгөтэй байхад ээжийг яв л гэвэл би гүйж л орхино. Миний өвөртөө хамгийн их мөнгөтэй үе гэхэд л сайндаа л арван хэдхэн мөнгөтэй явна. Яг тэр үед би бүр гэгээн өдөр тэнгэр ширтэн өөрийнхөө хавирган сарыг эрж хайна. Миний сэтгэлийн зовлонгийн дүрс хэлбэрийг зүйрлүүлэн зураглан гаргаж болдог сон бол яг тэр хавирган сар шиг юм байх бол уу? Хавирган сарыг түших тулах юм юу ч алга, цэнхэр тэнгэрт өлгөөстэй юм шиг ёлтойно. Сүүмгэрхэн гэрэл ёлтойн байснаа түдэлгүй харанхуй руу шингэн алга болно.

	Миний сэтгэл бухимдан ядахдаа хөөрхий ээжийгээ аяндаа л зүхэн хараадаг боллоо. Муу ээжийгээ тэгж хараан зүхэхэд намайгаа үүрээд аавын шарил руу очиж явсан байдал нь өөрийн эрхгүй сэтгэлд бууна. Үүнийг сануутаа би муу ээжийгээ хараан зүхэхээ больдог байлаа. Гэвч харааж зүхэхгүй байж бас л болохгүй байлаа. Миний сэтгэл яг л нөгөө хавирган сарны гэрэл шиг сүүмэн сүүмэн хийж, гашуун уйтгарын дунд гиюүрнэ.

	Ээжийн маань өрөөнд эрэгтэйчүүд байнга цугларна. Тэд надаас ичиж зовох нь даанч үгүйгээр барахгүй намайг яс горьдсон нохойн нүдээр харцгаана. Тэд хэл амаа бултгануулан шүлсээ савируулан нам унтаж байх нь бас бий. Тэд намайг нэг л шохоорхсон, горьдон хүссэн харцаар хараад байдгийг нь би хэдийнээ гадарласан билээ.

	Би удаж түдэлгүй өдий төдий хэрэг явдлын учрыг ухаарлаа. Ингээд ч би биеэ барих хэрэгтэй юм байна шүү гэж саналаа.

	Чухам яг тэр үед би өөртөө нэгэн эмзэг ариун эрхтэн байна гэдгийг ойлголоо. Надад хүний анхаарал шуналыг татах ямар нэгэн юм байна гэдгийг хэдийнээ мэдэн тэгээд ч өөрөө түүнээсээ ичдэг байлаа. Надад биеэ барих тийм чадал бий. Бас өөрийгөө ганд нь хаяж бохирлож бузарласан ч болох л доо! Би зарим үед хатуу ширүүн, зарим үед намуун зөөлөн байдаг л даа. Ер нь ямаршуухан байх нь зөв юм бэ дээ? Би ердөө ойлгохгүй юм даа. Эжийдээ хайртай учир заримдаа өөрөөс нь өөрийнх нь тухай асуухаас л болохгүйдээ хүрнэ. Тэгтэл надад бас эжий минь үг сургамж хэрэгтэй байна. Яг тийм үе тулаад ирэхийнхээ тэнд би булзасхийгээд л өнгөрнө. Ээжийгээ л дэмий зүхэж гарна. Тэгэхгүйгээр байж суухын аргагүйдээ хүрнэ.

	Би нойр хулжсан үедээ удтал бодол болон муу ээжийгээ бас уучлах нь ч зөв юм уу даа гэж санагдана. Ээж маань хоёрхон хар аминыхаа л төлөө ингэж яваа шүү дээ гэж бодогдоно. Хэдий ингэж бодовч дахиад л эжийнхээ хийж өгсөн хоолыг идэх гэхээс дур гутна. Миний сэтгэл санаа ингэж л гэнэт хөрж, зарим үед гэнэт хөөрхий дөө гэж уймарч явдаг боллоо. «Өвлийн салхи хэсэг өрвөлзөөд л агшин зуур намсхийснээ дахин өрвөлзөн эхэлдгийн адил сэтгэлдээ шууран байгаа уур хилэнгээ яагаад ч тогтоон барьж чадахгүй юм даа.

	Юм гэдэг даанч амаргүй юм даа. Би арга бодъё гэтэл бүр дэмий юм боллоо. Ээж надаас «ямар байна даа» гэж асуулаа. Надад үнэхээр л хайртай юм бол охиндоо тус болооч дээ! Тэгэхгүй юм бол дахиад намайг гэхээ боль» гэв. Энэ бол ээждээ хэлдэг үг биш, гэсэн ч яах аргаа барсандаа л хэлсэн юм «Би одоохон хөгширлөө, дахиад хоёр жил болоход ямар ч хүнд хэрэгцээгүй болно шүү дээ!» гэж ээж маань шулуухан хэллээ.

	Энэ ч үнэн л дээ, ээж маань ойрдоо нүүрээ байн байн будаж оо энгэсэгдэж гардаг боллоо. Тэгээд тэгээд нэмэр алга үрчийж хорчийсон хэвээрээ л байна. Ээж маань дахиад л нэг алхахад л бас өөр нэг эрийн тачаалыг хангана. Ээж маань биеэ зоргод нь сул хаяж эрчүүдийн зугааг гаргадаг болсон байна. Ээжийгээ гэж бодоход л гол гонсойн хэрвээ хэрэгсэх л хүн байдаг юм бол мантуу худалддаг хөгшинтэй ч бол бушуухан шиг нийлж үзээсэй! Гэтэл би хэдийний том хүүхэн боллоо. Ээжийнхээ суусан жууз тэрэгний араас дагаад явж байсан шиг бага балчир үе нэгэнт өнгөрчээ. Өөрөө өөрийгөө аваад явж чадахтай боллоо. Би ээждээ дуртай «туслах» замаар явахгүй байж болох л байсан л даа. Харин би ээжийнхээ оронд мөнгө олох хэрэгтэй юм л даа. Би ээжийнхээ орноос мөнгө олох үнэн дуртай, гэлээ ч ээжийн минь мөнгө олдог тэр арга намайг амьдаар тамласнаас дор байна. Би юу гэж ойлгох юм бэ дээ? Намайг насан болсон авгай шиг тийм байдлаар явж мөнгө ол гэж байгаа хэрэг үү! Ээжийн минь сэтгэлээс чонын санаа гарчээ. Гэтэл мөнгө гэдэг чононоос долоон дор юм шив дээ. Ээж намайг албадан тэр зам руу оруулалгүй өөр маягаар өөртөө ач тус болох замыг сонгооч! Үгүй сэн бол хоёулаа тус тусынхаа замаар явъя даа! Ээж минь! Нүднээс минь нулимс ч дусахаа больжээ. Бодвол аль эрт ширгэж хатсан биз ээ!

	Би сургуулийнхаа захиралтай ярилцлаа. Захирал маань дөч гаруй настай тарган бүдүүн, тийм ч хурц түргэн шалмаг биш тун сайхан сэтгэлтэй хүн билээ. Би үнэхээр аргаа барлаа, тэгээгүй бол би яаж ам нээж ээжийнхээ... тухай ярих вэ дээ. Би ямар захиралтайгаа ойр дотно танил байсан биш дээ. Намайг захиралтай ярьж байхад миний өгүүлэн буй үг болгон нүүр хуйхлан шарж, улаан цог хоолойг минь цоргин түлж байх шиг болж байлаа. Хоолой минь зангираад дуугарч болдоггүй, удаж удаж л ганц үг дуугарна. Ашгүй захирал надад аль болохоор туслав. Тэгэхдээ харин мөнгө төгрөг өгөхгүй шүү, зөвхөн өдөрт хоёр удаа хоол, суух орон байр өгнө гэж хэллээ. Тэр өдрөөс хойш би сургуулийнхаа хашаанд, нэг настай авгайтай хамт суух боллоо. Тэр авгайд бичиг судар хуулж өгөн хамт суухаар боллоо. Би бичиг үсгийнхээ чадварыг сайн болгох дасгал хийх хэрэгтэй байлаа. Тэгэхгүйгээр авгайд дав дээр тусалж чадахгүй шүү дээ. Өдөрт хоёр удаа хоол иднэ, бас суух байртай ч боллоо. Энэ бол их юм шүү дээ. Би одоо ээжийгээ зовоохоо больё доо. Ээж маань жууз тэргэнд суусангүй. Харин хүн тэрэгчний тэргэнд суугаад л үдшийн бүрийгээр буцлаа. Хөнжил дэвсгэрийг минь авчирч өгөөд тийн буцахдаа ээж минь нэг их балмагдаж уйлж унжаагүй боловч сэтгэлдээ битүүхэн мэлмэрч байлаа. Төрсөн охин минь дахиад өөр лүүгээ очихгүй гэдгийг мэджээ. Харин би сэтгэлээ барьж чадсангүй нулимсандаа хахан цацаж мэгшин уйлж унжлаа.

	Би бол ээжийн охин, сэтгэлийг нь зогоогч ганц хүн нь билээ. Хэдий тийм боловч би ээжийгээ охины ёсоор асран тусалж чадахгүйдээ хүрсэн билээ.

	Намайг өөрийнх шигээ тийм ажил хий гэвэл яалаа ч чадахгүй ээ. Бүх юм өнгөрсний дараа эргэцүүлэн бодоход ээж бид хоёр гэдэг яг л золбин нохой шиг л хөөрхий улс билээ.

	Бид хоёр өөрсдийнхөө хар гэдсийг тэжээхийн төлөө л зовлон зүдүүр бүхнийг амсаж яваагаас өөр биедээ наасан юм ер алга байлаа. Идэх л юманд. Энэ л амны төлөө бид байдгаа үрж дууссан билээ. Би ээжийгээ тэгтэл их харааж зүхэхээ болилоо. Би муу ээжийгээ сайн ойлгож байна. Ээжийн минь буруу биш ээ. Ээжийн амны ч буруу биш, хамаг л гэм буруу хоолонд л байна. Бид яагаад идэх хоолгүй байна вэ? Урьдах бүх л зовлон зүдүүр, уй гашуу бүхнээ ор тас мартлаа.

	Миний нүдний нулимс яаж мэлмэрэн урсдагийг хамгийн сайн мэддэг хавирган сар чи энэ удаа яагаад алга байна? Өчүүхэн ч гэрэл гэгээ алга, хав харанхуй байна.

	Ээж минь харанхуйн дунд чөтгөр шиг юм сүүтгэнэн сүүтгэнэн яваад өглөө. Ээжийгээ нас барлаа гэхэд аавтай нэг дор бараг л нутаглуулахгүй байх! Би алс нь ээжийгээ хаана нутаглуулахаа ч мэдэхгүй байна. Би ердөө ийм л нэг ээжтэй хүн байгаа юм. Энэ ертөнцөд би гон биеэрээ л үлдлээ.

	Ээжтэйгээ үүрд уулзахаа байлаа гэж бодохоос л сэтгэл минь хяруунд цохиулсан хаврын цэцэг шиг унанги оргино. Захиралдаа энэ байдлаа нэг их яриагүй. Жаал зугаа юм бичиж хуулж туслахын тул мэрийхээрээ нэг мэрийхээс биш. Заавал ачийг нь хариулах хэрэгтэй. Би хүний хоол идэж байгаа хүн шүү дээ. Би бол тэр эмэгтэй оюутнуудтай адилгүй, тэд өглөөнөөс авхуулаад орой болтол юу идэж ууж байна, юу өмсөж зүүж байна, юу ярьж байна гэж л бусдыг сонжин ширтсээр байна. Би байнга өөрөө өөрийгөө хянаж, биеэ барьж байна. Надад сүүдрээс минь өөр найз нөхөр, сайн хүн гэх юмгүй билээ. Намайг хайрлан энэрэх хүн гэж байдаггүй болохоор өөрөө л өөрийнхөө хар толгойг хариуцах учиртай. Би өөртөө хайртай, өөрөө өөрийгөө өрөвдөнө. Бас өөрийгөө зоригжуулна. Зэмлэнэ. Би өөрөө л өөрийгөө мэднэ. Миний ээжээс мэндэлсэн бие бялдар өөрт мэдэгдэм өдөр хоногоор өөрчлөгдсөөр байгааг мэдрэх бүрдээ айдас хүрнэ. Бас баясан урамшина. Хачин юм. Ер ухааныг нь олохгүй юм даа! Би гартаа нэгэн багц эмзэгхэн хөөрхөн цэцэг барьж байгаа ч юм шиг санагдана. Би ердөө л өнөө маргаашийг л өнгөрөөж байна. Надад ирээдүй гэж байхгүй. Энэ бүхнийгээ нэг их лавшруулан бодохыг ч тэгтлээ зүрхэлдэггүй билээ. Хүний хоол идэж байгаа болохоор би одоохондоо болж л байна. Орой боллоо гэдгийг сайтар мэддэг тооцоолдог билээ. Хэрвээ тэгэхгүй бол цаг мөч гэдэг нэг л мэдэх нь ээ талийн одох шүү дээ.

	Би ер хоног хугацаа байхгүй газар л хадуулсан бололтой! Ээж минь бодогдох үед л арав гаруй жил болж байна шүү гэж санагдах ажээ. Алс хэт нь ангийнхантайгаа адил амралт хурдан болоосой, шинэ жил болоосой гэж хүсэх үгүй ээ. Тэр бүхэн надад ямар хамаа байх билээ. Чингэтэл бие минь өсөж том болсоор байгааг би мэдэж л байлаа. Тийн өсөн том болсоор байгаа хэр нь би өөрийгөө нэг л хайхрахгүй байна шүү дээ гэдгээ ч ухаарч байлаа. Би өсөн том болох тусмаа өөрийгөө үзэсгэлэнтэй гэдгийг улам бүр ойлгож байв. Энэ бол өөрөө л өөрийгөө тайтгаруулсан хэрэг юм даа. Гоо үзэсгэлэн л намайг өөд татаж авсан хэрэг. Гэтэл угаасаа надад өөрийгөө өргөх ч юм юу байх вэ дээ. Өөрийгөө тайтгаруулна гэдэг чинь эхэн үедээ жаргал, эцсийн бүлэгт зовлон гэсэн үг шүү дээ. Зовлон минь туйлдаа хүрэхэд л санаа амардаг, хоосон ч гэсэн үзэсгэлэн гоо шүү дээ! Энэ л гоо үзэсгэлэн маань намайг бас түгшээдэг билээ. Ээж минь ч бас л цэвэрхэн хүн л дээ.

	Би дахиад л өдий төдий болтол хавирган сар чамайг олж харсангүй. Уг нь би харах юм сан гэж бодож л байлаа гэсэн ч харж нэг л зүрхлээгүй билээ. Би аль хэдийнээ сургуульдаа суурьшлаа. Орой болохоор сургууль дээр ердөө л эр эм хоёр хөгшин хоцорно. Тэд нар надтай чухам яажшуухан харьцвал зүгээр вэ гэдгээ ч мэдэхгүй. Би гэдэг оюутан биш, багш ч биш, гэтлээ бас зарц ч биш. Гэвч зарцтай ер нь төстэй л аж амьжиргаатай хүн. Орой болгон л гав ганцаараа л хашаан дотуураа холхино. Хавирган сар орой болгон өрөөнд гийхэд би түүнийг харах тийм зүрх алга. Учир тиймд гэрээсээ гардаг билээ. Би гэртээ сарны гэрэл тусаагүй үед, хавирган сарыг ямаршуухан хэлбэр дүрстэй билээ дээ, тэгэх тусмаа салхи жаахан сэвэлзсэн үед хавирган сар чи ямар янзтай билээ гэж төсөөлөн бодно. Сэвэлзсэн салхи миний сэтгэл зүрхэнд хавирган сарны сулхан гэрлийг тусгаж улиран өнгөрсөн болгоныг санагдуулж сэтгэлийн минь шархыг хөндөнө. Миний сэтгэл зүрх ердөө л сарны гэрэл дор байгаа сарьсан баавгай л гэсэн үг. Хэдий сарны гэрэл дор байлаа ч гэсэн хав харанхуй байна. Хав харанхуй шүү дээ. Хэдий нисэж чадах авч харанхуй шүү дээ. Надад хүсэх мөрөөдөл алга. Гэлээ ч би яасан ч уйлахгүй, зөвхөн хөмсгөө л зангидна.

	Оюутнуудад жаал зугаа юм нэхэж өгч байж хэд гурван мөнгөтэй болно. Тэд шан хөлсөнд хэдэн мөнгө өгнө. Намайг ингэж хэд гурван юм олж бай гэж захирал хэлсэн юм. Тэд өөрсдөө юм нэхэж чаддаг болохоор би олоод олоод хэчнээн юу базаах вэ дээ. Гэвч тэдэнд яаруу хэрэглэх үе гэж байна. Тийм яаруу давчуу үедээ юм уу, эсвэл хүмүүст гарын бээлий ч юм уу, оймс нэхэж өгөх болохоороо надаар хийлгэдэг билээ. Ийм байлаа ч гэсэн миний сэтгэл бага зэрэг сэргэж хөөрхий ээж минь хэрвээ тэр замаар ороогүй сэн бол би лав тэжээж чадах л байсан шүү дээ гэж бодно. Тэгэвч олсон дольсон хэдэн мөнгөө үзээд л би чинь шал дэмий юм бодож явдаг юм байна шүү дээ гэдгээ ухаарна. Ингэж бодож байх нь надад өөрт аятайхан байдаг л даа. Би муу ээжийгээ харах сан гэж хэчнээн санадгийг хэлээд яах вэ. Хэрвээ ээж минь намайг олж харвал над руу заавал эгэн ирнэ. Бид аргаа олоод амьдарч чадалгүй яах вэ дээ гэж хааяа хааяа боддог билээ. Гэвч би үүндээ төдийлөн нэг их найддаггүй ээ. Ээж минь байнга зүүдэнд орж хөөрхий ээжийгээ үгүйлнэ. Нэг өдөр би оюутнуудтай хамт хотоос гарч аялалд явлаа. Яарсаар явсан хэр нь буцаж ирэхэд аль хэдийнээ оройн дөрвөн цаг өнгөрсөн байлаа.

	Бид нэг жижигхэн гудамжаар эргэтэл муу ээжийнхээ барааг харлаа! Тэр жижиг гудамжинд мантуу худалддаг газрын үүдэнд нь томоо гэгч нь модон мантууны дүрс бүхий сагс харагдлаа. 

	Хөөрхий муу ээж минь хана налаад суучихсан тонголзон хөөрөг татаж суугаа байх даа. Би нэлээн холоос модон мантуу ээж хоёрыгоо олж харлаа. Ээжийнхээ сүүдрийг ч танина шүү дээ. Би дэргэд нь очуутаа ээжийгээ заавал тэврэн авна гэж бодох авч оюутнууд намайг шоолно байх даа гэж бас баахан ичингүйрнэ. Тэд намайг ийм ээжтэй гэж яагаад ч санахгүй байгаа шүү дээ. Явсаар би ээждээ улам ойртлоо. Нүүр буруулан харангуутаа нулимсан дотроо ээжийгээ нэг харлаа. Ээж маань намайг харсангүй. Муу ээж минь байдаг л тэнхээгээрээ хөөрөг татан сууна. Би гэдрэг эргэн ээжээсээ холдлоо. Эргээд харахад ээж минь мөн л тэндээ хөөргө татсаар ажиггүй сууна. Ээжийн минь нүүр танигдахаа больж ердөө л үс нь магнай руугаа унжчихсан байгаа нь л харагдана. Би тэр бяцхан гудамжны хаягийг сайтар цээжилж авлаа.

	Бяцхан шавж хорхой зүрхийг минь маажлах мэт муу эжий дээрээ нэг очих юм сан гэж байнга бодогдоно. Ээж дээрээ очихгүйгээр сэтгэл ер амрахгүй нь ээ. Яг ийм үед сургуулийн захирал солигдлоо. Захирал маань надад ер нь аргаа бодоорой, энд чамд өдрийн хоол, байр өгнө гэж байна, гэхдээ нэг их лавтай гэж бодож болохгүй байна. Шинэ захирал юу гэх бол доо гэв. 

	Би мөнгөө тоолж үзлээ. Ердөө л хоёр юань далан мөнгө тэгээд хэдэн бутархай мөнгө байлаа. Энэ хэдэн мөнгө маань ойрын хэдэн өдөртөө нэг их өлсөхөөргүй байж болох л доо! Гэлээ гэхдээ би хаашаагаа явна даа? Би энд гөлрөөд л хий дэмий гутаж гуньж суугаад ч яах юм билээ дээ. Аргаа л бодъё доо. Муу эжийдээ бэдрэн хүрэх л юу юуны түрүүнд орох чухал арга юм даа. Ээж минь намайг байлгах болов уу? Ээж дээрээ очтол намайг байлгах нь битгий хэл мантуу худалддаг хүн ээж хоёрын хооронд хэрүүл маргаан гарч шал дэмий юм болохгүй байгаа даа? Тэгвэл муу ээжийгээ бас л зовоож шаналгаж орхих болно оо. Тэр хүн чинь миний эх шүү дээ. Зовлон хоосон ядуу эх охин хоёрыг зааглаж байна. Би өөрөө өөрийнхөө зовлонг үүрээд явж байя даа гэж шийдээд эжий рүүгээ очъё гэснээ болилоо. Би яажшуухан зовлонгоо үүрдэг юм билээ дээ. Ай хөөрхий бүү мэд. Бодоод бодоод бодын шийр дөрөв гэгчээр юм болж явна даа. Энэ ертөнц гэдэг өчүүхэн юм даа. Намайг жаахан хөнжил пүүгээтэй минь багтаачих л газар алга даа. Ингэхэд би нохойноос дор ажээ. Нохой бол хаа нэг газар олоод унтчихна шүү дээ. Харин намайг гудамжинд унтахыг хорьдог билээ. Тийм ээ, би хүн. Хүн нохойноос дор байх боллоо. Би нүүр шүүрээ бараад л байгаад байя. Шинэ захирал намайг хөөхгүй гэж үү? Яаж мэдэх вэ дээ. Хүний хөөж туухыг би хүлээж суугаад ч юугаа хийх вэ дээ. Одоо чинь хавар. Би цэцэг дэлгэрэхийг харж байна. Дэлхий ногоон дээлээ нөмөрлөө л гэж харахаас биш дулаан болж байна шүү дээ гэж ер бодогдохгүй юм. Улаан цэцэг улаан цэцэг л байна, ногоон навч ногоон л навч байна. Би ийм ижил биш өнгөнүүдийг харж л байна. Өнгө л байна. Энэ өнгөнүүдэд өөр ямар ч утга учир байх юм билээ дээ. Хавар миний сэтгэл зүрхэнд ердөө л нэг зэвэргэн үхмэл юм санагдана. Би яасан ч уйлахгүй гэж хичээвч нулимс аяндаа л бөмбөрөн урсана.

	Би явж ажил сураглая. Өөрөө л хоолоо олж идэх хэрэгтэй. Муу эжий рүүгээ очихоо ч байя! Алив нэгэн хүнээс горьдохоо ч больё доо гэж бодон өөрийгөө тэжээхээр ажил сураглан гадуур бүхэл хоёр өдрийн турш тэнэлээ. Гэвч шороо тоосонд даруулж, уйлж унжсаар л эргэж ирснээс биш хийчихмээр юм ер олдсонгүй ээ. Тийнхүү яадгаа барж ягтаа тулсан хойноо л сая муу ээжийгээ нэг ойлголоо. Үнэхээр ээжийгээ уучилж байна. Муу ээж минь харин ч ажил олж өмхий оймс ч болсон угааж байж л дээ. Тэгвэл би тэр бүхнийг алиныг ч хийж чадахгүй юм. Ээжийн минь явсан тэр зам ягтаа тулсан хүний цорын ганц зам нь байж шүү дээ. Сургууль надад зааж сургасан ёс суртахуун иймээ тиймээ юм цөм хоосон, худал хуурмаг зүйл байж шүү дээ. Тэр чинь гэдэс цатгалан, хийх ажилгүй, тоглож наадаж байдаг улсын ажил байжээ. Оюутнууд намайг тийм эхтэй байхыг яалаа ч зөвшөөрөхгүй. Тэд эжий минь нууц янхан гэж шоолно. Тийм ээ! Тэд нар чинь идэх юмтай улс шүү дээ. Тэгж л таарна. Зөвхөн надад хэн идэх юм өгнө, би ямар ч юм байсан хийе гэж лавтайяа шийдэв. Уг нь би хүний эх гэдэг даанч элбэрэлтэйеэ гэж бодож байсан. Одоо би үхэхгүй ээ. Үгүй ээ би амь зуух ёстой. Би цэл залуугаараа байна. Би үзэсгэлэн төгөлдөр, амьдрах хэрэгтэй. Ичгүүр сонжуур бузар булай юмыг би өөрийнхөө дураар үйлдээгүй ээ.

	Би аль хэдийний хийх ажлаа олчихсон юм шиг санагдах болов. Би хашаан дотуур явж байлаа. Хаврын тэнгэрт хавирган сар мандлаа. Түүний үзэсгэлэн гоог ширтэн зогслоо. Тэнгэрт хүний урамд үүл алга. Тэр хавирган сар тунгалаг агаад дөлгөөн зөөлөн санагдлаа. Тэр сарны зөөлөн бүдэг гэрэл бургасны мөчир дээр тусна. Хашаан дотор жаахан салхи сэвэлзэн өмнө зүгийн цэцгийн анхилам үнэрийг тээн сэвэлзэнэ. Салхинд найгах бургасны сүүдэр бургас шигээ найган, гэрэл туссан хананд туссанаа харанхуй руу орж алга болно. Гэрэл нь ч тод биш, сүүдэр нь ч тод биш, салхи намуухан үлээнэ. Цөм л зөөлөн энэрэнгүй, бүх л юм нойрссон аятай нэг л зөөлөн намуухан ганхана. Хавирган сарны доорх бургасны мөчир дор тэнгэрийн дагина хавирган сар, бургасны мөчрийг инээмсэглэн ширтэн суугаа ч юм шиг санагдана. Хананы тэнд жимсний ямар мод тарьсан юм бол доо! Цагаан цэцэг цас шиг цавцайж байх чинь. Хавирган саран сулхан бүдэг гэрэлд цагаан цэцгэн цас цайвалзан харагдана. Энэ хавирган сар бол хүсэл мөрөөдлийн эхлэл гэж би зүрхэндээ шивнэн суулаа.

	Би дахиад л нөгөө хуучин бүдүүн захирлаа эрсээр очлоо. Гэртээ байсангүй. Нэг залуу намайг орууллаа. Тэр хүн их цэвэрхэн бас тэгээд нэлээд ёсорхуу байлаа. Би ерийндөө эр хүнээс нэг л айдаг байлаа. Гэтэл энэ залуугаас ер айж сандарсангүй ээ. Тэрийг юу л гэж ярина би дуугарахгүй бол эвгүй ч юм уу даа гээд яриад л байлаа. Тэр нэг инээмсэглэлээ. Миний сэтгэл дороо л уярлаа. Би захирлыг сураглаж яваа учир явдлаа түүнд учирлан хэллээ.

	Тэр хүн их л халуун сэтгэлээр надад тус болъё гэж амлалаа. Тэр орой нь нөгөө залуу надад хоёр юань авчирч өглөө. Би юу юм бол доо гэж айгаад авсангүй. Нөгөө залуу маань энэ бол манай авга бүдүүн захирал чамд өгч байна гэж хэллээ. Тэгээд бас манай авга аль эрт чамд суух байр олсон, нүүгээд очиж болно шүү гэж хэллээ. Надад нэг л сэжиг төрлөө. Тэгсэн хэр нь бас л зүрх хүрсэнгүй. Тэрний инээсэн инээд миний зүрх рүү орчих шиг л боллоо. Миний сэжиглэдэг буруу ч юм болов уу даа гэж бодогдоно. Тэр хүн яасан сайхан нүдэнд дулаан хайр булаамаар хүн бэ?

	Түүний инээвхийлсэн уруул нүдэн дээр минь унана. Би түүний үснээс инээмсэглэж байгаа хавирган сарыг харж байна.

	Хаврын, согтуу юм шиг салхи үүлсийг хөөнө. Хавирган сар, хаврын хос од тэнгэрт гэрэлтэн харагдана. Голын эрэг дэх бургас зөөлөн ганхан, хаврын дэлхий хайрын дуу аялна. Хаврын оройн дулаан агаарт гурвалжин өвсний сайхан үнэр анхилна.

	Миний сонсон байгаа усны урсах чимээ гурвалжин өвсөнд шинэ шим тэжээл өгч байх шиг санагдана. Гурвалжин өвсний иш шиг хурдан өндөр болох сон гэж би хүснэ. Бяцхан багваахай цэцэг ээвэр дулаан газар нахиалан байна. Хаврын салхинд юм бүхэн урсаж уяран сайхан үнэрээ анхилуулна. Би өөрийгөө хүртэл мартсан бололтой, ер бүх юм мартагдсан байлаа. Хаврын урин сэвсээ хавирган сарны бүдэг гэрлийг үлдэн хөөх мэт хавирган сарыг үүлс халхаллаа. Би ч өөрийгөө саналаа. Би хавирган сар чамайг, бас өөрийгөө ч алдлаа. Би хөөрхий муу ээжтэйгээ адилхан болж гүйцэх нь ээ.

	Би өөртөө харуусна, өөрийгөө тайвшруулна. Би уйлна. Би баярлана. Би ямаршуухан байх вэ гэдгийгээ ч мэдэхгүй боллоо. Би зайлан одож үүрд тэр хүнтэй дахин уулзахаа байя! Гэтэл бас түүнийг бодно. Уйтгарлан гуних болно. Хоёр өрөө жижигхэн байшиндаа зөвхөн би л ганцаараа сууж байна. Тэр орой болгон ирнэ. Ямагт цэвэр ариун үзэсгэлэн гоо, үргэлж нүдэнд дулаахан харагдана. Тэр надад идэх уух юм, бас хэдэн шинэ хувцас хийж өглөө. Шинэ хувцас өмсөөд би өөрийнхөө үзэсгэлэн гоог дахин олж харав. Хэдий тийм боловч тэр хувцсаа харахаас миний дургүй хүрнэ. Тэгэвч тайлаад хаячхаж бас тэвчихгүй. Би алив юмыг бодохыг хүсдэггүй агаад элдэв юм бодно гэдэг залхуутай байна. Миний хоёр хацар бундайж улайгаад нэг л жигтэй харагдлаа. Би нүүрээ будаж энгэсэгдэхээсээ залхуурна. Гэвч будахаас ч болохгүй болно. Ер нь юутай залхуутай юм бэ? Ямар ч болсон ажил л олж хийе, нүүр амаа будаж суухдаа би өөрөө өөрийгөө өрөвдөж байвч будаад дуусахаараа бас өөрийгөө зүхнэ. Миний нулимс аяндаа л мэлмэрэн урсах авч ихэнхдээ биеэ барин хичээж уйлдаггүй юм. Нүд минь байнга л нойтон явна шүү дээ. Заримдаа тэр хархүүг галзуурсан юм шиг үнсэнэ. Дараа нь шал дургүй хүрч цааш нь түлхэн холдуулан дотор агзганан харааж зүхнэ. Тэр байнга инээмсэглэж байна.

	Өчүүхэн үүл төдхөн хавирган сарыг халхална. Надад хүсэх мөрөөдөх юм алга гэдгээ хэдийнээ гадарлаж байлаа. Удаж түдсэнгүй хавар өнгөрч зун боллоо. Хаврын миний зүүд ямар байсан гээ. 

	Нэг өдөр, үд болж байлаа. Нэг жаахан бүсгүй ирлээ. Тэр аятайхан хүүхэн гэлээ ч тийм үзэсгэлэн гоо ч биш шавар баримал шиг ч гэх үү дээ. Тэр дөнгөж орж ирэнгүүтээ л уйлж гарлаа. Би учрыг асуултгүй мэдлээ. Түүний байдлыг харсаар байтал надтай хэрэлдэж муудалцах гэсэн санаа ер алга. Би ч хэрэлдье гэж огт бодоогүй билээ. Тэр яасан томоотой дөлгөөн охин бэ? Охин уйлж хайлан миний гарыг барьж «Цаадах чинь бид хоёрыг мэхэлж байна!» гэж хэллээ. Би тэр охиныг зөвхөн нэг «хайртай хүн» нь байх даа гэж санасан юм. Үгүй тийм биш! Тэр охин өнөө залуугийн авгай нь юм байжээ. Охин надтай муудалцсан ч үгүй зөвхөн л «Чи түүнээс боль л доо» гэж тасалдангуй дуугарав. Би чухам яахынхаа ч учрыг сайн ололгүй суулаа. Охиныг өрөвдөхдөө би «Тэгье дээ, би больж үзье» гэлээ.

	Жаал охин маань инээмсэглэлээ. Тэр эмэгтэйн байдлыг ажаад энэ охинд ганцхан юм л дутаж дээ, хөөрхий гэж бодлоо. Тэр огт нь юу ч мэдэхгүй юм шиг зөвхөн эр нөхрөө л хэрэгтэй гэж мэдэж байлаа.

	Би гудамжаар удаан гэгч нь явлаа. Сайх охинд яасан ч амархан зөвшөөрөв дөө. Би гэдэг чинь одоо яадагшуу юм билээ дээ? Түүний өгсөн тэр юмнуудыг авах хүсэл надад огт алга! Тэртэй тэргүй түүнээс би бүрмөсөн салах юм чинь хэмээн бодовч өгсөн юмыг нь авахгүй гэхэд өөр юутай бил ээ дээ? Би хаашаа явах ч юм билээ. Ер ямаршуухан хоол олж иднэ дээ. За яах вэ надад үнэндээ арга алга. Түүний өгсөн тэр жаахныг нь авъя л даа. Би хулгайгаар нүүлээ. Тулах түших юмгүй үүл шиг амьтан, үгээгүй ядуу охин нүүж ганц жижиг өрөөнд ороод нэг хонолоо.

	Бага байхад мөнгө гэдэг сайхан юм даа гэж боддог байлаа. Бас мөнгийг яаж хадгалж гамнах вэ гэдгийг ч мэднэ ээ. Гар дээрээ хэдэн мөнгөтэй болж аваад бушуухан шиг нэг юм олж хийе гэж бодогдоно. Надад хүсэж мөрөөдөх өөр юу ч алга. Энэ маань ямар ч осол аюулд орохгүй гэсэн үг шүү дээ. Ажил олж хийнэ гэдэг чинь нэг хоёр нас нэмэхтэй адил тийм хялбар олдохгүй юм байна. Би хэчнээн их тэсвэр зориг гаргадаг байлаа. Энэ маань ер тус болсонгүй. Ердөө л ийм байх учир тавилантай л юм байлгүй дээ гэж санадаг боллоо. Эмэгтэй хүн мөнгө олно оо гэдэг яасан амаргүй байдаг юм бэ?! Хөөрхий муу ээжийн минь л түмэн зөв байж дээ. Эмэгтэй хүний явах зам ердөө цорын ганц л байдаг байна шүү. Тэр зам бол эжий минь явсан зам мөөн! Би хэрхэвч яаран тэр замаар явахгүй ээ. Гэвч тэр зам намайг тийм ч холгүй хүлээж байна гэдгийг би сайн ойлгож байна.

	Би улам бачимддаг, улам айдас хүрдэг боллоо. Миний хүсэл мөрөөдөл шинэдийн сарны гэрэл шиг төдхөн үгүй боллоо. Хоёр долоо хоног өнгөрлөө. Горьдлого маань улам тасарсаар байлаа. Эцсийн эцэст би хэсэг охидтой нэгэн багашигхан гуанзанд ажилд орохоор шинжүүлж сонжууллаа. Тэр багахан газар нэгэн томоос том эзэнтэй юм. Бид бүгдээрээ царай зүсээр тийм ч барагтай биш цөм бага сургууль төгссөн охид л доо. Эзэн хишиг шан горьдох мэт өвгөрч гүйцсэн суварга аятай тэр эзний шилж сонгохыг нь хүлээнэ. Тэр намайг сонгож авдаг юм байна. Би түүнд нь баярлаж нэг их ч сүйд болсонгүй ээ. Харин өнөөх хамт сонжуулсан охид маань надад атаархаж байгаа бололтой уйлж унжсаар байв. Нөгөө зарим нь «эхийгээ ав» хэмээн хараан зүхэж байгаа дуулдана. Эмэгтэй хүн гэдэг яасан ч үнээ барчихсан юм бэ дээ!

	 

	 

	26

	Би тэр хоолны жижигхэн газрын хоёрдугаар зэргийн үйлчлэгч боллоо. Хоол ундаа өрж тавина, зөөнө, тооцоо бодно, хоолны цэс гаргана. Энэ бүхнийг ер урьд өмнө хийж байгаагүй болохоороо баахан айдаг л байлаа. Гэлээ ч «нэгдүгээр зэргийн» үйлчлэгч надад яарч сандрах юу байх вэ гэж хэлнэ. Нэгдүгээр зэргийн үйлчлэгч маань ч гэсэн мөнөөхөн л аль алиныг нь ч хийж чадахгүй юм. Тэр надад бид үйлчлэх үедээ зөвхөн зочинд цайг нь хийж өгөөд гар арчих алчуурыг нь авч өгнө. Тэгээд л тооцоо бодох дэвтрээ авч өгнө. Бусад юм хамаагүй гэж ярив. Нэгдүгээр зэргийнх «Цагаан халаадныхаа цэвэрхэн ханцуйг аль байдгаар нь арагш нь шамлачихсан сүр бараа болж явна. Дээр нь «охин дүү минь, чамд дурлаж байна» гэж хатгамалласан цагаан торгон алчуураар аяга тавгаа бүтээсэн байна. Өглөөнөөс аваад орой болтол нүүр амаа байн байн будаж шунхадна. Уруулаа будсан нь яг цус нялж орхисон юм шиг л харагдана. Тэр зочинд тамхийг нь асааж өгөх үедээ хоёр өвдгөөрөө жаахан нахисхийж өвдгөө тэр хүнийхээ хөлд шүргүүлнэ. Зочиндоо архи хундагалан барихдаа заримдаа өөрөө ч ганц нэг балгаж байгаа үзэгдэнэ. Зарим нэгэн хүнийг жигтэйхэн уран чадамгай нь аргагүй үйлчлэх нь даанч бахдам ч гэх үү дээ. Тэгтэл заримыг нь болохоор ер тоохгүй, нүдээрээ нэг ширвээд хараагүй юм аятай өнгөрөөд явчихна. Түүний үйлчлээгүй орхисон хүнд нь би л очиж үйлчилнэ. Миний эрэгтэй хүнээс айдаг тэр жаахан туршлага надад бага зэрэг юм мэдүүлсэн билээ. Дурласан ч бай дурлаагүй ч бай ямар ч гэсэн эрэгтэйчүүд аймшигтай улс шүү дээ. Тэр дундаасаа зоогийн газар хоол идэж байгаа эрэгтэйчүүд үү. Нэг их журам дэглэмтэй дүр үзүүлнэ. Их энгийн зан гаргаж суудал тавьж өгөөд л мөнгө юмаа бодоод л унана. Тэд бас ухаан жолоогүй нударгалцана. Архидна, зэрлэг араатан шиг хоолоо үмхэлнэ, тэгээд бас ямар ч хэрэггүй байж зориуд хүний ул шагайна, харааж зүхнэ. Би толгойгоо унжуулаад л цайг нь аягалж алчуурыг нь авч өгнө. Нүүр шатах л дөхнө. Зочид надаар зоргоороо оролдож элдвийн юм ярина. Намайг инээлгэх гэж оролдов. Би инээе гэвч даанч инээхийн хүсэл алга. Оройн есөн цаг өнгөрсөн хойно арай гэж нэг юм ажлаа дуусна. Миний ядарсныг яриад ч яах вэ. Би муу өрөөндөө ирээд хувцсаа ч тайлж чадалгүй тэр чигээрээ л унтаад өгнө. Нэг мэдэхэд бүүр орой болчихсон байна. Сэрсэн цагтаа хар хүчээрээ өөрийгөө тэжээж явна шүү дээ гэж бодно. Өөрийнхөө хөдөлмөрөөр л хоолоо олж идэж явна даа гэж бодоход сэтгэлд бага ч гэсэн урамтай байна. Би эрт гэгч нь босож ажилдаа явна.

	«Нэгдүгээр зэргийн» үйлчлэгч маань, би аль хэдийнээ очоод хоёр цаг гаруй болсон хойно нэг юм ирнэ. Тэр намайг хялалзан харж дургүйцнэ. Ийм эрт ирэхийн хэрэг юу байна даа? Хэн найман цагт ирж хоол идэх юм бил ээ дээ? гэж надад их л сайн санаа гарган сургамжилж гарна. Би чамд хэлж байна шүү. Арчаагүй гэдэг нь, уруу царайлаад байхын хэрэг юу байна даа. Чи чинь зөөгч бүсгүй шүү дээ, ямар энд гашуудал үйлдэгчээр ирээгүй шүү дээ. Толгойгоо унжуулчхаад л... ийм байхад хэн гар цайлгах мөнгө өгөх юм билээ дээ! Чи ер нь энд яах гэж ирсэн юм бэ? Чи мөнгө олохын төлөө ирсэн юм байгаа биз дээ? Манайхан цөм л өндөр захтай байхад чиний наад зах чинь жигтэйхэн намхан. 

	Түүний сайн санааны үүднээс хэлснийг би ойлгоно л доо. Хэрвээ би инээж хөхөрч л байхгүй бол түүнд хохиролтой гэдгийг би бас мэдэж байна. Би инээж илбэдэж байхгүй бол тэдний орлого илт багасах шүү дээ. Би хэдийг л олно бүгдээрээ хуваагаад л авна шүү дээ. Би түүнийг ад шоо үзэх нь бүү хэл нэг талаар гэхэд үнэндээ биширдэг билээ. Яах вэ, мөнгө л гэж үхэлдэж явдаг юм зайлуул! Эмэгтэй хүн мөнгө олохын тул ингэж л явахаас өөр зам даанч алга даа. Гэлээ ч би тэрнээс сурахгүй гэдгээ тодорхой мэдэж байна. Хэзээ нэг цагт түүнээс давж түүнээс илүүгээр хоол олж идэх болно. Бүр аргаа барахын туйлд хүрлээ гэхэд өнөө хуучин газар минь эмэгтэйчүүд биднийг «яах ч аргагүй» хүлээж байгаа шүү дээ. Би хэдхэн хоног л хүлээх шүү дээ. Би энд шүдээ тас зууж сэтгэл зүрх минь шатан байна. Яая гэхэв, эмэгтэй хүний хувь заяа ямар өөрийн нь гарт байдаг биш. Би дахиад л гурван хоног ажиллаа. Нөгөө эзэнтэн маань, чамайг дахиад хоёр өдөр туршин үзнэ гэж мэдэгдлээ. Хэрвээ би дураараа хугацаа сунган цааш ажиллавал «нэгдүгээр зэрэг ч болж болох арга олддоггүй байгаа даа». Зарим хүн чамайг аль хэдийний сонсож мэдсэн байна аа. Юунд ингэж авьяас чадал сайн сайхнаа нуугаад тэнэг царай гаргаж байдаг юм бэ? Бид хэн нэгнийгээ ямар бил ээ гэдгийг мэдэхгүй биш дээ? Үйлчлэгч эмэгтэй банкны эзний авгай болохыг алийг тэр гэхэв дээ. Чи өөрсдийгөө тэгж муу доорд гэж үздэг юм уу? Нүүр хагарч үзэж алдана шүү. «Бид бас хэд хоног машинд суугаад авахад ч яадаг юм» гэж «нэгдүгээр зэрэг» нэг талаар тоглоом тохуу болгон, нөгөө талаар ятган ярих юм. Энэ нь миний уурыг хүргэж орхих юм даа. Тэгээд би өөдөөс нь «Чи тэгээд чухам хэдийд машинд суух юм бэ дээ?» гэж асуулаа. Нөгөөдөх чинь улайчхаад уруулаа унжуулаад «Чи цэцэрхээд байхын хэрэггүй, чи юү хийх юм бэ, тэрнийхээ л тухай ярь, эхээс заяасан бөгс байхад бас энийг хийж чадахгүй гэнэ ээ!» гэж хэлэв. Тийм ээ, би хийж чадахгүй ээ. Төгрөг 05 мөнгө аваад би гэртээ харилаа.

	Хамгийн сүүлчийн хар сүүдэр бас л над руу ойртон айсуй. Түүнээс нуугдъя гэтэл тэр улам ч ойртоно. Би тэр ажлыг хаялаа гээд гомдох юм алга аа. Гэсэн ч би тэр хар сүүдрээс үнэндээ айж байна. Өөрийгөө хүнд худалдаж би чадна. Би тэр юман дотроос эр эмийн хоорондын харьцааг сайн мэдэж авсан. Эмэгтэй хүн биеэ л жаахан сул тавивал эрэгтэйчүүд зүгээр л үнэрийг нь аваад хүрээд ирнэ. Тэдний хэрэгтэй нь ганц юм, тэгээд л мал адгуус аятай хүчээр алхах гэнэ. Түр зуур идэхтэй өмсөхтэй болно. Дараа нь магадгүй зодож жанчина. Чамайг харааж зүхнэ. Эсвэл чамд юм өгөхөө больж орхино. Эмэгтэй хүн ингэж л өөрийн эрхгүй биеэ худалдах болно доо. Зарим үед эл явдлыг их л анхаарч би ч овоо л биеэ барьж явна даа гэж бодогдох юм. Бузар булайг нь зэвүүцэн жигшиж байгаа үед бол тэнгэр бурхны л үг шиг цэвэрхэн үг ярихыг нь яана гээ. Жаахан байзнаад л бодоход би гэдэг зовлон зүдүүрт арчаа тасарсан хүн санагдана. Гэвч хэн нэгэн эрд биеэ худалдлаа гэе. Яах вэ хэдэн сайхан үг хэлбэл болно. Ийм юмыг чинь яриад байх чиг арга алга. Хөөрхий муу эх минь ийм үг цухуйлгаж байсан юм биш дээ. Айх ч янз бүр л байх юм. Би «нэгдүгээр зэргийн» зөөгчийн тэр ятган хэлснийг дагах ямар ч арга алга. Чухамдаа бол намайг эр хүн айлгах нь гайгүй хэрэг гэлээ гэхэд би биеэ худалдъя гэж боддоггүй билээ. Би ингэхэд хорь хүрээгүй байна. Надад эрэгтэй хүний хэрэггүй байна. Би анх эрэгтэй хүнтэй хамт байх лав л сонин биз гэж бодож байлаа. Харин хамт байгаад ирэхээр нөгөөдөх чинь миний айж явдаг нөгөө юмыг нэхнэ, шаардана гэж яахан мэдэх билээ. Тийм ээ, тэр үед би өөрийгөө хаврын салхинд даатгасан юм шиг олны аясаар л хөвж байжээ. Ингээд л бодоход тэд миний юм мэдэхгүйг ашиглан завшиж байжээ. Тэрний чихэр шиг үг намайг зүүдэн бодолд умбууллаа. Сэрээд бодоход зүүдээр барахгүй тэр чигээрээ л хоосон байна. Миний олж авсан юм гэвэл хоёр удаагийн хоол, хэдэн хувцас даа. Би дахиад ийм маягаар хоол олж идэхгүй гэж бодогдоно. Хоол хэрэгтэй нь үнээн. Тэгэхээр үнэн мөнөөр л явж хоолоо олбол боллоо шүү дээ. Тэгэхдээ хэрэв үнэхээр хоолоо олж идэж чадахгүй бол эмэгтэй хүн өөрийгөө эм хүн шүү дээ гэдгээ зөвшөөрөх л хэрэгтэй юм даа. Биеэ сар гаруй худалдлаа. Би хийх ажил олоогүй л байна.

	Би явж байгаад санаандгүй хэдэн оюунтантайгаа дайралдлаа. Зарим нь дээд сургуульд оржээ. Зарим нь гэрийн охид болж, би тэднийг харах ч дургүй байлаа. Харин яриа болоод ирэхээр би тэднээсээ сэргэлэн цовоо юм шиг өөрт санагдах юм даа. Уг нь сургуульд байхад би тэднээс тэнэг байлаа. Харин одоо тэд нар «тэнэг» юм шиг болжээ. Тэд цөмөөрөө зэвүүцээд байгаа ч юм аятай, нүүр амаа долоон шидээр буджээ. Ердөө л пүүст байдаг эрээн мяраан бараа шиг л болтлоо буджээ. Тэдний нүд залуухан харчуул руу л бэлчээд байх нь тэр. Байдлыг нь ажихад сэтгэл зүрхэндээ хайр дурлалын найраг холбон байх шиг харагдана. Би тэднийг элэглэдэг байлаа. Тийм ээ, би тэднийг уул нь уучлах учиртай. Тэд идэх уухаар дутна гэж үгүй, гэдэс цатгалан болохоор хайр сэтгэлээс өөр юугаа ч бодох билээ. Тийм ч учраас эр эмийн хооронд нууц тор бий болж тэр тороороо бие биеэ барьж авах нь тэр. Мөнгөтэйнх нь тор арай том, овоо хэдийг олоод барьчихна. Дараа нь тэр дотроосоо аль нэгийг нь амархан нь аргагүй сонжиж сонгоод авна. Надад бол тийм мөнгө ч алга, тор хаяхаар газар ч олдохгүй. Би нэг бол хэн нэг хүнийг барина үгүй бол хэн нэгэн хүнд баригдана. Би тэднээс арай илүү юм мэднэ, арай ч дүн нуруутай.

	Би нэг өдөр нөгөө жаахан хүүхэнтэй дайралдлаа. Яг л шавар хүн аятай харагдлаа. Тэр намайг садан төрөл шигээ л тэврэн авлаа. «Чи бол сайн хүн! Чи сайн хүн! Би гэмшиж байна» гэж тэр үнэн сэтгэлээсээ өгүүлэв. «Би гэмшлээ! Түүнээс чи больсон боловч чиний гарт байснаас дор болсон шүү! Өнөөх чинь бас л өөр юмтай болсон, бүр санаа нь амарч гэрээс нэг л гарвал оронгийн бараа харахаа байсан!» гэж ярив. Түүний ярианаас мань хоёр уул нь хайр сэтгэлтэй байгаад л гэрлэсэн байж таарна шүү дээ! Энэ эмэгтэй түүнд ухаангүй хайртай юм байжээ. Цаадах нь бас л хаяад явчихсан байжээ гэж ойлголоо. Би жаал охиныг өрөвдөх юм. Энэ эмэгтэй бас л зүүдэлж байна даа, хөөрхий. Бас л хайр дурлал бурхан тэнгэртээ итгэсээр л байна. Би түүнээс одоо ямаршуу байна даа гэж асуухад тэр, би ямар ч байсан түүнийг эрж олно, нэгийг л дагаж насаа баръя гэж үглэнэ. Хэрэв олохгүй бол яадаг ч юм бил ээ дээ? гэж би тэрнээс асуулаа. Охин уруулаа шилэмдэн долоож байгаа харагдав. Охин бол хадамтай, бас өөрийнх нь эцэг эх нь байгаа, даанч дураараа загнахын арга алга. Миний хувьд гэвэл намайг харж хандах хүн алга. Түүнд маань тэр охин бас атаархана. Бас надад атаархдаг хүмүүс байна гээч. Үгүй би үнэхээр инээд хүрэх юм. Би эрх чөлөөтэй байдаг гэнэ. Инээдтэй ч юм даа, бас. Охин бол идэх хоолтой. Би бол эрх чөлөөтэй. Гэтэл тэр эрх чөлөөгүй, би идэх хоолгүй байдаг. Бид хоёр хоёулаа л эмэгтэй хүн шүү дээ.

	Би нөгөө жижигхэн хүүхэнтэй дайралдсанаас хойш яасан ч эрэгтэй хүнд биеэ худалдахгүй юм шүү гэж бодох болсон юм. Тэр нэгэн удаа би жаахан зугаалъя гэж бодсон билээ. Нэг үгээр хэлэхэд «зугаа цэнгэлээр» хоолоо олж идэх хэрэгтэй. Дахиад хэний ч төлөө ямар ч зан ааш, үзэл санаа, үүрэг хариуцлагыг хүлээхгүй ээ! Би өлсөж байна. Зугаа цэнгэл өлсгөлөнгөөс аварна. Гэдэс л цатгалан бол зугаа цэнгэл тэр. Энэ бол нэг зүйл цагариг дотор л холхино гэсэн үг. Хаашаа ч явсан дурны хэрэг. Өнөөх эмэгтэй оюутнууд ч, тэр жижигхэн биетэй эм ч, тэд цөм л надтай ойролцоо юм даа. Тэд надаас арай их зүүдлэн санааширдаг бол би тэднээс хамаагүй илүү шулуун байж таарна. Өлсөнө гэдэг л хамгаас илүү үнэн тэр. Тийм ээ, үнэн! 

	Би биеэ худалдаж эхэллээ. 

	Бүх юмаа үгүй хийж байна. Ганц шинэ хувцастай боллоо. Би тийм ч муухай харагдахааргүй болж аваад хот явсан билээ.

	Би зугаалах л хэрэгтэй гэж бодсон чинь чухамдаа хоосон хүслэн байжээ. Би тэгж алдсан хүн. Орчлонгийн учрыг бас тийм ч сайн ойлгоогүй байж л дээ. Эрэгтэйчүүд ч миний санадагтай адил тийм ч амархан татагдах улс бас биш юм аа. Би жаахан боловсон шиг хүнийг өөртөө татах хэрэгтэй байна. Их бодож л нэг хоёр л илүү үнсүүлнэ биз. Ха-ха тэд нар тэгж мэхлэгдэнэ гэж үү дээ? Эхлээд уулзмагцаа л ашиг завшаан горьдоно. Бас зарим нь намайг урьж кино үзүүлнэ. Зах зээлээр дэмий хэснэ. Мөхөөлдөс авч иднэ, тэгээд л өлсгөлөн хэвээрээ буцаж ирнэ. Боловсон хүн гэгч маань надаас хаана сургууль төгссөн? гэртээ юу хийдэг вэ? гэж асууна. Тэр бүгдээс л намайг мэдэх гэж хичээнэ. Түүнд хэрвээ чи хэрэгтэй бол зохих ёсны нэг сайн юм чамд байж таарна. Тийм сайн юм үгүй гэлээ гэхэд чи ямар нэгэн тус хүргэсэн байж таарна. Хүмүүсээ гэдэг чинь ердөө арван мөнгөний мөхөөлдсөөр л чамайг нэг үнсэнэ шүү дээ. Биеэ худалдвал ч чухам баярлах нь тэр дээ. Үүнийг би сайн ойлгож байна. Шил шаазан тоглоом шиг улсууд бол үүнийг яахан мэдэх вэ дээ, Ээж бид хоёр үүнийг сайн мэднэ. 

	Муу ээжийгээ би тун их санаж байна.

	Зарим эмэгтэйчүүд зугаа цэнгэлээр л хоолоо олж идэж болно гэж үндэстэй ярих юм. Надад хөрөнгө мөнгө байхгүй, тэгэхээр дахин ингэж бодохын ч хэрэг алга. Би биеэ худалдагч хүүхэн боллоо. Гэтэл байшингийн эзэн намайг тэндээс хөөлөө. Тэр нэр алдар гэж их ярьдаггүй хүн. Би түүнтэй уулзсан ч үгүй ердөө ээж, шинэ аав хоёрынхоо сууж байсан нөгөө хоёр өрөө байшинд нүүгээд ирлээ. Эндэхийн хүмүүс тэгж нэр алдар гээд яриад байхгүй бас чин сэтгэлээсээ хайрлана. Нүүж ирсний дараа миний биеэ худалдах ажил бас ч муугүй байлаа. Манайд нөгөө боловсон харчуул байнга ирнэ. Боловсон улсууд ч намайг биеэ худалддаг хүүхэн гэдгийг сайн мэддэг байлаа. Тэд худалдаж авна. Би худалдана. Тэд иймэрхүү байдлаар яг хохирсон ч юм алга биеэ үрж сүйтгэх ч юм алга. Эхлээд би ажил хийх үедээ их л айдаг байлаа. Яагаад гэвэл би хорь хүрээгүй байлаа шүү дээ. Эр эмийн ажил хэдэн өдөр дараалан үйлдлээ. Би ч айж зовохоо болилоо. Чухам тэр ажлыг л сунаж сулбайтлаа үйлдэж байлаа. Тэд нар сая нэг боллоо гэж сэтгэл нь цаддаг ажээ. Хэдэн сар өнгөрлөө. Би улам их юм мэдэж авлаа. Хүнтэй уулзмагцаа л тэр хүн чухам ямар хүн бэ гэдгийг байцааж гардаг боллоо. Зарим хүн мөнгө ихтэй, иймэрхүү улс ам нээмэгцээ ердөө надаас намайг ямар үнэтэй болохыг асууна. Тэгээд намайг худалдан авч чадахаа илэрхийлнэ. Тийм хүн бол их атаа жөтөөтэй, болж л өгвөл ганцаараа эдлэн жаргахыг бодно. Учир юун гэвэл тийм л улс чинь мөнгө ихтэй улс байна. Иймэрхүү улсыг би тэгтэл нэг их олигтой үйлчилдэг ч үгүй билээ. Тийм хүмүүс дүрэмдэж сүрдүүллээ ч би тэднээс айдаггүй бөгөөд гэр лүү чинь очиж эхнэрт чинь хэлнэ шүү гэж хэлнэ. Хэдэн жил бага сургуульд ном үзсэн минь ч талаар болсонгүй, бас юм сураагүй ч биш юм аа. Адаглаад хэн хүн намайг айлган сүрдүүлж чадахгүй юм. Боловсрол гэдэг хүнд хэрэгтэй юм аа. Үүнд л би итгэнэ. Зарим хүн ганц төгрөг гартаа атгачихсан мэхлүүлчих вий дээ гэсэн шиг орж ирнэ. Би иймэрхүү улсад их нарийн болзол тавина. Тэгэхээр тэд нар гэртээ харьж мөнгөө авчрахаар буцаад явна. Их сонин юм шүү. Нөгөө хэсэг хашир зальхай амьтдыг харахаас бүр дургүй хүрнэ. Мөнгөө үрнэ гэж үгүй бас тэгээд татаж байсан хагас хайрцаг тамхи дундхан болчихсон оо, юу л байна аваад л алга болно. Иймэрхүү улсыг бас зэвүүг нь хүргэж болохгүй. Тэд нар нутаг усныхаа улсыг андахгүй, зэвүүг нь хүргэвэл аягүй бол цагдаа дуудаж надтай хэрүүл маргаан дэгдээж мэдэх улс. Тийм улсыг бол би эгдүүг нь хүргэчихгүйхэн шиг хангасан болоод гаргана. Цагдаа түшмэлийг нь таньчих вий гэж тэднийг нэг нэгээр нь нуун далдална. Энэ ертөнц гэдэг чинь ердөө л араатан юм залгин байгаатай адил ертөнц юм. Хэн л адгийн муу зан ааш гаргана тэр хүнд л ашиг завшаан олж байх юм даа. Хамгийн өрөвдмөөр юм нөгөө хэсэг оюутан. Тэд хармааныхаа ёроолд ганц зоос ч үгүй хэдэн мөнгө хангир жингэр хийлгэн хамар дээгүүр нь хөлс бурзайчихсан ирнэ. Би тэднийг хэдий өрөвддөг боловч ерийн л нэг байдлаар өгөөд гаргана. Надад даанч арга алга даа! Бас хөгшчүүл ч ирнэ. Цөм л ёс дэглэмтэй маягийн хүмүүс байна. Үгүй бол гэрт нь ач үр нь нэгэнт том болчихсон улс байх юм. Би тийм улсад чухам ямар байх яаж хандах нь дээр юм бэ гэдгийг мэддэггүй гэлээ ч би тэднийг мөнгөтэй гэдгийг сайн мэднэ. Тэд үхэхээсээ өмнө жаргаж цэнгэж авъя гэж боддог улс. Би тэдэнд зөвхөн хэрэгтэй юмыг нь хангаж өгдөг дөө. Иймэрхүү туршлага маань надад «мөнгө» - «хүн»-ийг таниулж өгсөн юм даа. Мөнгө хүнээс илүү аюултай. Хүн хэрэв араатан бол мөнгө ердөө л араатны гэдэс дотор гэсэн үг юм аа.

	Би өвчин авч дээ гэдгээ мэдлээ. Энэ л намайг бүр зовоож гүйцсэн дээ. Цаашаа амьдрах хэрэг юу байна даа гэж боддог боллоо. Ямар ч хэрэггүй баахан гудамжаар хий тэнэлээ. Муу ээжийгээ нэг эргэх юм сан даа гэж бодно. Ээж минь түр ч болов заавал жаахан тайтгарна. Бас өөрийгөө хэдийнээ үхэх болсон хүн гэж саналаа. Би тэр жижигхэн гудамжийг мэднэ. Муу ээжтэйгээ нэг уулзах юм сан даа гэж боддог болов. Ээж минь хаалганы гадаа хөөрөг татаж суугаа нь сэтгэлд бууна. Мантууны пүүс хэдийнээ хаагдсан байлаа. Пүүсийн хаашаа нүүснийг хэн ч мэдсэнгүй ээ. Гэвч би улам зориг орлоо. Муу ээжийгээ олж уулзахгүй л болохгүй нь. Гудамжаар хий сүнс сүүдэр шиг үлгэн салган хэдэн өдөр тэнэлээ. Ямар ч хэрэг болсонгүй ээ. Муу эжий минь үхсэн байх гэж сэтгэлд хар бууна. Эсвэл мантууны пүүсийн эзний хамт өөр газар нүүчих ээ болов уу? Лав их хол явж дээ гэж бодоод яаж ч болсонгүй уйллаа. Би хувцсаа өмсөж нүүр амаа будаж янзлаад орон дээрээ хэвтэн үхлээ хүлээлээ. Удахгүй үхнэ гэдэгт би итгэж байлаа. Гэсэн ч би үхсэнгүй. Хүн намайг сураглан гадаа ирэх сураг гарч хаалга цохилоо. За яадаг юм бэ? Түүнд үйлчилж л гаръя. Өөрийнхөө өвчнийг тэр хүнд л өгч салъя гэж бодлоо. Ээжийгээ буруу юм хийж байна гэж огт бодохгүй боллоо. Энэ ерөөсөө миний ч буруу биш гэж би хэсэг сэтгэл уужирлаа. Тамхи ч татлаа, архи ч уулаа, би аль хэдийнээ гуч дөч хүрсэн хүн шиг болжээ. Нүгэлт ажлаасаа болж хоёр нүд минь гархилан алга загатнан халуу оргино. Энэ ч ямар хамаа байх вэ дээ. Мөнгө л байвал сая амьдарч амь зууж болно. Эхлээд цадаж л авъя. Тэгээд дараа нь бусад юмаа ярья даа. Миний хоол унд ч муугүй шүү. Хэн муу юм идье гэж бодох вэ дээ. Би өөрийгөө олигтойхон хоолтой байлгах хэрэгтэй. Аятайхан хувцас хэрэглэх хэрэгтэй. Ийм баймааж нь өөрийгөө гомдоохгүй байж чадна.

	Нэг өглөө, 10 цагийн орчим байх, намайг урт дээлээ нөмрөөд тасалгаандаа сууж байтал хашаан дотор хөлийн чимээ гарахыг сонслоо. Би арав өнгөрсөн хойно сая л босно. Заримдаа бүр арван хоёр хүргэж ч хувцсаа өмсөнө. Ойрдоо миний залхуу хүрэх гэж жигтэйхэн, хувцсаа өмссөн болоод л хоёр гурван цаг хий дэмий сууна. Санаанд минь юу ч орохгүй юм. Элдвийн юм бодъё гэж ч бодохгүй л юм даа. Чингэж гав ганцаараа хий дэмий сууна. Нөгөө хүний хөлийн хөнгөн мөртөө аажуухан чимээ хаалганд ойртож ирлээ. Хаалганы жижигхэн шилэн цонхоор дотогшоо тонгойж байгаа хүний хоёр нүд над харагдлаа. Хэсэг харснаа алга боллоо. Залхуу минь хүрээд хөдөлсөнгүй тэндээ суусаар байлаа. Удсан ч үгүй дахиад л нөгөө хоёр нүд харагдлаа. Би тэсэж сууж чадсангүй босож аргагүй л хаалгаа онгойлголоо. Хөөрхий «ээж» минь.

	Эх охин хоёр яаж өрөөндөө орсныг бүү мэд би ганц ч үг дуугарч чадахгүй байлаа. Хэдий болтол уйлснаа сайн санахгүй байна. Муу ээж минь өтөлсөн гэж хэнээ алдаж нөгөө эзэн нь ээжид хэлсэн ч үгүй сохор зоос ч өгөлгүй хулгайгаар төрсөн нутаг руугаа явсан аж. Ээж маань хамаг юмаа зарж байшингаа үрэн таран болгож түмэн амьтан бужигнасан нэг хашаанд нүүж иржээ. Намайгаа хагас сар гаруй эржээ. Тэгээд олж уулзах ямар ч найдлага тасарч хамгийн эцэст энд л ирье гэж бодсон юм байж. Эрж эрж эцэст нь охиноо сая нэг юм олжээ. Ээж намайг таньж ядан байлаа. Хэрэв би ээжийгээ дуудаагүй бол намайгаа танилгүй эргээд яваад өгөх байсан даг шүү. Би уйлахаа больж галзуурсан юм шиг баахан инээлээ. Хөөрхий ээж минь охиноо олж уулзлаа. Охин нь хэдийнээ нууц янхан болжээ! Муу ээж минь намайг тэжээж байх үед ийм л байсан юм даа. Би одоо эргээд муу эхийгээ тэжээх болжээ. Эмэгтэй хүний ажил гэдэг чинь үе залгамжилсан ийм л ажил байдаг юм байна!

	 

	 

	37

	Ээж минь намайг бага ч гэсэн тайтгаруулаасай гэж би хүсэж байлаа. Тайтгаруулна аа гэдэг чинь угтаа хоосон үг гэдгийг би мэдэж байлаа. Гэсэн хэдий боловч ээжийнхээ амнаас юм сонсох юм сан гэж хүсэмжлэн байлаа. Ээж байнга хүмүүсийг хууран мэхэлнэ. Би ээжийн тэр хуурч мэхэлдгийг өөрсдийгөө тайтгаруулж байна гэж бодно. Муу ээж минь тэр бүгдийгээ цөмийг мартжээ. Ээж минь өлсгөлөнгийн туйлд хүрчээ. Хөөрхийг би ад үзэх ёсгүй билээ. Ээж маань эхлээд миний муусайн юмнуудыг сөхөж үзсэнээ надаас миний олз хишгийг асуулаа. Миний ийм ажил амьдрал руу орсныг огт гайхсан янзгүй байлаа. Би ээжид өвчтэй болсон тухайгаа ярилаа. Ээж маань намайг хэд хоног амар даа гэж хэлэх болов уу гэж горьдож байлаа. Тэгсэн ч үгүй ердөө л явж эм авч өгье дөө гэж хэллээ. «Бид энэ ажлыг байнга хийгээд байх юм уу?» гэж би ээжээсээ асуулаа. Ээж ганц ч үг дуугарсангүй. Гэвч намайг яая даа гэж үнэнхүү сэтгэл зовж байгаа нь илт байна. Хөөрхий муу ээж минь надад хоол хийж өглөө, бие нь ямар байна гэж надаас асууж байна. Намайг байн байн хөөрхийлсөн харцаар ширтэнэ. Муу ээж минь нойрмоглож байгаа хүүхэд шиг нойрмогтож гүйцжээ. Олигтой ч юм ярьж чадахгүй байгаа бололтой, ердөө л дахиад ийм ажил битгий хий тэгвэл боллоо шүү дээ гэж хэлэв. Би дотроо тийм ажил бол гутамшгийн юм гэдгийг сайн мэдэж байвч тэр ажлаас өөр хоёр дахь ямар ажил хийх вэ гэдэг нь санаанд огт бодогдох юм алга. Эх охин хоёр идэх ёстой, өмсөх ёстой. Энэ л хамгийг шийдэж байна шүү дээ. Эх охин хоёр мөн ч байна уу, биш ч байна уу, нэр алдартай ч байна уу, аль үгүй байна уу ямар хамаатай юм бэ? Мөнгөнд ямар энэрэл хайр, өршөөл ивгээл гэж байх биш.

	Ээж маань бас намайг цагдах бололтой, гэлээ ч миний доромжлуулж байгааг байнгад үзэж сонсоно. Би ээжийгээ олигтойхон шиг л өргөж тээх хэрэгтэй юм даа гэж бодно. Зарим үед ээж тун ч яршигтай санагдана. Ээж юм болгонд тэр дундаа мөнгөний тухай бол бүр илүү оролцоно. Ээжийн нүдэнд залуу насных нь цог жавхаа хэдийнээ алга болсон байлаа. Тэгэвч мөнгө харахаараа жаахан сэргэнэ. Ээж минь өнөөх завхай харчуул мөнгө бага шиг л өгвөл тэднийг хараан зүхнэ. Энэ нь заримдаа надад яршигтай байдаг билээ. Нэгэн бодол арга ч үгүй юм уу даа! Энэ ажлыг хийнэ гэдэг чинь мөнгөний төлөө биш гэж үү дээ? Уг нь өөрсдөө ийм ажил хийчхээд бас хүн амьтан харааж зүхээд байх хэрэг ч юу байх вэ дээ. Би заримдаа тэдэнд хүйтэн ханддаг юм. Бас надад өөрийн гэсэн арга бий л дээ. Ихэнхдээ надад хүмүүс уурлаж ч чадахгүй яаж ч чадахгүй болтол үйлчилнэ. Ээжийн арга бол бүдүүн боольхой амьтны дургүйг амархан хүргэнэ. Мөнгөний царай харж байж бид хүний дургүй хүргэх гээд байхын хэрэг юу байх вэ дээ. Би бас насан балчир юмны учир ойлгохгүй шүү дээ. Ээж бас аливаа юмыг хайхрахгүй мөнгө л гэнэ. Ийм ч байхаас өөргүй л дээ. Дахиад хэдэн жил өнгөрөхөд би ч гэсэн бараг л ээж шигээ насан болох байлгүй дээ. Хүний нас ахихад сэтгэл санаа нь хүртэл хамт өтлөх юм даа. Аажим аажмаар хөгшрөхөд ердөө л мөнгөтэй адил энэрэл хайргүй хатуу хөтүү болох юм шив дээ. Тийм ээ. Ээжид бол ёс төр бодох, эмээх юм гэж байхгүй болжээ. Ээж зарим үед ухасхийн ирсэн зочны цүнх сэлтийг булаагаад авчихна. Үгүй дээ, малгай жаахан ахиухан үнэтэй гарын бээлий, таяг зэргийг нь аваад хоцорчихно. Би хэрэг төвөг болох вий дээ гэж учиргүй айна. Гэсэн ч ээжийн хэлдэг «Нэг гэж чамлахгүй байж бид арван жилийн дайтай зовж ганц жил амьдардаг улс. Дал ная хүрэхэд биднийг хэн тоох юм бэ?» гэдэг нь зөв өө. Заримдаа ирсэн зочин сархдад согтож орхино. Тэгмэгц л ээж тэднийг сугадан хүнгүй газар олж аваачиж байгаад гутлыг нь хүртэл мулталж аваад ирнэ. Үнэхээр ярихад гайхмаар юм шүү. Гэтэл тийм хүмүүс эргэн ирж иймээ тиймээ юм болох нь үгүй дээ. Ер чимээ имээгүй өнгөрөх нь тэр. Хэрэг явдал нэгэнт өнгөрсөн хойно бүх юм зүв зүгээр өнгөрдөг л сонин доо. Түмэнд нүүрээ барахаасаа өнгөрчихсөн улс. Харин тэд л айхаас яах ч билээ дээ.

	Ээжийн хэлдэг зөв өө. Арван жил үйл тамаа үзэж ганц жил амьдардаг улс хоёр гурван жил ийм ажилтай заваарлаа. Би шал өөр болсон шиг бодогдох юм. Миний арьс хачин ширүүн барзгар болж уруул минь байнга омголтон хатах болсон билээ. Өглөө үд болсон хойно нэг юм босно. Сэтгэл санаа мөн л тогтворгүй хэвээрээ байна. Танил зочин аажим аажмаар цөөрлөө. Үүнийг нь бодоход тэд яавч тэнэг улс биш дэг. Би анх ирж байгаа зочныг байдаг л чадлаараа тачаалыг нь хангахаар үйлчлэх боловч тэднийг харахаас л улам ой гутаж дургүй хүрнэ. Заримдаа би өөрийнхөө уурыг барьж даанч чаддаггүй байлаа. Би уурлаж бачимдана, худлаа хэлнэ. Би гэдэг хүн хэдийнээ би биш болжээ. Миний ам л хөдөлбөл байнга худлаа ярьдаг болов. Энэ бол нэгэн бодол түр хэвшил болж гүйцжээ. Ингэтэл нөгөө боловсон хүмүүс маань намайг бараг тоохоо болив. «Болжмор хүний эрхээр» гэж тэдний цорын ганц магтаалын эзэн болох би гэдэг ийнхүү үнээ барлаа. Миний нүүр амаа будсан байдал хүн гэхэд бэрхтэй. Ингэж байж л тэр боловсон биш хүмүүсийг өөртөө татаж тачаал урамшлыг нь хөдөлгөж чадна. Миний амаа будсан нь яг л шийгуаны улаан шүүс л гэсэн үг. Би байдаг хүчээрээ тэднийг үнсэн хазан янаглана. Энэ нь тэд нарт мэдээж тааламжтай байх шүү дээ. Заримдаа би хэдийнээ үхсэн юм шиг өөрт санагдана. Нэг юань авахын тулд би бараг үхэхдээ хүртэл ядарна. Мөнгө л хүний амийг торгоодог юм байна. Мөнгө олж байвал л наддаа таарсан бусдаас өөр арга юм л даа. Хөөрхий би үхлээ хүлээж байна. Ингэж бодохлоор л бусад юм цөм алга болно. Өдөр өнгөрч л байвал яамай болно! Миний ээж бол миний сүүдэр, би тэгсхийгээд эжийтэй адил нэг насаараа биеэ худалдана. Үлдэх юм нь гэвэл бууралтсан үс, үрчийсэн хар арьс л болж хоцорно. Энэ бол амь.

	Би арай гэж л инээж байна. Эгээ л галзуурсангүй. Миний зовлон хэдэн дусал нулимс унагасаар өнгөрнө гэж байх биш дээ. Над ийм амьтанд харамсах юм юу байх вэ дээ гэхдээ эцсийн эцэст л үлдэх юм нь зөвхөн амь л юм даа. Биеэ дур зоргод нь сул тавихыг бодох байсан л даа. Иймээс миний хийсэн бүхэн миний өөрийн хийсэн алдаа биш үхэл хэрвээ аймшигтай бол амьдрах гэдэг сайхан. Миний зовлон бол үхлээс айдаг зовлон биш. Миний зовлон аль хэдийнээ үхлийг сөрөн туулсан зовлон! Би амьдрах дуртай ийм янзаар амьдрах даанч хэрэггүй шүү дээ. Би зүүд шиг сайн сайхан жаргалтай амьдралыг сэтгэлээсээ мөрөөдөн шаналдаг. Гэвч энэ зүүд маань хоромхон зуур замхран алга болно. Бид өөрийн амь зууж явдгийг санахад сэтгэл эмтрэх юм. Энэ ертөнц бол зүүд биш яг л там. Миний сэтгэлийн зовлонг ээж маань мэдээд хүнтэй суу гэж ятгана. Би хүнтэй сууна, хоолтой залгана, ээж ч амь зуух жаахан мөнгөтэй болно. Би бол ээжийн хүсэл мөрөөдөл. Гэвч би хэнтэй суух юм билээ дээ.

	Уулзаж хавьтдаг эрэгтэйчүүд олон болсон болохоор би угаасаа хайр дурлал гэдгийн амт шимтийг мэдэхгүй.  Би өөрөө өөртөө л хайртай, тэгтэл одоо өөрийгөө ч хэдийнээ хайхрахаа байлаа. Бусад хүнд дурлаад ч яах юм бил ээ дээ? Уул нь хүнтэй суух юм сан гэж бодож хүсдэг л дээ. Би хайртай дуртай хүнтэйгээ нэг насаар амьдрах хүсэлтэй гэж худлаа хэлнэ. Би өдий төдий хүнд ингэж хэлсээн!! Тангараг ч тавьж байсан удаа бий. Хэн ч түүнийг маань анзаарч байсангүй ээ. Мөнгөний эрхшээлээр хүн болгон цэцэн сэргэлэн болдог юм байдаг шүү. Янхан явах чинь хулгай хийхээс долоон дор ажил. Тийм ээ, хулгай хийх олз л олно. Би хэрвээ мөнгө авдаггүй байсан сан бол улсууд надад хайртай гэж хэлэх л байсан л даа. Яг энэ үеэр намайг эргүүл ирээд аваад явлаа. Манай хотын цагдаагийн шинэ дарга ёс суртахуун зөндөө ярив. Бас нууц янхны тухай сэнхэртэл ярилаа. Жинхэнэ янхан гэдэг чинь угтаа хуучны ёсоор худалдаа арилжаа болж байна гэсэн хэрэг. Яагаад гэвэл тэд нараас татвар авна. Татвар авна гэдэг чинь нэр цэвэр ёс суртахуунтай ч юм.

	Тэд намайг барьж аваачаад л хүмүүжүүлэх газар өглөө. Зарим хүн надад ажил хийхийг зааж өгнө. Юм угаах гал зуухны хар бор ажил хийх, юм нэхэх цөмийг би хийж чадах юм. Энэ мэтийн хар бор ажлаар хоол олж чадах байсан бол би тэр шившгийн жигшүүрт үйл тамаа барсан ажлыг аль эрт хийхгүй байсан л даа. Би тэд нарт ингэж хэлдэг байлаа. Гэтэл тэд миний энэ үгийг итгэхгүйгээр барахгүй намайг лойсон арчаагаа барсан амьтан, ямар ч ёс суртахуунгүй шившгийн амьтан гэж доромжилно. Тэд надад ажил өгнө, бас ажилдаа заавал дуртай байх хэрэгтэй гэж хэлнэ. Хэрвээ би ажилдаа дуртай бол ирээдүйд өөрөө өрийгөө тэжээж чаддаг болно, эсвэл нэг хүнтэй сууна. Надад тийм найдвар алга. Тэдний хамгийн том амжилт гэвэл арав гаруй эмэгтэй аль хэдийн эдний хүмүүжих газраар дамжаад хүнтэй суусан гэнэ. Энд ирж эмэгтэйчүүдийг авах хүн зөвхөн хоёр юань зарж баримт бичиг гаргаад л нэг сайн хүнээр харгалзуулбал болох нь тэр гэнэ. Энэ ч амархан л юм даа. Эрэгтэйчүүдийн хувьд бол миний бодож байгаагаар бүр инээд хүрмээр юм. Би шууд л тэр хүмүүжүүлэх арга гэдгийг нь хүлээж авсангүй. Нэг том дарга ирж намайг шалгаж үзэж харах үед нь би нүүр лүү нь нулимж орхилоо. Тэд намайг аюултай эм гэж үзээд сулласангүй. Гэлээ ч дахиад намайг хүмүүжүүлэх ч гэсэнгүй. Би тэр байрнаасаа шоронд шилжиж очлоо.

	Шорон чинь аятайхан газар юм. Хүн төрөлхтний арчаагүйг хүнд бүр итгүүлнэ. Би ийм адгийн муу муухай юмыг огт зүүдэлж байгаагүй. Одоо эндээс л гарахгүй юм сан гэж бодогдоно. Өнгөрсөн бүхий л байдлаа дурсан санахад ертөнцөд эндээс дээрдэх юм ердөө алга. Би үхэх дургүй, уг нь би эндээс гараад арай дээр газар олдвол... За даа, ялгаагүй дээ. Хаа ч үхсэн адил. 

	Энд, ердөө л энд сайн найз хавирган сар чамайг олж харлаа. Чамайгаа харалгүй их уджээ. Ёстой л есөн жорын юм бодогдох юм даа.

	ТОМ ОХИН

	Хорьдугаар зууны үеийн хятад хүн өөрийн санаснаар юу эзэмшиж эдэлдэг вэ тэр бүхнийг хэрэглэж эдэлж эзэмшиж ирсэн одоо ч мөн ялгаагүй эдэлж эзэмшсээр байгаа хүч бол Бо шанчин билээ. Бо шанчин мөнгөтэй, европ маягийн байшинтай, бас хувийн машинтай, охид хөвгүүдтэй, мөн бага авгайтай (хуучин хятадад хэдэн авгай ч авч болдог байжээ. Энэ бага авгай нь хоёр дахь авгай нь) эртний сонин хачин тоглоом тавилгатай, номын сантай, нэр алдартай, байр суурьтай нэрийн хуудас, тэгээд бас нас барсан хойно гашуудлын мэдээндээ бичүүлэх тушаал хэргэмтэй, янз бүрийн найз нөхөдтэй, орон байшин нь цахилгаан гэрэлтэй, ярих утастай, цахилгаан хонхтой, сэрүүцүүлэх цахилгаан сэнстэй, өндөр настай тарган цатгалан бие бялдартай, янз бүрийн эм тантай хүн билээ. Бо шанчинийг түр зуур амарч хэвтэхийг нь үзвэл тэр орон дээрээ лагс бүдүүн биеэ тэрийлгэн охид хөвгүүд, бага авгай нараараа бөөцийлүүлэн их л маадгар амьтан хэвтэнэ.

	Бо шанчин иймэрхүү маягтай аж төрж байгаад өөд боллоо гэхэд хураасан хөрөнгө зоорь эд юмаар нь хүүхэд шуухад ач гуч нар нь нэг хоёр үедээ хангалуун амьдрахад дүүрэн хүрэлцээтэй ажээ. Мөн оршуулгын нь пайз дээр өдий төдий нэртэй цуутай хүн гарынхаа үсгийг дурайлгаж яруу найргийн мөр шад хүртэл ярайх биз! Бо шанчингийн хэрэглэх авс нь ч гэсэн хэдэн арван жилийн бороо усанд айхгүй бат бэх байх билээ. Буурь суурьтай нэр хүнд бүхий жаран дөрвөн хүн түүний шарилыг гудамжаар өргөн явах биз. Гэтэл Бо шанчин угаасаа амрах дургүй. Тэр өөртөө гэсэн «улс төрийн бодлоготой» хүн. Түүний тэр «улс төрийн бодлого» гэгчид нь ямар нэгэн -изм буюу үзэл бодол, бодлого баримтлал, төлөвлөгөө гэх мэтийн юмтай хамаарах нь огт үгүй билээ.

	Бо шанчин зөвхөн зүгээр суухгүй л байх нь зөв гэж шийдсэн хүн. Хэрвээ ямар нэгэн ажил хийхгүй бол өөр бусад хүн ажил хийж эрх мэдэл эзэмшиж явахад зөвхөн тэр бээр ажил ажил ч үгүй эрх мэдэл эрх мэдэл ч үгүй явах шүү дээ.

	Бо шанчин өөрөө л дөнгөхгүй юм бүхэн нь өөрт нь саад тотгор болоод байна гэж үзэх бөгөөд байдаг л хүчээ шавхан байж тэр саад тотгор болоод байгаа юмаа зад цохино.

	Бо шанчин харин алив завшааныг алдахгүй бол ажил хийж болоод байна гэж үзнэ. Яг л загасчны онгоц шиг аль болохоор салхин аяар онгоцныхоо далбааг хийсгэж эртхэн шиг элбэг загастай газар хүрэхийг хичээнэ. Тэнгисийн салхи өөр бусад хүнд гай төвөг болж яршиг удаж байна уу, үгүй юу гэдэг Бо шанчинд огт падгүй, ердөө л өөрийнхөө л далбаагаар салхины баримжааг багцаална. Өөр бусад юм бүгд өөрт нь огт нь пад алга.

	Салхины байдлыг зөв ажиж салхи л өөрт нь аятай таатай байвал Бо шанчингийн «улс төрийн бодлого» ердөө л тэр! Салхины аяс л аятайхан тохироод ирвэл түүний нь дагуулсхийгээд үл мэдэгхээн хүчээр домноход л хятадын нэг «улс төрийн зүтгэлтний» олдог ашгийг олно. Чухам тийм л учраас Бо шанчин амрах ч дургүй бөгөөд ер нь ч амрах ч үгүй байх. Нэгэн үгээр хэлбэл салхи ямаршуухан байна, аясыг нь яаж тааруулах вэ? гэж хий дэмий юмны хойноос ширтсээр байгаад нүдний нь хараа муудаж авьяас билгийн нь ир мохож гүйцсэн хүн. Одоо яая гэхэв өөртөө л гомдохоос биш! Бо шанчин насаа ахих тутам ямар ч юмыг онож хардаг гэж санах болсноор барахгүй бусдыг ямар ч юмны учир уулгыг үл ухагч нүдэн балайнууд гэж бодно. Бо шанчин сая 60 нас хүрүүтээ би амьд л амьсгаатай байсан цагтаа өөрийнхөө туршлага, ухаан хоёрыг түшээд ингэс тэгсхийж л байх юм бол улс төрийн үүрэг гүйцэлдүүлж буй нь тэр хэмээн ойлгох болов.

	Бо шанчин сүүлийн үед гарч ирсэн зүс үл таних чухал чухал хүмүүс шинэ хэрэг явдлыг ихэд зэвүүцэх агаад 

	 

	на сахих бүр өөрийн танил хүмүүсийг улам хайрлах бөгөөд зөвхөн тэднийхээ төлөө гэж зүтгэнэ. Бо шанчин завшааныг дагуулан гараа сунгаж байж л сүр хүчээ өндөрлөх учиртай гэж бодно. Бо шанчин хэрэг явдлыг тэр бүр даанч олигтой ойлгох нь үгүй ээ. Харин ч хуучин арга барилынхаа мэргэн цэцэнд баярлан баясна. Гадаадын хүн ч байна уу аль хятад хүн ч байна уу, хэн ч байлаа гэсэн хийх ажил л өгвөл түүнийг бишрэх бөгөөд яг түүнтэйгээ адил хэрвээ ажил төрөл эрх мэдэл өгөөгүй хүнийг ердөө л дайсан хэмээн үзнэ. Бо шанчин бол өөрийгөө ихээхэн нударгатай эр гэдгээ аргагүй л зөвшөөрөн хүлээх бөгөөд бас өөрийнхөө атаа жөтөөч амин хувиа хоохойлогчийн явцуу байдлаа ч хүлээн зөвшөөрдөг хүн. Энэ нь ч улс төрийн зүтгэлтний ёсоор байх зан авир гэнэ. Тэр бүхнийг мэднэ чадна гэж ихээхэн бардаж эрдэнэ. Энэ бол түүний бас нэг өөдгүй тал юм. Бо шанчингийн тарган цатгалан нүүр царайд тодрох үл мэдэг инээмсэглэл түүний «надтай сайн явна уу, муу явна уу, чи дураараа л бол» гэсэн бардам занг илэрхийлнэ.

	Саяхан Бо шанчингийн жаран насны ойг тэмдэглэжээ. Орон даяар гардаг бүх сонин Бо шанчингийн зургийг аанайхан хэвлэсэн байна. Зургийн нь доод талд «Бүтээн байгуулах зөвлөлийн шинэ дарга Бо шанчин» гэж тайлбар бичсэн байлаа.

	Бо шанчин сонинд гарсан зургаа хараад толгойгоо ялимгүй дохиж «намайг бас ир энэ тэрээ гэж байгаа юм шив дээ» хэмээн урьд өнгөрсөн үеийнхээ улс төрийн үйл ажлаа эргэцүүлэн бодолхийлэв.

	Хуучин нэг муу бор нэр нь түүнийг энэ шинэ хэргэм рүү оруулсан бөгөөд шинэ албан тушаал нь Бо шанчингийн туршлагыг улам зузаатгаж алдар нэрийг нь ч өндөрт өргөж байгаа учир хожмын нэгэн өдөр улам ч өндөр тушаалд дахин дэвшиж болох шүү дээ хэмээн ирээдүйнхээ сайн сайхан сүр хүчнийхээ тухайд бодоод сэтгэл их л өег хангалуун болно. Ойрмогхны нэг хоёр жилд Бо шанчингийн зураг ийнхүү нэгэн зэрэг бүх сонинд хэвлэгдэж байсан нь үгүй ажээ. Эл байдлыг хараад Бо шанчин их л додигор байлаа. Жаран настны эл гэрэл зураг Бо шанчинг ихэд өргөж өөр бусад улс төрийн зүтгэлтнүүдийг мөхөс доодыг гэрчилж байгаа хэрэг мөний зэрэгцээгээр түүнийг өөрийгөө доордод үзэж басамжилж болохгүй гэсний бас нэгэн гэрч болжээ.

	Шинэ хүн шинэ хэрэг явдал байсхийгээд л гарч ирнэ. Гэлээ ч гэсэн Бо шанчин өтлөх тусмаа өнгөжин залуужиж мөнх ногооноороо байдаг хуш мод, анхилам үнэртэн арц мэт ажээ. Бо шанчин бол цорын ганц аргатай хүн, урьд ч тийм л байсан. Одоо ч тийм л байгаа хожим хойно ч гэсэн ялгаагүй тийм л байна. Үүнээс өөр хоёр дахь арга гэж ер алга. Бо шанчингийн тэр цорын ганц арга нь хүнд суртлын номлол. Тэр хэзээ ч гэсэн «Хүнд суртал» гэсэн энэ хоёр үгийг ад үзэж байсан үгүй ээ. «Зөвхөн босгоноосоо цааш алхаж үзээгүй тийм улсууд л намайг хүнд сурталтан гэдэг юм. Би бараг дөчин настайдаа ч энэ үгийг хэлж л байсан».

	Өөрийнхөө зургийг харж харж Бо шанчин надтай тийм их адилхан биш байна гэж санав бололтой. Яах вэ аятайхан л зураг байна гэв. Түүний бүлцийж шалхайсан нүүр царай, том нүд богинохон үс, бүдүүн хүзүү, тайрдас шиг тагжгар бие уул зурагт бүгд ёсоор дурайж байгаа боловч түүний зан төрх баахан дутмаг гарсан учир түүнд өөрийнх нь дүр зургийг олигтойхон гаргаж чадаагүй санагдав бололтой. Тэр олон жил амьд эсэн явж ирсэн туршлагаас өөрийгөө чухам ямаршуу зүс царайтай бие бялдар маань ямар бил ээ гэдгийг сайн мэдэх бөгөөд энхрийлэн хайрлана. Бо шанчин тэрхүү дутмаг гарсан зан төрхөө шидэт толь лугаа адил тов тодорхой мэдэх бөгөөд зөвхөн тэр л зан төрхөөр эрэмшин бахархагч нэгэн бүдүүн хүзүүт төдийхөн хүн биш ажээ. Тун үгүй ядлаа гэхдээ л хоёр өөр зан төрхтэйгөөр зургаа даруулах хэрэгтэй юм. Тэр хоёр янзын дүр төрхтэй зургийн аль аль нь онц хэрэгтэй гэж бодно. Түүний тэр зан төрх дивангарын заншил болсон бас ч ухаалагхан хэргийг нь гаргаж сурсан цаг үргэлж засаж залж элдэвлэж байдаг зан төрх билээ. Нэгд гэвэл энэ хүн: шинэ найз нөхөдтэйгөө уулзах, эсвэл ажилчдаа хүлээж авах үед том алаг нүд нь машид хачин юм үзсэн мэт дүрлэгэнэн эрүүл өвчтэй нь мэдэгдэхгүй нэвт шувт ширтэх нь тэр. Хацрын нь арьс доошоо шалхайн унжсан нь аажмаар өөдөө огшин том алаг нүдээрээ инээмсэглэн сайхан ааш гаргана. Чингэснээ инээх нь намдаж байн байн хэлээ бултгануулан эелдэг зөөлөн чин шударга энэрэнгүй байдлаар сая яриагаа эхэлнэ. Түүний ийнхүү аяглахад ямар цөлх хөшүүн хүн байлаа ч сэтгэлийг нь бөмбөрүүлж чадна.

	Хоёрт гэвэл Бо шанчингийн хөл нь бяцхан тэгсэн хэр нь махлаг зузаан. Өндөр албан тушаал хэргэм зэрэгтэй хүнд ойртон очих гэдрэг эргэхдээ бяцхан хөлөө их л элбэгхэн уран нь аргагүй ойр ойрхон гэгч нь гишгэн хойш урагш нь хөдөлгөнө. Хөлийн нь тэр шалмаг түргэн хөдөлгөөн түүний хүнд тарган биед их л зовлон уршиг тарьдаг нь мэдээжийн хэрэг. Бо шанчин аргаа олоод хар амиа болгоод л байдаг хүн. Ямар ч л гэсэн авхаалж сэргэлэн ёсорхог хүн болохоо хэнд ч илчилж чадна. Энэ хоёр дүр төрхийг л олж анзаарах юм бол Бо шанчинийг яг ёсоор нь оллоо гэсэн үг. Улс төрийн амьдрал гэдэг чинь нэгэн зүйл урлаг гэсэн үг. Дээрх хоёр зүйл ааль араншин бол Бо шанчингийн тэр урлаг илэрч байгаа нь тэр. Бо шанчин иймэрхүү зан байдлаар хүнтэй уулзах дуртайгаас гадна хамгийн гол нь сонинд л нэг зургаа гаргуулаад авахыг машид хичээнэ. Гэвч сонинд зөвхөн «бүдүүн лагс биеийнхээ» патиарыг гаргуулах нь тийм ч гойд сайхан биш ажээ. За яах вэ, энэ ямар нэг их хамаатай юм биш дээ. Чухамдаа өдий төдий хэрэг явдал байх шүү дээ. Чухал юм гэж ч байх шүү дээ. Тэр бүгдийг, яаж цөмийг нь гаргах билээ. Эцсийн бүлэгт Бо шанчин «Хөлд нь суух» аргыг л хэрэглэхээс өөргүйд хүрчээ. Уг нь бүтээн байгуулах зөвлөлийн даргад Ван шин Ло гэдэг хүнийг зууны жар далан хувь нь саналаа өгсөн ажээ. Бо шанчин овжин нь аргагүй аятайхан аргалж амжжээ. Ван шин Ло Ямаки-д халж ярьж арайхан чадаагүй байж байтал Бо шан чин улаан нүүрээрээ Ямаки дээр очин

	— Чи миний зөвлөлийн даргыг, би чиний дээд хэмжээний зөвлөгч гэдгийг харилцан сурталчилъя гээд хянуур хөнгөн нь аргагүй гэдрэгээ ухран За! харилцан ашигтай байя гэж андгай тавилцаад буцжээ. Хөөрхий амьтан Ван шин Ло харин зөвлөлийн гишүүн ч болж чадсан юмгүй хоцорчээ. Ван шин Ло-гийн зөрүүдийг ч хэлээд яах вэ. Гэлээ гэхэд тэр чинь хуучны минь найз нөхөр л дөө. Арга бодож түүнд нэг ажил шуу юм олж өгнө өө! Бо шанчин хуудам инээмсэглэлээрээ зулгуйдах болгондоо хүнд ая тал алдахгүйг машид хичээнэ.

	Ван шан Ло өвгөн ер нь даанч зөрүүд! Хачин зөрүүд. Ямаки бол юмыг хийж болгож чаддаг ер нь нударгатай хүн учир түүнийг нэг их гомдоох хэрэггүй ээ. Ямакиг зөвлөгч болбол ажил аяндаа бүтэж санаа амар болоод ирнэ. Бо шанчин нүдээ анин яавал дээр вэ гэж зүйрлүүлэн удтал бодлогоширсноо олигтой юм санаанд нь ер орсонгүй бололтой. Чингээд хамгийн эцэст: Эхнэрт юм хэрэгтэй болоход хөгшнийхөө өвөр дээр суучхаад үг хэлэхийг нь хүлээж суух гэж үү? Үгүй ээ. Энэ ч тийм олигтой зүйрлэл биш гэж бодож олжээ. Бо шанчин Ямаки-ийн өвөр дээр сууна гэж үү? Чухам инээдтэй юм! Яах вэ, Ямаки энд байлаа гэе! Тэгвэл эл удаагийн улс төрийн үйл явдал гэдэг урьд өмнөхийнхөө аль алинаас бат тогтвортой боломжийн болно. Япон хүн бол эрх тушаалдаа дуртай ажил хийхдээ бусадтай хоршино гэдгийг заавал мэдэж авах хэрэгтэй. Үүнийг мэдэж авна гэдэг чинь өөрийнхөө ажлыг лавтай сайн бүтээнэ гэсэн үг юм Ван шин Ло өвгөн бүх насаараа түшмэл явсан гэх тэгсэн хэр нь харахад түшмэл явсан царай ер үгүй шүү. Ван шин өвгөн юу ч хийгээгүй гэж үү, хүмүүжүүлэгч, давсчин, гаалийн байцаагч, төмөр замын тэгээд... хийгээгүй ажил бараг алга, зөндөө л ажил хийж байлаа. Тэр ямар ч ажил хийлээ гэхэд дээрээс хэлсэн үг даалгаврыг доош нь дамжуулчхаад байхыг мэдэхгүй байна гэж үү дээ? Доороос юм гараад ирвэл дээш нь явуулчхаад л байхгүй юу! Харин заавал ч үгүй гарынхаа үсгийг зурах л хэрэгтэй болно доо. Энэ удаад яагаад Ямаки татгалзчихаж болоогүй юм бол оо? Үгүй бас жигтэйхэн юм! Ямар ч гэсэн өөр нэг бодол бий байх аа? Байхгүй ч болов уу? Сонсож дуулсаар байхад ер нь хуучны найз маань жаахан болгоомжтой явахад буруутах юм үгүй шүү. Ван шин өвгөн ингэхэд арай миний байр суурь, алдар нэр лүү гөрөөлөөд байгаа юм биш байгаа даа? Мэдэхгүй юм даа, хашир хандгай гэж Бо шанчин өөрөө өөрөөсөө асууна. Тэр өөрийнхөө тухай хэзээ ч бусдад хэлэхийг хүсдэггүй бөгөөд байнга өөрөөсөө асууж, өөрөө хариулна. «Болохгүй ээ! Тэгэхгүй шүү, Ван шин өвгөн минь! Зөвлөлийн даргын ажилдаа орох ёслол аль эрт нам гүмхэн болоод өнгөрсөн байдаг. Тэгтэл сонинд зөвлөлийн дарга нар эмийн чөлөөтэй байлаа гэсэн бүдэг бадаг юм гарсан байдаг.

	Миний хувьд бол амар жимэрхэн шиг л албандаа орлоо. Удалгүйхэн чөлөө авахаас болохгүй нь. Эртээд хүмүүсийг урьж зоог барихад Ямаки их л дуртай байсан. Зоог гээд байхаар ч нэг их сүйд болоод байхаар юм үгүй гэсэн ч япон хүнийг болгооно! гэдэг тийм ч амар юм биш байлаа! Урьд өмнө хийх гэсэн юм цөм санаагаар аятайхан болж бүтсээр байлаа. Дараагийнхыг нь Ямаки эрхлэх юм чинь лав алзахгүй. Ямар нэгэн будилаан бараг гарахгүй байх» гэж тэр бодов. Тийм ээ! Нэг л арга бодож Ван шин өвгөнийг тохинуулахгүй бол болохгүй ээ. Ван шин өвгөн нэгд миний багын найз, нөгөө талаар сэтгэл зовох юмгүй амар болох шүү дээ. Зөвлөлд хүн хэрэгтэй болж ашгүй нэг юм нүхээ оллоо. Хэд хэдэн ч газар яггүйхэн танилцуулсан боловч тэгс ингэсхийгээд л хааш яашхан өнгөрч байлаа. Дараахан ч мөн л тэгс ингэсхийгээд л өнгөрсөн хэрэг! Хааш яашхан байвал байхын чинээ л байна. Хэрэв чадахгүй юм бол Ямакийг аргална шүү! Миний эл бодож байгаа бол баараггүй зөв. Ямакигийн машиныг сольж өгөх нэг арга ухаан хайя байз. Ер тэгэх нь зөв зүйтэй юм. Япон хүн гэдэг чинь ашиг хонжоонд дуртай байдаг юм. Миний муу тэрэг ч мөн л солих болчхоод л байгаа юм! За энэ ч яамай, урьдаар Ямакийн тэргийг л сольж өгье. Яг ийм үед би нэг их яараад байхын хэрэг ч юу байх! Нэг дор бүгдийг нь болгох гэж самгардаад юугаа хийх вэ. Үнэндээ би бол зөвлөлийн дарга, тэр бол зөвлөгч маань, ер нь Бан шин Логоос сураад байх ч албагүй юм. Ингэх нь Ямакиг л нэг алхам ч болов наашлуулна гэсэн үг. Яг ингэж шийдсэн нь дээр байлаа. Бо шанчингийн эл удаагийн улс төрийн хэрэг» яг л салхины аясыг даган хөвөх онгоцны далбаа адил санасан ёсоор болно. Өөр элдвийн юм бодохын хэрэггүй боллоо. Энд өгүүлэх нэгэн зүйлийг бодолгүй болохгүй мэт. Маргааш гуравдугаар авгайн маань төрсөн өдөр. Тэгэхээр төрсөн өдрийг нь тэмдэглэх үү, аль эсхүл байх уу? Тэмдэглэе гэтэл даанч нас сүүдэр бага амьтан. Зөвлөлийн банди нар далимдуулах бол уу? гэж айх юм. Тэд авч ч болохгүй, байж ч болохгүй хоёрын хооронд гурвын дунд юм ярьцгаана. Тэмдэглэхгүй байя гэхэд орон гаран мөн л зочин ирж таарна. Бүүр ч дэмий юм болно гэж айна. «Улс төрийн үйл ажиллагаа»-нд адгийн нэг юм байдаг юм болбол нөгөө «бодол санаагаа» хэрэглэх болно. Үүнийг нэлээд амаргүй хүн л зүй зохисоор нь хийж чадна. Их бага ямар ч газар байлаа гэсэн ялимгүй л ацаг алдвал аюулд орох нь тэр. Хоёр дахь, гурав дахь авгай авахын тухайд гэвэл улс төрийн үйл ажиллагаа явуулахад авахгүй байхын аргагүй. Гэтэл бас авгай нар гэдэг бөөн төвөг чирэгдэл удна. Бо шанчин эхнэр авахыгаа яг хийтэл эв гавыг нь олсон нэгд би буян заяатай хүн, хоёрт өөрийн гэсэн чиг бодолтой гэж бодлоо. Чингээд бас Харбин хотод ажиллаж байхдаа сууж байсан өнөөх харь хүүхнээсээ таван зуун юань өгөөд салж байснаа бодоод Бо шанчин инээд алдав. Дахиад л харь зүгийн юмтай нийлэх тухай санах юм биш! Өнгөний нь үзэсгэлэн хэчнээн чамин ч тэд чинь яс нь пад хар улс гээ! Яг л өнөөх хүүхэн шиг юмнууд гардаг болохоор тэр харь улсын кино ч үзэх дургүй болсон ажээ. Хятадын кино гээд ялгах юм ер байхгүй мөн л ижилхэн үнэндээ тэр гэрэлт однууд дотор ганц үнэнхүү бахдам гоо сайхан юм алга байгаа. Хоёр гурав дахь авгайг авахдаа хойшдоо ер нь л Канжу хавиас л дунд зэргийн айлын нэг багашаархан Лин дайюүй шиг уран гоо үзэмжтэй тийм амьтныг хайсан нь дээр. Гуравдугаар авгай бол яг л тийм гэсэн үг. Охиноос маань нэг дүү гэхдээ юутай гоо үзэсгэлэн билээ. Чингээд бодохоор л төрсөн өдрийг нь тэмдэглэхэд яавч нэг л хачин өрөвдөлтэй санагдана. Тэгэхээр нэг эв гавыг нь олж Ямакиг урьж зоог барья. Харин тэгэхдээ зориуд нэг их урилга заллага болоогүй юм шиг л байя! Тийм ээ, Ямакиг уриад дээхнүүр шиг залж орхиё! Цааш ч үгүй нааш ч үгүй гурав дөрөвхөн ширээ хүн л урина. Тэдэнд төрсөн өдрийн баяр тэмдэглэж байна энээ тэрээ гээд ч юу хийх вэ.

	Хөөрхий амьтан гурав дахь эхнэрийгээ нэг их сандраахын хэрэг юу байна. Тийм! Миний эл бодож байгаа чинь л өнөө «Үзэл бодол» гэдэг чинь яах аргагүй мөн болж таарна.

	Хүнийг буян заяа нь л өөд татна. Хүн ухааны шидээр л өөрийгөө баян чинээлэг авч явна. Хүний гэр орон ажил үйлс л үүнийг яг батлаад өгнө. Хэл ам хэрүүл шуугиан болох юм үгүй санаа амар бурхны ном уншиж том хүү бараг л ажилтай боллоо. Зан охин маань их сургуульд орлоо. Хоёр дахь авгай маань гурван жижигхэн хүүтэй, гурав дахь авгай өнгөрсөн өвөл нэг охинтой болсон. Ашгүй нэг инээд доог яриа хөөрөө гарсангүй. Ёстой хүслэнгийн гэр бүл! Тун сайхан шүү! Хамгийн сэтгэл зовоодог юм том хүү, том охин хоёр л байна. Гэртээ бус гадуур сургуульд сурч байна. Элдвийн муу юм сураад ирсэн нь үгүй л байна. Том хүү хэдийнээ ажилтай болсон мөдхөн гэрлэнэ. Охины тухайд гэвэл түүнээс ганц хүсэх л юм бүтэлтэйхэн явж байгаад л төгсгөөсэй, тэгээд тохирох аятай нэг юм олж авбал болох нь тэр. За дэмий юм донгосоод яах вэ? Улс төрийн үйл ажиллагаа гэдэг чинь дэмий юм ярихаас айх ёсгүй юм шүү дээ! Гэлээ гэхэд би бол хуучны тохь томоотой хүн. Хойч үедээ сайхан үлгэр дуурайл үлдээхгүй бол яаж болох вэ. Энэ бол улс төрийн ёс суртахуун болой! Улс төр л гэхэд ёс суртахууныг ярихгүй өнгөрч яаж болох бил ээ! Улс төрийн тэр тавцан гэдэг ямар аюултай билээ дээ. Ёс суртахуун л байхгүй бол зориг гаргаж үймүүлж хямруулж бүр ч чадахгүй гэсэн үг. Нас сүүдэр жар хүрлээ. Бо өнөөх хүндийг үүрдэг ажилдаа дахиад л орлоо! Ёс суртахууны хувьд төгөлдөр сайн биш, гэсэн ч зориг байгаа биз дээ? Өөрийнхөө ёс суртахууныг засан зална гэдэг ярихын аргагүй хэрэг. Миний үзсэн харснаас илүү өдий төдий юм байна. Энэ бол үнэн! Яалтгүй тийм!

	Бо шанчин нөгөө сонин дээрх зургаа дахиад үзье гэж бодсонгүй. Сонин дээр бол намхан эв хавгүй, бас тэгээд сэтгэлийн хөдөлгөөнгүй нэг үхээнц бүдүүн бараг юм байсан. Гэтэл би гэдэг хүн чинь өөрийн гэсэн үзэл бодолтой ёс суртахуунтай, туршлагатай аз хийморьтой, зориг чадалтай улс төрийн зүтгэлтэн хүн. Үүнийг дурайтал үзүүлээд өгөх юм нь гэвэл Бо шанчингийн сэтгэл амар тайван, яг тогтуун мэлтийх намрын усанд туссан саран лугаа адил ажээ. Бо шанчин авгай нартайгаа хэд тоглоод орхидог юм уу даа дэндүү амар жимэр сэтгэлээ жаахан сэргээе гэж бодлоо.

	— Эзэнтэн Ван, гишүүн Ван байна гэсээр Ван шуудхан үүдний өрөөнд орж ирээд том гэгчийн нэрийн хуудсыг аяархан нь аргагүй бяцхан ширээнээ тавилаа.

	Бо шанчин Ванг харуутаа:

	— Морилогтун! Морилогтун! хэмээлээ.

	Ван вэнюүй бол зөвхөн л Ван шанчингийн хүчинд дулдуйдан зөвлөлийн гишүүн болсон хүн билээ. Ван вэнюүй цагаа бүр олж ирж шүү, яг хоёр эрэгтэй хоёр эмэгтэй боллоо. Цөмөөрөө хэд тоглоод орхиё! Ван вэнюүйг орж ирэхэд Бо шанчин боссон ч үгүй тийн босож хүндэлсэнгүй гэж Ван вэнюүй гомдохгүй нь лав гэдгийг Бо шанчин сайн мэдэж байлаа. Тийм ч учраас нэг их босож барин ёсорхолгүй ер нь л сайн гэдгээ илэрхийлсхийгээд өнгөрсөн нь тэр ажээ. Бо шанчин нүдээ дүрлэлзүүлэн инээвхийлэх аядав. Чингэдгийн нь учир гэвэл босож барьж хүлээж хүндлээгүйгээ түүгээрээ цагаатгаж буй нь тэр ажээ. Түүгээр ч барахгүй нэг их шавдаж сүйд болохгүйгээр Ван вэнюүйгийн сэтгэлийг татаж чадсан ажээ. Иймэрхүү шиг л байдлаар нөгөөх багахан баярын өдрүүдээ өнгөрөөсөн ажээ. Бо шанчин давуу талаа нэг л үзүүлье байз гэж санан Ван вэнюүйтэй өөрийгөө зэрэгцүүлэн бодоход туршлага эрх мэдлээрээ илүүгээ дөвийлгөхөөс аргагүй. Аа, Ван юүй юу! За нааш суу, суу! Залхуу хүрч байгаа гэж хачин гэж энэ хөгшин толгой ... энэ ойрын хоёр өдөр ажилдаа дарагдчихаад хариугүй байна хэмээгээд ха-ха инээв!

	Бо шанчин Ван юүйд зориуд ярьсан нь өөрөө гэртээ ер зүгээр суудаггүй хүн гэж хэлж байгаа хэрэг биз. Бо шанчин угийн яаруу тэвдүү завгүй байх угаас дургүй тэгээд ч ажил гэж жигтэйхэн гэж ярих хэчнээн дуртай гээч. Хэрэв зөвлөлийн дарга л ажил ихтэй байвал эрхбиш гишүүд нь чармайхыг бодолгүй яах билээ.

	Шан эзний ажил яаруу их байгааг мэдэлгүй яах вэ, одоо би... гээд Ван вэнюүй зүрхэлж суусангүй, явах нэг хэцүү байх нэг хэцүү ёстой хоёрын хооронд гурвын дунд эргэлдэж бүр нэг цагаа олж ирж дээ! гэж өөртөө зэвүүрхэн байтал 

	— Суу суу! Яамай бүр нэг цагаа олж ирлээ гээд Бо шанчин Ван вэнюүйгийн царайг ажиглан түүний сэтгэлийг элбэдэн засах байдлаар харан байхдаа "Ван вэнюүй ч амаргүй эр дээ" гэж бодов.

	Ван вэнюүй бол дөч эргэм насны өндөр нуруутай цэвэрхэн цагаан царайтай хар тамхины үнэр жаахан ханхлуулсан тамхи л жаахан татахаас өөр маяг зангүй хүн билээ.

	Бо шанчинийн нүдэнд Ван вэнюүй овоо нэр хүндтэй сэргэлэн цовоо, ёс төртэй, өөрийн гэсэн бодолтой хүн харагдана. Харамсалтай нь нэг их хол явахгүй хүн дээ. Ер нь л өөдөө ахидаггүй хүн. Энэ удаад хэчнээн ч их хүч гаргаж байж сая нэг юм арай хийж зөвлөлийн гишүүн боллоо. Энэ дэвшсэнээ зөв тогтоож хэдэн жил өөдтэйхөн шиг яваасай гэж машид хүснэ. 

	— Ван юүй, чи бүр нэг цагаа олж ирлээ. Би хэд тоглоод орхиё гэж бодоод байсан хэд үзэх бэлтэй ир ээ биз дээ? гэж Бо шанчин хэлээ бултгануулан залирхгаар өгүүлэв. 

	— Шан эзэн алдсан мөнгөө өгнө гэж ер байх биш дээ гэж Ван вэнюүй ам нээн дуугарсан боловч тачигнатал инээж зүрхлэлгүй хэдэн шар шүдээ яралзуулах аядав. 

	Чингэхэд нь Бо шанчин ха ха инээхэд л сая Ван вэнюүй

	— Уг нь бол... гэж дуугарах гэтэл Бо шанчин инээж дуусаад их л төлөв байдалтай болж

	— Нэг зөвлөлийн гишүүн хүн тав зургаан зуун юань авдаг гэж байх морин тэрэгний хөлс ч үгүй, конторын зардал ч үгүй шившигтэй юм биш үү? Ван юүй чи Ямакитай хамт ажлынхаа ерөнхий чигээ гарга, тэгэхгүй бол чи хэргийг нь гаргаж чадахгүй хий нүдээ аниад суухын хэрэггүй ээ. Нэлээд хэд хэдэн хүнд танилцуулаарай, хот тосгон бүхнээс номхон томоотой хүн ол гэж өгүүлэв. — Тэр улс чинь цөм тосгоны даргын найдвар байна гэж бодоорой! Зөвхөн нэг танилцуулах бичигт найдаад байхын хэрэггүй, гар хуруугаа хөдөлгө! Жаахан хөдөлгөөнтэй бай! Тэгэхгүй бол тав зургаан зуун төгрөгөөр чи хохирно. Их мөнгө шүү, тав зургаан зуун төгрөг! гээд Бо шанчин том алаг нүдээр жижигхэн товхгор хөлийнхөө өлмийг ширлэн зогссон чигээрээ толгой дохив. Хэсэг байзнаснаа, — За ийм шив дээ, өнөөдөр эхлээд чиний тооцоог тэмдэглээд авъя. Бодох юм байна уу, үгүй юү?

	— Байна! Ямаки сая жаахан ёстой сайн тамхи авчраад эхлээд над татуулж үзүүллээ. Тамхи ч аргагүй л сайн тамхи юм билээ дээ! гээд Ван вэнюүй толгойгоо хөдөлгөн тамхины утаанд түлэгдэж шарласан хуруундаа «Самбуутай янжуур» салаавчилж ирээд л савсуулж гарлаа.

	— Надад бас жаахан байна аа, бас сайн тамхи шүү, хоёрдугаар авгайд л таараад байгаа бололтой заримдаа татаж л байх юм... Би хориглоод их татуулдаггүй юм! Бүгдээрээ дотогш хашаа руу орцгоох уу даа? гээд Бо шанчин өндийлөө.

	Бо шанчинийг босох гэтэл утас нь дуугарлаа. Тэр ер нь утсаа авах дургүй билээ. Цахилгаан хэрэглэлийг өд төдөөр нь тавих дуртай тэгсэн мөртөө түүнийгээ хэрэглэх гэж байхгүй, цахилгааныг хэрэглэх нэг ёсны нэр хүндийн хэрэг, утсаараа зарц туслагч нарт зарлиг буулгаж хоолоо дуудах юм уу, юм худалдаж авчруулна. Бо шанчин "миний хэлсэн үг ямар ч хол газар байсан хүрнэ" гэж боддог хүн. Тиймээс ч тэр өөрөө утас руугаа очиж дуудах юм уу, утсаа өөрөө авах тун дургүй билээ. Өөрийгөө тэр өөрөө өөрийнхөө амийг бүрэлгэх гэж онгоц руу гүйн хүрэн суудаг тийм улс төрийн зүтгэлтний адилхан хүн биш гэж үзнэ. Бо шанчин босон бяцхан помбогор хөлөө дотогш нь мурийхан гишгээд «эрхэм ээ» гэж их л эелдэг маягаар Ван вэнюүйд хэллээ. Ван вэнюүйгийн том хөл бараг л ганцхан алхаад утасны дэргэд хүрэх шиг болов. Тэгээд утас аваад Бо шанчин руу харж инээмсэглэн,

	— Байна уу, хаа ярьж байна? Богийн гэр байна. Аан хэн, ямар юм ий? Юу? Мө Ло! Тийм, бий вий! Шан Лотой ярина уу? Аан-н та бас Шан Лог утсаа авах дургүй гэдгийг мэддэг юм уу? гэж инээмсэглээд, — За би төлөөлөөд дамжуулчихъя!.. За, цөмийг ойлголоо, баяртай! Маргааш болтол баяртай! гээд утасныхаа харилцуурыг нэг харснаа тавьж орхилоо. 

	Бо шанчин эрүүгээ өлийлгөн өөдөөс нь ширтэн:

	— Мө шан уу? гэж асуухчаа болов. 

	Ван вэнюүй:

	— Мө шан гэж толгой дохисноос биш яг тийм гэж хэлэх баахан дурамжхан юм шиг харагдав.

	— «Намайг Шан өвгөнд хоёр юм хэлээч гэлээ, нэгд маргааш тэр өөрөө ирж гуравдугаар авгайд тань төрсөн өдрийн нь баяр хүргэх гэнэ. Хэд пай тоглоё, бэлтгэж бай гэж байна гэв. 

	— Чи юм цээжлэхдээ их сайн байна аа, үнэхээр сайн юм! гэж Бо шанчин хэлэв. 

	Тэр, хүмүүс бага авгайнх нь төрсөн өдрийг мэдэж байвал тун их баяртай байдаг хүн.

	— Хоёр дахь нь? гэж Бо шанчин асуулаа.

	— Тэр дам сонсож л дээ! Лав оюутнууд л бас үймээн дэгдээсэн байж таарна гэлээ.

	— Ямар үймээн? Үймээд байх юу байгаа юм? гэж Бо шанчин аяархан мөртөө тод гэгч нь аргагүй бараг л үсэг үсгээр нь таслан хэллээ.

	— Тэд бүтээн байгуулах зөвлөлийг устгах юм байх аа! Мө Ло тэгж хэлж байна гэхэд,

	— «Дураараа наргиг» гээд Бо шанчин сууснаа хөлийнхөө өлмийгөөр аяархан гэгч нь шал тогшин байв.

	Чингэснээ Ван вэнюүй дахиад нэг ширхэг тамхи гаргаж татангаа

	— Ингэхэд хамгаалахад л бэлтгэх хэрэгтэй болж байна даа. Зөвлөлийнхөн цөм амжилттай өөр юу байх вэ, ганцхан сайн сайхан өлзийтэй байхын тулд тэд нарыг тэгж цагаан туг бариулаад гудамжаар нэг үймүүлэх хэрэггүй шүү дээ. Сэргийлэхэд мэдэгдэх үү яах вэ? Эхлээд таны энд нэг хэсэг хүмүүс ирүүлье. Дараа нь тэдний сургууль бүрд хүмүүс явуулан гадагш гарахыг нь хориглох уу? гэхэд нь

	— Би бодъё, бодъё! гээд Бо шанчин улам хурдан хурдан гэгч хөлөөрөө шал тогшив. Зузаан уруулаа байн байн аажуухан долоож нүдээ цавчилна. Нэлээн байзнаснаа инээд алдан:

	— Ямар ч гэсэн эхлээд Ямакиг урьж ирүүлье. Чи юу гэж бодож байна вэ? гэв. 

	— Тэгье тэгье гэж Ван вэнюүй дутуу татсан тамхиа хивсэн дээр шидээд зүүн гараараа хамраа чимхэлж тун мадаггүй сайн арга олсон бололтой «Юу боловч эхлээд сэргийлэхэд хэлж таны энэ рүү нэг баг хүн ирүүлж бэлтгэлтэй байя. Гол нь бэлтгэлтэй л байх нь чухал шүү дээ. Энгийн хувцастай цагдаа нарыг зэвсэгтэй нь ирүүлж гудамжны хоёр замыг сайн цагдуулж харуулъя» гэлээ.

	Ван вэнюүйгийн, тамхинд нэвчсэн нүүрний судаснууд гүрийж харлан гялалзсан хурц нүднээс нь гэрэл цацарна. Хэрэг гарч гэмээ нь эгнээ эгнээгээр нь байлгахаас өөр арга алга гэв. Тэгэхэд нь Бо шанчин «тэгэхээс л өөр арга алга» гэж мөнөөхөн шүүрс алдав. Хэдий тэгж хэлсэн боловч Ван вэнюүй шиг тийм хүлцэнгүй биш байлаа. «Юу болсон эхлээд Ямакигаас асууя л даа? Зэвсгийн хүчээр шийдье гэх нь үү? Аль эсхүл амгалан тайван шиг ая зүйг нь олно гэх нь үү. Хатуурхаад байх хэрэггүй юм. Маргааш Ямакиг залж зоог барья. Тэгээд энэ тухай ярилцъя гэж би бодоод л байгаа юм» гэв. 

	«Шан гуай минь» гэж Ван вэнюүй баахан болгоомжилсон аясаар дуугараад «Намайг уучлаарай даа. Насан залуугийн улмаас хөнгөн хуумгай юм ч бодож байж магадгүй шүү дээ. Маргааш гэдэг арай л оройтож байна уу? Энэ тухай маргааш Ямакитай ярилцаж болох л юм таны энд уг нь баг багаар нь л хүн ирүүлсэн нь дээр байх аа даа? Тийм үү?» гэж Ван вэнюүй нэг л ихэмсэг аятай өгүүлэв. 

	«Болох л юм. Эхлээд баг багаар нь ирүүл» гэж Бо шанчин намуухан дуугаар өгүүлэх нь өөртөө л хэлж байх шиг боллоо. Тэгээд Ван вэнюүйгийн нүд рүү ширтэн жаал сууснаа түүнтэй сэтгэлийнхээ юмыг ярьж болохоор хүн юм гэсэн шиг Бо шанчин нэг л дурамжхан хэр нь арга буюу эхлэн ам нээн:

	— Венюүй хэрэг явдал тийм хялбар биш ээ. Би Ямакигийнд очиж болохгүй, яагаад гэвэл, чи хар л даа, Япон хүмүүс газар бүрийг харж хянаж байна. Намайг уулзмагц тэр

	— Ямар гэгч хүн санаачилсан юм бэ? гэж эхлээд надаас асууна.

	— Чи бодооч, тэр юмны учир мэдэхгүй балчир оюутнууд юу мэдэх вэ дээ? Цаана нь тэднийг хойноос нь түлхэж турхираад байгаа хүн заавал бий гээд Бо шанчин Ван вэнюүйгийн ам хий ангалзан буйг хараад

	— Чи лав коммунист нам л биз? гэж хэлэх гээд байгаа юм биз. Тийм биш! Тэр үгүй шүү. Энэ бол бүүр лавтай юм шүү хэмээгээд толгойгоо ихэмсгээр хөдөлгөв. Хятадад коммунист нам байхгүй би жар хүрч байна. Ганц ч коммунистыг олж хараагүй л байна. Оюутнуудыг араас нь хатгаж жөтгөөд байгаа хүн заавал байж таарна. Чихэр боов энэ тэрхнээр худалдан авч онгироогоод байхгүй юу? Санаачилсан хүн нь сайнаа үзэх байх аа! Чи бидний оронд гарч ирэн биднийг? гэж Бо шанчин чанга гэгч нь хашхираад бэлцгэр нүүр нь улсхийв.

	— Бид өөрсдөө урьдаар энэ чинь хэн байна? Эсвэл энэ хэсэг хүн чинь чухам хэн юм гэдгийг тагнан туршиж мэдье. Тэгвэл сая Ямакид амаа таглуулахгүй шүү дээ. Чи бод л доо жишээлбэл: Ямаки хэн гэгч хүн санаачилсан юм бэ? гэж асууна, би хариулж чаддаггүй ээ. Тэгтэл Ямаки бяцхан хар сахлаа ихэмсгээр имрэн

	— Чиний эсрэг чухам хэн хөдлөөд байна вэ? Чи энийг мэдэж байна уу? гэнэ. Тэгэхээр нь би бүр мухардаж орхино. Дайсан маань хэн бэ гэдгийг бид өөрснөө олох хэрэгтэй байна. Чингэснийхээ дараа Ямакигийн үгийг ч сонсож болох л юм. Тийм үү, үгүй юү? гээд Ван вэнюүйгийн нарийхан хүзүү хэд нугаларч

	— Бо шан минь, чамайг би ил ч, далд ч туйлаас биширнэ. Би дахиад дөчин хэд насаллаа ч тань шиг ингэж бодож сэтгэж чадахгүй шүү дээ. Шан минь! гэв. 

	Чингэхэд нь Шан өвгөн юу ч гэж дуугарсангүй магтан буйг нь их л таашааж байгаа бололтой зовхио хөдөлгөн суув.

	— Тийм ээ, гайхлыг барих хэрэгтэй. Юуны урьд эхлээд толгойлогчийг нь барих нь гол. Тэгвэл л оюутнууд аяндаа номхроод өгнө. Ая зүйгээр нь болдог юм уу, аль эсхүл зэвсгийн хүчээр шийддэг юм уу, бид Ямакигийн үгийг сонсъё, яагаад гэвэл санаачилж байгаа хүний хүч тийм ч муугүй байх шүү гэж сая ярьцгаасан шүү дээ гэж Бо шанчин өгүүлээд дахин бодолд автаж

	— «Хэрвээ би эхнээс нь аваад эцсээ хүртэл толгойлогч нь чухам хэн бэ? гэдгийг олохгүй бол Ямаки улам омойтож лав

	— Чи хэрвээ толгойлсон хүнийг нь мэдэхгүй байгаа юм бол яая гэхэв. Энэ хэргийг чинь ердөө л оюутны хөдөлгөөн гэж үзээд л шийдвэрлэе гэнэ. Ингэвэл бүр баларлаа, оюутны хөдөлгөөн, яалтгүй оюутнуудын энэ хөдөлгөөнийг бид зогсоож чадахгүй ээ. Энэ ер нь Ямакид хамаагүй гэж үү? Будилаан бидний толгойтой холбоогүй гэж үү? Зэвсэг хэрэглээд буцаагаад хөөчихье гэж чиний хэлдэг зөв. Гэсэн ч өөрсдөө нэг их зэвсэг хэрэглээд яах вэ. Ямакид л даатгачихъя, ер нь зэвсэг хэрэглэж гал нээж ч болно л доо! Тийм үү? Аль, үгүй юу, Тийм үү, үгүй юү, Вэн юүй? Миний хэлдэг зөв үү, буруу юу?» гэхэд

	— Яриа алга! гээд Ван вэнюүй хир даг болсон торгон алчуур гарган ирж нүдээ дахин дахин арчлаа. 

	Чингээд:

	«Гэвч Шан гуай минь бид өөрсдөө зэвсэг хэрэгсэл ч болохгүй гэх юу байх вэ дээ. Тухайлбал оюутнуудыг араас нь хатгаж турхираад байгаа хүнийг нь л заавал цээрлүүлэх хэрэгтэй. Номоо олигтойхон үзэхийг хичээхийн оронд дэмий балай үймээн шуугиан гаргах ямар хэрэг байна! Япон түншүүд, хятад найзууд худалдаачид цөм л биднийг хамгаална. Оюутнаас гадна гадна байна шүү, хүүхдүүдийг жаахан юм амсуулж дарж өгч байхгүй бол аюултай байна! Бид хэчнээн их хүч гаргаж, сэтгэл зүрхээ хэчнээн их зовоож байж өнөөдөр нэг юм ийм боллоо шүү дээ. Эцэст тэд нар яаж байна? Шан өвгөнийг устгая! Унагая! гэж хашхирч явна» хэмээн яриад Шан руу харан толгой дохин дохин тамхиныхаа галыг унтрааж суулаа.

	«Шан гуай ер нь эхлээд би сэргийлэхэд мэдэгдээд баг хүмүүсийг нааш нь ирүүлье! Дараа нь тэгээд өөрсдөө байн байн утсаар ярьж чухам хэн нь толгойлогч болохыг нь дуулъя» гээд Ван вэнюүйгийн нүд гэнэт сэргэж

	— Шан гуай ер нь зөвлөлийн бүх гишүүдийг цуглуулж нэг хуралдуулбал яасан юм бэ? гэхэд нь Бо шанчин

	— «Бодъё, бодож үзье» гэж Ван вэнюүйд толгойгоо мэдүүлэхгүй юм шүү гэсэн байдалтай өгүүлэв. Ер нь түүний ганц сайн арга нь «арга алга даа л» гээд байхад ямар ч юмыг таглаад цаг хождог билээ.

	— Тэд нар л бидэн дээр ирэх хэрэгтэй. Энэ бол тэдэнд аятайхан эрх ямба олж авах завшаан байгаа юм. Бид тэднийг очиж угтахын хэрэггүй, юуны өмнө сэргийлэхэд утасдаад ч яах вэ. Хурал хийхэд хүрвэл нэгд зөвлөлийн гишүүд цөм энд байхгүй, хоёрт зөвлөлийн гишүүдэд чи бид хоёр тэр болгон цөмд нь учир шалтгааныг танилцуулж чадахгүй. Хурал хийнэ гэдэг чинь бөөн яршиг төвөг удах болно. Бид юуны урьд толгойлж байгаа хүнийг нь л мэдэж авахыг хичээе. Тэрийг нь л олж авъя гээд Бо шанчин хуруугаа инчдэн байснаа залгуулан энэ бүгдийг чинь Ямакид л даатгаж орхиё. Санаа амар. Ийм тийм явдал гэж ажил удаж хүнд нүүр тал ч алдах юмгүй гэлээ. Ван вэнюүй сая ам уралдан дуугарах гэтэл утасны хонх дахин дуугарлаа.

	Бо шанчин энэ удаад Ван вэнюүйг утас авахыг хүлээлгүй байнга өөрөө авдаг хүн болох гэж бяцхан тунтгар хөл нь тэнтэр тунтар гишгэлэн утасныхаа дэргэд хүрч очих нь яг л айж мэгдсэн нугасны дэгдээхэйг санагдуулна. Бо шанчин харилцуураа аваад том гэгч нь эвшээлээ. Чингээд:

	— Хаанаас вэ? гээд бөгшүүлэн ханиалгаснаа, — Пэн нарийн бичгийн дарга мөдхөн ирвэл сайн байна? А-а-а товчооны дарга аа? Өө харла гэж, би мартаж орхижээ. Тийм товчооны дарга хатагтайнхаа төрсөн өдрийг тэмдэглэх гээд харьсан. Миний мартах гэж бүүр хэцүүдсэн амьтан байгаа юм. Тэр ...-ийн та жаахан хүлээзнэж үзнэ үү? Би жаал азнаж байгаад дахин утасдъя. Тэгье л дээ! Баярлалаа! Баяртай! гээд харилцуураа тавилаа.

	Тэр амьсгалж байна уу үгүй юу гэм памбагар зөөлөвчит том сандалнаа нүдээ анин хэсэг таг чиг сууснаа сая нүд нээн өгүүлрүүн:

	— Би юмыг санана гэж бүр байжээ. Ёстой л ухаанд нь ухна үхнэ гэдэг бол оо шив. Хэдийнээ байнгын зөвлөлийн дарга төрсөн өдрийн юм хум хүргэж өгөөрэй гэснийг нь таг мартаж орхижээ. Балар гэж! Чухам баларсан юм болжээ гэж Бо шанчин шивнэв. 

	— Нарийн бичгийн дарга Пэн юу гэж байна даа хэмээн Ван вэнюүй их л санаа зовонгуй аястай асуув. 

	Чингэтэл Бо шанчин

	— Хн гэж амандаа бөвтнөснөө: — Пэн саяхан л надтай амаа урчихаа алдан оюутнууд аль эрт одсон гэж байсан хэмээгээд нэг муухан инээвхийлэн аядаад залгуулан, — Би сая юу гэж хэллээ. Бид тэднийг ир барь гэж хэлж тун болохгүй. Хэрвээ бид л тэгж хэлэх юм бол сэргийлэх ирэхээ байчихна. Тэд чинь намайг л юу гэх нь вэ гэж отоод байгаа хэрэг. Өөр юу хийж байна гэхэв. Гэтэл оюутнууд аль эрт гараад ирсэн байдаг! гээд нэгэнт хүчин мөхөс учир Ван вэнюүй бодоод бодоод арга мухардсан бололтой суув. 

	— Та Пэн зэ цей-д юу гэж хариу өчье гэж бодож байна даа? гэж Ван вэнюүйг асуухад

	— Тэр лав байнгын товчооны даргатай утсаар ярилцаж анхааруулах байлгүй. Би ямар сохор зоос олох юм биш, тэр тухай хэрэг явдал надад огт нь хамаа ч алга гэж хэлээд Бо шанчин ширээн дээрх хуанли руугаа ширтэв.

	— Таны энд хүн ирж хамгаалахгүй бол болно гэж үү дээ! гэж Ван вэнюүй сайн сэтгэлээс сануулан хэллээ. 

	«Аан тэр тийм! Би анхаарсан гэж Бо шанчингийн хэлэх нь оюутнууд хэдийнээ гараад ирсэн гэдгийг мэдсэн бөгөөд өөрийгөө амар тайван байлгах арга замыг нэгэнт хийсэн нь илт байлаа. 

	— Венюүй, чи Жан чи-д нэг утасдаад орхиоч! Даруйхан шиг бүрэн зэвсэгтэй таван хамгаалагч ирүүл гэж хэл! Хүн болгонд хоногт наян мөнгө өгнө. Зөвлөл дээр очиж мөнгөө авцгаа гээ! Тэд чинь сэргийлэхээс ч найдвартай! гэж Бо шанчин хэллээ.

	Ван вэнюүй сэтгэл нь жаахан амарч тэр дор нь Жан читэй утсаар ярилаа. Бо шанчин ч эргэлзэх юмгүй юм шиг болж зөөлөвчтэй сандалнаа нүдээ аньж хэвтлээ. 

	Ван вэнюүй Шангийн тэр байдлыг хараад дахин юу ч санаж бодох хүсэлгүй байвч сэтгэлд нь байнга хадаастай явдаг нарийн бичгийн дарга Пэн санагдав. Шан гуай үнэхээр тайван хүн шүү, яагаад Пэнтэй хариу ярихгүй байна вэ? Пэн зэцайг аль хэдийн мартсан уу? Пэн зэцай юмыг харахдаа жархай биш, сэмхэн шиг ингэс тэгсхийгээд орхичихдог гэдгийг Бо шанчин эрт мэдсэн юм байлгүй дээ. За тэрний төлөө сэтгэл зовоод ч яах вэ гэж бодоод Ван вэнюүй сэтгэлдээ гэрийнхээ хүмүүсийг толгой дараалан бодлоо. Бо шанчингийнхан л амар жимэр байвал яамай, бусад нь ямар нэг их хамаатай юм биш. 

	Бо шанчин гэнэтхэн нүдээ нээж босож суугаад цахилгаан хонхоо дарлаа. Хонхоо дарангаа хажуугаар нь

	— Чэн шэн! Чэн шэн! гэж хашхирна. 

	Чэн шэн аяархан гишгэсээр түргэн нь аргагүй орж ирлээ. 

	— Чэн шэн, том охин буцаж ирсэн үү, үгүй юу? гээд Бо шанчин хүзүүгээ гүрдийлгэн ширээн дээр байгаа хуанли руугаа харах гэснээ, — Өнөөдөр чинь бүтэн сайн өдөр биш бил үү? гэв.

	— Тийм, өнөөдөр бүтэн сайн өдөр, их охин тань гэртээ ирээгүй байна гэж Чэн шэн хариулангаа цайг нь аягалав. 

	Бо шанчин жигтэйхэн тэвдсэн байдалтай

	— Сургууль руу яриад орхи, тэднийг буцаад ир гээ, түргэл! гэж сандруу өгүүлэв. Тэгээд: — Жаахан байзнаж байгаад цай хий, урьдаар утсаар яриад орхи! гэлээ. 

	Бо шанчин охид хүүхдэдээ тэр дундаа их охиндоо илүүтэй хайртай, сэтгэл хамгийн их зовдог нь ч том охин нь. Тэр бол их авгайгаас нь гарсан охин юм. Тийм ч учраас Бо шанчин охиныг машид энэрэн хайрлана. Зүй ёсоор хүлээж хүндэтгэнэ. Бусад авгай нараас нь гарсан хүүхдүүддээ хайртай нь хайртай л байлгүй яах вэ. Бо шанчин харин том охиныгоо голомтоо залган авч явж чадахаар ариун ёс цэвэр суртахуунтай гэж үздэг ажээ. Тийм ч учраас их охиндоо ухаангүй хайртай байдаг билээ. Тэр бол «Охин» тэр мөртөө цэвэр ариун гоо сайхан сэрүүн цэцэг шиг охин байлаа. Энэ сэрүүн цэцгийн анхилам үнэрээр гэрийнхээ бүх хүмүүсийг амьсгалуулъя. Гэр орныхон маань бид цэцэг адил гоо үзэсгэлэнтэй алт шиг үнэтэй охинтой юм даа гэж бодог л доо. Чингэлээ гээд арай ч бидний хараанаас гарч үймээн будилаанд өртөх нь үгүй биз ээ! Хэрвээ их охин эрэгтэй эмэгтэй хүүхдүүдтэй холилдож гудамжинд гарч туг барин дур зоргоороо хашхирч явбал ч Богийн анхилам сайхан амьд цэцэг өмхий лаг шаварт шигдсэнтэй адил боллоо гэсэн үг. Яагаад гэвэл эрэгтэй оюутнуудтай нэг л ойртлоо л бол эмэгтэй хүүхэд гэдэг цэвэр ариунаа алдаж бузарлагдах нь тэр шүү дээ.

	— Эзэнтээн, сургуулийн утас тасарчихсан байна! гэж Чэн шэн харилцуураа тавилгүй эргэн харж хэлээд харилцуурыг дахиад л чихэндээ барив. 

	Бо шанчингийн нүд байдгаараа дүрлэгэнэн богинохон сахал нь сөрвийчихсөн босож ирээд

	— Шо ванг явуулж угтуул! гээд харилцуураа ухасхийн чанга атгаж, — Юу хийгээд байгаа юм бэ?.. гэлээ. 

	Чэн шэн гүйн гартал хаалганы гадаа машины сүг сүг гэх чимээ гаран намуухан асаж эхлэв. Чэн шэн тэвдэн дахин буцаж ирээд

	— Эзэнтээн Жан чи улс дагуулаад ирлээ! гэж хэллээ. 

	Бо шанчингийн гар салгалан чичирч

	— Тэрийг оруул! Оруул! гэв. 

	Тэр Жан чи гэдэг хоёр үсгийг сонсоход үймээн зодоон гэсэн үг чихэнд нь сонсогдох шиг болно. Жан чи ирж намайг хамгаална гэж Бо шанчин сайн мэдэж байсан боловч гай зовлон гадаа минь ирсэн нь энэ үү? гэж тэр эхлээд баахан сандарчээ. 

	Жан чи тасалгаанд нь шуудхан гүйгээд орчхож арай л зүрхэлсэнгүй, хаалганы гадаа зогсоод,

	— Эзэнтээн, та уучлаарай оюутнуудын ажилтай орооцолдоод өнөөдөр ажил их, хэн хүнгүй яаруу байна. Би дөнгөж гучин таван хүн авчирлаа. Газар болгонд хүн хэрэгтэй болоод байна. Би энэ гучин таван хүнээ танай энд орхиё. Дахиад даруйхан хэдэн хүн олъё. Ажил явдал даан их саатахгүй ээ. Бүрий тасрахаас өмнө заавал тавин хүн явуулна гэв.

	— Тэгье. Жан чи... гээд Бо шанчин өрөөнийхөө хаалгыг онгойлгож Жан чиг харснаа, — Эд нар чинь цөмөөрөө зэвсэгтэйгээ ирсэн юм аа? Яамай даа, түргэн шиг яваад дахиад хэдийг олоод ир! Мөнгөө зөвлөл дээр очиж аваарай. Харин чамайг бол тусгайд нь шагнана аа! гэхэд нь:

	— Та дахиад ингэж шагнаж барих хэрэггүй, таныг дандаа ингэж холгож байх гэж! За би явлаа. Танд өөр захиж хэлэх юм үгүй юу? гээд Жан чи гарлаа.

	— Жан чи, баахан азнаач, тэрэг том охиныг авахаар явчихсан, машин ирэхийг жаахан хүлээ, эхлээд очиж тэр улсуудыг хар, гудамжны баруун зүүн ам тэгээд хаалганы дээр тус тусад нь харуултай болго, нэг дор бөөгнүүлэх хэрэггүй шүү! гэлээ. Жан чи тэднийг гарч үзэж шалгалаа. 

	Бо шанчин эргэж Ван вэнюүйг харж харж

	— Вэн юүй чамд ямар санагдана? Яарч сандрах юм үгүй болоо биз дээ? гээд үүдээ хааж аваад нуруугаа үүрэн өрөөн дотуураа аажуухан гэгч нь нааш цаашаа алхална.

	— Зөвшөөрөхгүй байна гээд Ван вэнюүй босон ирэхэд нь царай нь бүрзийсэн харагдав. Сэргийлэхэд л дутагдал байна. Дарга нь энд алга, Пэн зэцай магадгүй шүү... хэмээн түүнийг дүлгэнэхэд нь:

	— Лав аль хэдийнээ алга болсон байх аа! гэж Бошан чин тайван хэлэхэд Ван вэнюүй шал худлаа яаж үймүүлэхгүй байх вэ дээ. Энэ тоглоомыг бид нар өдий болтол толгойлогч нь чухам хэн болохыг мэдээгүй байдаг! Ер нь ингэхэд ямар арга байна даа гэв.

	— Утас! гэтэл Ван вэнюүй ав гэхийг ч хүлээлгүй харилцуурыг аван:

	— Хэн бэ? Шо ван?.. Хүлээгээрэй! гээд толгойгоо далжийлган, — Шан гуай! Тэрэгч Шо ван гудамжнаас утсаар ярьж байна. Оюутнууд цөм яваад өгчээ. Их охин ч лав тэдэнтэй хамт явсан шиг байна. Гудамжинд бөөн үймээн болж байж нэг юм дарж авчээ гэв.

	— Шо ванг бушуухан буцаад ир гээ! гэхэд нь

	— Чи түргэн хүрээд ир гэж хэлээд Ван вэнюүй ууртай нь аргагүй харилцуураа тавилаа. Байдал нь сэтгэл машид үймж байгаа нь илт бөгөөд ганц сайхан тамхи татах юм сан гэж бодож буй бололтой. 

	Бо шанчин

	— Чэн шэн! гэж цонхоороо гадагшаа хашхиран, — Жан чиг ир гэж хэл гэв. 

	Энэ үес Жан чи аль хэдийнээ ороод ирчихсэн жигтэйхэн ёс төртэй нь аргагүй зогсож байв.

	— Жан чи, чамайг тавин юаниар шагная, чи яваад их охиныг минь надад олж авчраад өгөөч! Чи түүний сургуулийг мэднэ шүү дээ гэв.

	— Мэдэх нь мэднэ ээ! гэлээ ч гэсэн эрхэм Бо минь мянга түмэн оюутны дотроос охиныг чинь хаана байгаа гэж эрж байх юм бил ээ дээ? Охиныг чинь оллоо гэхэд авчрах арга алга шүү дээ! Би ганцаараа байна, хоёр хүн нэмээч! гэхэд дуугүйхэн шиг л явбал болох юм биш үү? Олоод л ирэх юм бол ахин тавин янчаан нэмж өгнө! гээд Ван вэн руу харснаа Жан чиг яв гэж шавдууллаа.

	— Тэгье дээ, би очоод нэг туршаад үзье гэж Жан чи урам муутайхан шиг гарч явлаа.

	Чэн шэн орж ирээд:

	— Шо ван хүрээд ирлээ, эзэнтэн! гэв.

	— Юу гэнэ ээ? Чэн Шэн малгайг минь аваад өгөөч гээд Бо шанчин хэсэг тээнэгэлзсэнээ Ван вэнюүй руу эргэн, — Вэн юүй, чи яваад яах вэ, би очиж охиноо үзье, охин минь хүрээд ирсэн байж ч болох юм гэлээ.

	— Шан гуай!.. гээд Ван вэнюүй Бо шанчингийн гараас барьтал гар нь цэл мөс байв. — Та яалаа гэж явж болох юм бэ? Намайг л явуулж орхивол боллоо. Намайг таних хүн цөөн шүү дээ. Харин таны зургийг бол... гэж Ван вэнюүй хэлэв.

	 Чингэтэл тэр хоёрын нүд нэгэн зэрэг ширээн дээр байгаа сонин дээр туслаа.

	— Вэн юүй чи битгий яв! гээд Бо шанчин арагшаа болон сууж орхив. «Ямакиг л арга бод гэж хэлэх үү, яах вэ? Энэ чинь тийм ч бага хэрэг биш байх шүү? Хэрвээ Ямаки дотнынхоо цэргээс хоёрыг явуулбал лав охиныг минь олоод ирэх байх гэхэд

	— Мэдээжийн хэрэг цаадах чинь ер анхаарч олигтой хөөцөлдөхгүй гэж Ван вэнюүй шивнэн өгүүлэв.

	— Сонс! гэж хашхираад Бо шанчин ухасхийн босон ирлээ.

	Тэднийх гол гудамжнаас тийм ч холгүйхэн байх бөгөөд машины дохио дуугарах нь дуулдаж л байдаг газар. Одоо зун цагийн зүсэр бороо гэмээр үргэлжилсэн их гай түйтгэр алсаас ойртоно. Бөөн үймээн байн байн огцом огцом юу гээд байгаа нь үл мэдэгдэхээр хашхирах дуун сонсогдоно. Их үер мэт дуу шуугиан улам улам л ойртон айсуй. Ван вэнюүйгийн нүүр зэвхий даан байснаа гэнэт ам нээнгүүт шүүрс алдаад

	— Шан гуай минь цөмөөрөө зугтаах уу даа? гэж хэлээд Ван вэнюүйгийн ам нь хий л шазав татавхийн, хөдөлнө. Түүний нүүр минчийсэн хүрэн юм болчихсон байлаа. Уур хилэн, айх гайхах хоёр түүний сэтгэлд зэрэгцэн хий л ам нь ангалзан байлаа. «Оюутан! Оюутан! Хэсэг нялх хүүхэд! Тэд юу мэдэх вэ дээ! Юу мэдэх вэ, Бо шанчингийн улс төрийн үйл ажиллагаа үеийн үед та нарт хараалгаж зүхүүлэхгүй! Бо шанчин хүнээс уучлалт гуйх юу болсон юм бэ? Ичгүүргүй мондиуд, чухам л ичгүүр сонжуургүй муусайн юмнууд!»

	Жан чи үүдийг нь түлхэн гараад эргэж ч харалгүй малгайгаа аван

	— Эзэнтээн, одоо тэд лав хүрсэн байгаа! Би очиж охиныг тань эрлээ эрлээ. Яг тэдэнтэй явж байхад нь тааралдвал мөн догь оо! гэв.

	— Баруун хаалгыг яг таг болгосон уу, үгүй юу? Тэднийг энд битгий ирүүл, сургуулийн талбайд очиж цугларцгааг гэж Бо шанчин дуугарав.

	— Өөрсдөө ороод ирвэл гал нээ. Би чамд хэлж байна! гэж Бо шанчингийн өгүүлж буй оюутнууд гудамж руу орж ирэхгүй гэдгийг сонсоод баахан чангарч байгаа нь тэр ажээ.

	Жан чи

	— «Сонсооч! гээд хаалгыг нь түлхэн онгойлголоо.

	— «Улсаа худалдсан хулгайчийг бут ниргэе!» гэж мянга түмэн хүн хоолой нийлүүлэн зэрэг зэрэг хашхирна. Бо шанчингийн том нүд дөрвөн зүгийг ажиглана. «Улсаа худалдсан хулгайч гэсэн гурван үг яг л тэнгэрээс аянга буугаад ирэхийн адил дуулдана. Түүний нүдэнд юу ч харагдсангүй, гэтэл «Улсаа худалдсан хулгайчийг бут ниргэе!» гэсэн их чимээ дахиад л тэнгэрээс унах шиг сонсогдлоо. Бо шан Ван вэнюүй, Жан чи хоёрыг ээлжлэн хараад инээе гэж албадсан боловч нэг л инээж болсонгүй ээ. Тэр бээр «Жан...» гэж олигтойхон эвлүүлээд ч хэлж чадахгүй ээрч түгдчин: 

	— Их охин хаа байна вэ? Охиныг олоод ир гэж би чамд хэлж байна шүү! гэлээ.

	— Энэ хэсэг чинь их охины сургуулийнхан, бас ар талд нь эрэгтэй сурагчид яваа.

	— Их охиныг минь олж харав уу?

	— Тэр туг бариад эхэнд нь зогсож байна шүү дээ!

	— Улсаа худалдсан хулгайчийг бут ниргэе! гэсэн их чимээ дахиад л агаар зүсэв. Энэ их чимээ шуугиан дундаас Бо шанчин охиныхоо дууг тодхон ялган сонсох шиг боллоо.

	— За за тийм байж! гээд Бо шанчингийн гар чичрэн уруул ам нь татваганан, — Эцэг ч үгүй, эзэн ч үгүй дээрэмчин эр, янхан эмийн муусайн шээснүүд! Би та нартай тооцоо хийнэ ээ гайгүй! Яарах хэрэггүй охин минь! Бусдын хүүхдийг ч ийм тийм гэж хамаараад байхаа больё. Чи миний гараас мултарна байх аа! Эцэг чинь улсаа худалд сан хулгайч гэнэ ээ! Тийм бий! гэв.

	— Шан гуай! Шан гуай! Ингэтлээ их уурлаж яах нь вэ, их охин тань залуу байна. Одоохондоо ухаан суугаагүй тэнэг байна. Тэгээд ч юу боллоо гэж таныг үнэн голоосоо эсэргүүцэх вэ. Яагаад ч тэгэхгүй гэж Ван вэнюүй байдаг чадлаараа ятгаж тайвшрууллаа.

	— Чи мэдэхгүй байна! Бо шанчин улам ширүүсэж: — Тэр хэрвээ мөнгө зоос, хувцас хунар, машин тэрэг хэрэгтэй гэж бодож байгаа бол цөм л байна шүү дээ. Надад л хэлбэл боллоо. Галзуураа юу? «Улсаа худалдсан хулгайч» гээд л гудамж дүүрэн хашхираад явах хэрэг юу байна даа. Эцгийгээ улсаа худалдсан л хулгайч гэх сайхан сонсогдож байна уу? Ичгүүртэй юм. Ичих нүүрээ барсан! гэж зүхэв.

	Утас дуугарлаа. Очиж авах хүн ер алга. Ван вэнюүй хэдийнээ хөдлөх нэг л дургүй болсон байлаа. Бо шанчин босъё гэвч босож чадсангүй ээ. Утасны хонх дуугарсаар л байлаа. Жан чи гуйван дайвсаар очиж харилцуурыг авлаа.

	— Хүлээж байгаарай. Эзэнтээн сэргийлэхийн нарийн бичгийн дарга Пэн байна гэв.

	— Тавьчих! Босох арга алга! гээд Бо шан чин диван дээрээ хэвтсээр байв.

	— Чэн шэн, Чэн шэн! гэж Ван вэнюүй аяархан дуудав.

	— Чэн шэн хашаанд байна уу? Түргэн ирээч гэв.

	Ван вэнюүй хашаа руу зааж дараа нь уруул амаа хөдөлгөн муур дуугарч байгаа юм шиг хэд дахин зөөлөн дуугарлаа.

	Чэн шан, Жан чи хоёр гэдрэгээ ухарсаар гарч одлоо.

	ХУУЧИН ХАЯГ

	Чиан эзэнтнийг явсны дараагаар Сан хэ шан пүүсийн ахлах зарц Шин дэжи хэдэн хоногийн турш энэ тэр ажил гэсээр тухтайхан хоол ундаа ч идэж уух завгүй байжээ. Чиан эзэнтэн бол торгоны худалдааны газрын хуучин хашир бөгөөд түүний тэр пүүсийн Сан хэ гэдэг хаягийг мэдэхгүй хүн үгүй аль эртний пүүс билээ. Шин дэжи бол Чиан эзэнтний гарт нухлуулж хүмүүжсэн хүн. Тэр өөрийнхөө тийн хүний гарт нухлуулж буйгаа нэг их юман чинээ боддоггүй ер нь нэг л гүндүүгүй цагаан цайлган сэтгэлтэй хүн ажээ. Чиан эзэнтэн маань дахиад сэргэхүйеэ бэрх хамаг л юм хумыг нь аваад явчихсан мэт айх юм хэмээн тэр байнга ярина.

	Жоу эзэнтэн ирж ажилдаа оров. Түүнийг аймшигтай хүн гэлцдэг нь оргүй ч биш «маш аймшигтай» хүн гэдгийг нь Шин дэжи сайн мэдсэн бөгөөд эзэнтэн ирсэн биш бараг нь хараал зүхлээр дүүрчээ. Жоу эзэнтэн бол нэгэн зүйл янхан байхад Сан хэ шан пүүс нь цагийн цагт зочин гийчин хөлхөлдөж байдаг тийм хөл ихтэй газар байлаа. Шин дэжи бол урвайчхаад ам нь яг л нэг мулз чаначихсан банш л гэсэн үг. Эртний хаяг, ёс журам цөм л хуучин хашир Чиан эзний хамт үгүй боллоо. Дахин хэзээ ч байхгүйгээр нэгмөсөн алга болсон ажээ. Чиан эзэн шулуун шударга ёс дэглэмтэй байсан авч одоо бол гүйлгээ олз омог гээд байх юмгүй ёстой хувхайрч гүйцжээ. Шинэ эзэнтэн өөр юмыг анхаарахгүй зөвхөн жилийн эцэст л олз омог их байгаасай гэж горилно. Сан хэ шин пүүсийн алтан хүрээт хар үсэг бүхий хаяг хөх даавуугаар хулдсан лангуу мөн хөх даавуугаар бүрсэн том том сандал цай уухад зориулсан явган ширээнээ байнгад амьд цэцэг тавиастай байдаг тэр бүхэн нь олон жил болж нэгэнт хуучирчээ. Сан хэ шан пүүс дэнлүүний баяраар л сая нэг юм дөрөвхөн гэрэл өлгөж том улаан цацаг унжуулж чимэглэдэг нь хэдийний зуршил билээ. Ёсонд үл нийцэх аливаа долоон шидийн засал чимэглэл хийнэ гэж ер үгүй дээ. Олон ч жил болсон доо. Сан хэ шан үнэ цэнэ ч үгүй, орлого ч үгүй болж нэгэн бол зарлал наалттай үгүй бол хагас сар мөнгө хэмнэнэ гэдэг болсон учир Сан хэ шан гэдэг хуучин хаягаас өөр юмгүй болж гүйцжээ. Хөгшин эзэнтний усан тамхи шор шор дуугарах дуу шуу, яриа хөөрөө аль аль нь алга. Энэ мэт өдий төдий хуучин эрхэм ёс дэглэм цөм алга болсныг Шан дэжи босго алхангуутаа л олж харлаа. Жоу эзний нүд чавчралгүй энэ тэр лүү яг л хулгайч л эрж хайгаад байгаа юм шиг байлаа. Чиан эзэнтэн бол том сандал дээрээ үргэлж л нүдээ аньчихсан сууж байдаг сан. Гэтэл хэн нэгэн хүн ямар нэгэн гаслан шүүрс алдахыг бас мэдчихсэн байдаг сан. Үнэндээ Жоу эзэн ирээд хоёр хоноогүй байхад л Сан хэ шан пүүс үсэрч дэвхэцдэг ший тоглодог пин болон хувирчээ. Хаалганыхаа урд нүүрнээ «Их хэмнэлт» гэж үсэг бүр нь томоос том улаан өнгийн зарлал хадаж хоёрын зэрэг ногоон бүрхүүлт дэнлүү өлгөсөн нь хүмүүсийн нүүрийг ногоон өнгөөр гэрэлтүүлнэ. Чингээд ч бас зогсохгүй үүдэнд нь бөмбөр дэлдэж бүрээ үлээж буй тэмдэг хадсан байна. Улаан малгай өмсөцгөөсөн дөрвөн зарц өглөөнөөс үдэш болтол үүдэн дээр ч тэр, зам дээр ч тэр хаа л бол хаана хүн л харагдвал ухуулах хуудас өгнө. Тэгээд ч зогсохгүй хоёрын зэрэг хүн томилон худалдаачин хүмүүсийг цай, тамхиар зочилно. Хэрэв хэн нэгэн хүн хагас чи (уртын хэмжээ) цагаан даавуу худалдан авбал лангуундаа орон тамхи өгч зочилно Их цэрэг, гудамж цэвэрлэгч эмэгтэй үйлчлэгч цөм тамхи баагиулна. Өрөөн дахь утаа нь уугин сүмийн доторх шиг л харагдана. Чингээд ч зогсохгүй нэг чи бараа авбал нэг чи-г нэмж өгнө. Тэгээд дээрээс нь хүүхэлдэй бэлэглэнэ. Тэнд ажилладаг хүмүүс орж гарсан хэн хүнтэй элдвийг ярьж хөөрнө. Зочдын авах юм хэрвээ лангуун дээр байхгүй бол алга гэж хэлэхийн оронд харин зүйл зүйлийн бараа туруу авчирч үзүүлнэ. Хэрвээ арван юанийн юм авбал зарц нараасаа дуудаж тэр хүнийг хүргүүлнэ. Лангууных нь доор ямбий болсон муруй хазгай явдаг унадаг дугуй бэлэн байж байна. Шин дэжи арван тав зургаан жил лангууны ард суужээ. Сан хэ шан пүүсийг ингэнэ гэж ер санаагүй, тэр ч байтугай ингэтлээ доройтуулсныг нь үзнэ гэж ухаанд ч орсонгүй ээ. Амьтан хүний бараа яаж харна? Зах зээлд хэн Сан хэ шан пүүсийг хүндэтгэхгүй байлаа даа? Хамжааны нь хүмүүс орой бүр гарч ирэн Сан хэ шан пүүсийн том гэрлүүдийг асаана. Харуул манааны хүмүүс ч гэсэн тэднийг өөрөөр угтана. Тэр, жил цэргийн үймээн самуун гарснаас болж Сан хэ шан пүүс хэдийгээр юмаа дээрэмдүүлж хоосорсон ч гэсэн зүүн баруун талын пүүсүүдтэй адил хаалга үүдтэйгээс биш тэр чигээрээ эвдэрхий балгас болж гүйцсэн нь үгүй бөгөөд ядаж хаяг пайзаа хүртэл алга болгосон нь үгүй билээ. Сан хэ шан пүүсийн алтан хүрээт үсэг бүхий хаяг сүртэй хэвээрээ л байж байна! Тэр бээр энэ хотод ирсээр хэдийнээ хорь гаруй жил болсны арван тав зургаан жилийг нь энэ Сан хэ шан пүүст өнгөрүүлсэн ажээ. Сан хэ шан пүүс нэг ёсондоо түүний хоёр дахь гэр нь билээ. Түүний ярьдгаар бол усан тамхины гаанс хөх даавуу урт өмсгөл цөмийг Сан хэ шан пүүс л түүнд өгчээ. Учир иймд тэр бээр Сан хэ шан гэдэг энэ пүүсээр бахархаж явсан удаатай. Шин дэжи пүүст өр нэхэхээр очиход хүмүүс түүнийг урьж оруулан цайлж дайлна. Сан хэ шан пүүс бол угтаа нэг л наймаа арилжааны л газар байлаа. Зарц нартайгаа бараг л найз нөхөд мэт байна. Чиан эзэнтэн зарц нарынхаа хар цагааныг нь тунгаадаг хүн. Сан хэ шан пүүс бол «Хөлийн салхи» хэмээх худалдааны газрын харьяа учир үүдний нь сандал дээр өдий төдий нэртэй цуутай улс байнгад сууж байна. Гудамжинд үймээн шуугиан гарах үед харгалзагч нарын охид хөгшин эзний хажууд очиж сандлыг нь гуйж сууна. Энэ алдартай сайхан түүх Шин дэжигийн зүрхэнд хоногшин үлджээ. Гэтэл одоо ямар байна даа! Цаг өөр болсныг Шин дэжи мэдэхгүй байгаа ч юм биш л дээ. Сан хэ шан пүүсийн баруун зүүн талын пүүсийг л аваад үзье л дээ. Өдий төдий пүүс ёс дэглэм горим журам гэж ер алга болжээ. Ерөөсөө хэв журам дэг горим гэж огт үгүй юм чинь тэр шинээр нээгдэж байгаа пүүсүүдийн хувьд бол ярихын ч хэрэггүй юм. Тэр энэ бүхнийг бүгдийг мэдэж байлаа. Хэрвээ Сан хэ шан пүүс доройтлоо гэхэд дэлхий ертөнц хомсодно гэж үү? Одоо Сан хэ шан пүүс тэгтлээ нэг их доройтсон нь үгүй бусдын адил л байна шүү дээ гэж сэтгэлээ зогооно.

	Тэр эсрэг талын Жэн шан цү пүүсийг харахаас л дургүй нь хүрнэ. Эзэнтэн алтан шүдтэй амандаа тамхи зуучихсан гутлаа чирэн гэлдэрнэ. Араас нь эхнэр нь гарч ирнэ. Хэдэн эрэгтэй эмэгтэй хүүхэд бүтэн өдөржин гарч орсоор байгаа харагдана. Чухам юу гэж хашхичаад байдгийг ч бүү мэд, хашхичсаар л байна. Заримдаа эзэнтэн авгайтайгаа лангууныхаа дэргэд хэрүүл маргаан болж бас хүүхдээ зодож хүүхдэдээ сүү өгөн мөнөөхөн л лангууны дэргэд л байсаар. Эзний эхнэр лангуун дээрх юман дээр цээжээрээ тэгнэн зогсож байна. Тэд нар чинь худалдаа арилжаа хийх ч гэж байгаа улс юм уу? Аль эсхүл өөр юм хийдэг улс уу? Ер учир нь олдох нь үгүй дээ! Хамжааныхаа хүмүүсээ чухам хаанаас ч олж ирсэн юм бүү мэд, цөм уранхай шаахай өмсдөг хэр нь голдуу торгон дээлтэй байцгаана. Зарим нь нүүрэндээ нарны тос түрхэж, зарим нь үсээ самнасан нь яг л будсан шанага шиг мөлчийсөн юм харагдана. Зарим нь бүүр алтан хүрээтэй шил зүүнэ. Тэндхийн байдал байцыг ажаад байхад оны эхнээс юмныхаа үнийг хямдруулна гэх бөгөөд байнга л дэнлүү дүүжлээстэй цаг ямагт эгшигт хайрцаг дуугаран дуу хуур хангинасан тийм л газар байна. Хэн нэгэн хоёр юанийн юм худалдаж авбал эзэнтэн биеэрээ түүн рүү хүрэлцэн очин чихэр жимсээр дайлна. Хэрэв идэхгүй бол бараг л ам руу нь хийж өгнө. Ямар ч юм байлаа гэсэн түүнд тогтсон үнэ гэж байхгүй, гадаадын мөнгө ч мөн л аанайхан төдий гэсэн тогтмол ханш алга. Шин дэжид хэзээ ч гэсэн «Жэн шан цунь» гэдэг пүүсийн хаягийн гурван үгийг нэг аятайхан харагдаж байсан удаагүй. Бас хэзээ ч тэнд очиж юм худалдан авч байсан удаагүй ажээ. Ертөнцөд иймэрхүү арилжаа худалдаа байдаг юм гэж Сэн дэжи ер нь санаагүй ажээ. Тэгээд тэр пүүс тэдний пүүсийн яг эсрэг талд шүү! Гайхмаар юм нь гэвэл Жэн шан цунь пүүс баяжаад байхад Сан хэ шэн пүүс өдрөөс өдөрт л хувхайран хоосорсоор байдаг. Энэ чухам ямар учир шалтгаантай юм бэ гэдгийг тэр ер ойлгохгүй байлаа. Энэ нь л даанч гайхалтай. Наймаа худалдаа гэдгийг ёс горимоор нь хийхгүй байвал л болно гэж үү дээ? Тийм юм бол тэднээс сурах хэрэг үү? Гагцхүү хүн санаснаараа л наймаа хийгээд байж болох нь шив! Ийм юм гэж хаа байх вэ, хэрхэвч болохгүй. Сан хэ шан пүүс эцсийн эцэст ягдаад ч ийм байдалд хүрэхгүй. Хэзээ нэгэн өдөр Жоу гэдэг эзэнтэн аяндаа хүрээд ирэхийг нь хэн яаж мэдэх вэ. Сан хэ шэн, Жэн шан цунь хоёр пүүсийн дэнлүүний гэрэл нэгэн гудамжийг гэрэлтүүлж байдаг учраас л энэ хоёр пүүс нэгдэн нийлж нэг болоод байгаа хэрэг үү? Аль эсхүл зүүд үү? Зүүд ч биш ээ! Шин дэжэ бол яг л Жоу эзний арга барилаар л ажиллаж байгаа. Тэр зочид гийчидтэйгээ дэмий худлаа яриа бувтнаж тэднийг тамхи тариагаар дайлж илбэдэн мэхэлнэ. Хуурамч бараа туруугаа жинхэнэ сайн бараа гэж залилан худалдана. Худалдан авагч хүмүүсийг магтвал сая хоёр цунь (хүндийн хэмжээ) нэмж өгнө. Тэр гарынхаа хурдан шаламгай хөдөлгөөнийг ашиглан гялсхийтэл нүд ирмэхийн зуур хэд хэдийг тоолон нэгэн хэсгийг луйвардан авна. Энэ нь яавч болохгүй шүү дээ. Олонх хамжлага нь ингэж ажиллахыг бараглаж л дуртай зөвшөөрнө. Нэг мэгтэй хүн ороод ирвэл тэд ухаанаа тавьж сүйд майд болон хамаг л байгаа юмаа авчирч үзүүлнэ. Хүүхэн түр саатан байгаад хоёр чи маажинтай даавуу худалдан авлаа гэхэд тэд мөн л түүнийг хүргэж өгнө. Жоу эзэн зарц нарыгаа бохирч унаж бахардан сульдталаа долгонцож байхыг хараад бах нь ханаж хөөрцөглөн баясна. Жоу эзэн Жэн шан цунь пүүсийн эзэнтэй гэнэт сайн хөрш болж орхив. Зарим үед Тиан-чэний ихэс дээдсийнхэнтэй Мө жиан хэмээх наадгайгаар тоглоно. Тиан чэн бол мөнөөх гудамжинд нээгдээд дөрөв таван жил л болж торгоны дэлгүүр байгаа билээ. Чингэтэл эзэн хэзээ ч гэсэн тэднийг тэгтэл нэг их даллаж дуудаж байсангүй. Тиан чэн дэлгүүр зориуд Сан хэ шан пүүстэй мөчөөрхөн Сан хэ шан пүүсийг  цохих гэсэн нь зайлбаргүй байлаа. Чиан эзэнтэн таг чиг байж нэгэн удаа: Бидний хамгийн гол юм бол хаяг л байна гэж хэлжээ. Тиан чэн дэлгүүрийн хувьд бол нэг жилийн гурван зуун жаран таван хоногт цөм л баярын өдөр байна. Бас юмныхаа үнийг зөнд нь буулгана. Одоо бол Тиан чэн дэлгүүр пай хэмээх нэгэн зүйл тоглоомоор тоглодог болжээ. Шан дэжи тэдний эл явдлыг ер таашаан зөвшөөрдөггүй билээ. Шэн дэжи жаахан зав гарвал лангууныхаа ард сууж нүд амаа янз янз болгон бараа өрсөн тавиураа харна. Уг нь бол эхлээд тавиур дээр байгаа барааг цөмийг нь цагаан даавуугаар боодог байлаа. Тэгтэл одоо бүхэл өдөржин юм хийсэн хоосон дүр гарган хий юм гөлрөн харсаар байтал нүд нь манаран улаан ногоон зүсэн зүйлийн өнгө эрээлжлэн үзэгдэнэ. Шин дэжи сэтгэлдээ Сан хэ шан пүүс өнгөрчээ гэж өөрөө өөртөө шивнэнэ.

	Нэгэн хэсэг хугацаа хэдийнээ өнгөрлөө. Шан дэжи Жоу эзэнд бишрэхгүй байж чадсангүй. Удаан хугацаа өнгөрсний дараа тооцоо бодлоо. Хэдийгээр олсон олз омоггүй ч гэсэн өр төлбөр гарсангүй «Та нар мэдэж ав, энэ бол миний анхны хэмнэлт гэж мэд! Надад бас гаргаж ирээгүй эчнээ үлдсэн нэлээд эрхэм чадвар, хувь чанар бий шүү? Болоогүй ээ, тэгтэл бас нэгэн дан байшинтай гэж байгаа, тосон дэнтэй гээд л... цөм сохор зоос ч зараагүй шүү дээ?» гэж хүмүүст эзэнтэн ярих нэн дуртай. Тэр яриагаа үргэлжлүүлэх үес юм л бол «ийм учраас» гэдэг үгийг давтан хэлж заншжээ. Түдэлгүй холбооны хаяг бүхий байшингүйгээр улам их мөнгө хэмнэх цоо шинэ арга олохдоо л олно. Чингэхлээр л өлзий өгөөжтэй учирна даа. Ийм учраас...» гэж Шин дэжи ярилаа. Түүний үзэж байгаагаар бол Чиан эзэнтэн эгэн ирэхгүй хорвоо үнэхээр өөр болсон гэнэ. Жоу эзэнд Тиан, чэн, Жэн шан цуньгийнхан хэн нь ч гэсэн өөрсдийгөө хүнд ярихдаа баяжиж хөлжиж байна гэж ярина. Нэлээн удсан хойно нэгэн шалгалт явах өдөр бараа туруугаа эмх замбарааг нь алдуулж хаяжээ. Жоу эзэн галзуурсан юм шиг л япон бараагаа сандчаан хаясан ажээ. Шалгах хэсгийнхэн хөдлүүт Жоу эзэнтэн япон бараа туруугаа бүгдийг ил дэлгэж тавиад юм худалдаж авахаар хүн орж ирэхэд юуны түрүүнд япон даавуугаа авч үзүүл, бусад газар айгаад зарахгүй байна. Цөмөөрөө санаандаа тултал ганц сайн гүйлгээд орхиё гэж зарлиг буулгав. Харахад л хөдөөгийн бололтой хүмүүст бол энэ чинь япон даавуу шүү гэж хэлж бай! Тэд таньж аваг! Хотынхонд бол герман бараа гэж хэлж бай! 

	Шалгах хэсгийнхэн хүрэлцэн иржээ. Чингэхэд нь Жоу эзний нүүрэнд эрвээхэй нисэх адил инээмсэглэл тодрон тэдэнд тамхи цай барин хүлээж хүндэлжээ. «Сан хэ шан» гэсэн энэ хаяг бол япон бараа худалддаг газар биш нь ил байгаа биз дээ! Ийм учраас! Та нөхөд үзэцгээлээ л дээ! Тэр хаалганы тэнд байгаа хэсэг бараа туруу бол Герман даавуу, бас дотоодынх ч бий, лангууны доогуурх нь бол бүгд л дотоод үйлдвэрийн торго, манай энэ бяцхан пүүс чинь тэгээд өмнө газрынхантай холбоотой, арилжаагаа өөрсдөө эрхэлж бараагаа мөн өөрсдөө тээвэрлэдэг гэж танилцуулсан ажээ. Цаадуул нь нэгэн хэсэг эрээн даавуу хараад баахан сэжиглэнгүй аядсанд Жоу эзэнтэн инээд алдан:

	— Хойно үлдсэн тэр хэсэг япон даавууг аваад ирээч гэж Жан пүг дууджээ. 

	Өнөөх даавууг нь аваад ирэхэд Жоу эзэнтэн шалгах хэсгийн даргыг аяархан татаж

	— Ноёнтон, битгий сэтгэлээ зовоож үз! Ердөө үлдсэн хэсэг даавуу энүүхэн жаахан л юм л даа. Ноёнтон таны өмссөн энэ дээлийн чинь эдтэй яг адилхан бараа байгаа юм гэж хэлээд гэдрэг эргэн, — Жан пү, чи энэ япон даавууг гудамжинд гаргаад хаячих мэдэв үү? гэжээ. Шалгах хэсгийн дарга өмсөж яваа дээлээ нэг харснаа нүүр буруулан булзсаар байж гараад явчихжээ. Тэр жаахан япон бараа л цагийн аяс дагуу Герман бараа, дотоод бараа, Англи бараа болон хувирч жаал мөнгө хонжжээ. Бараа таньдаг зарим нэг нь даавууг нь Жоу эзний нүүрэн дээр газар шиднэ. Жоу эзэн хий л инээмсэглэн хамжааныхандаа захирангуй байдлаар,

	— Жинхэнэ барууных нь барааг аваад ирээч! Эрхмүүд ямар хараад мэдэхгүй л байв гэж үү дээ? гэж хэлснээ эргэн худалдан авагч руу харан, — Ямар хүн ямар л бараа авна гэнэв түүнийг нь зүгээр өгсөн ч яах вэ! Ийм учраас!.. гэх зэргээр амандаа бувтнаж байгаад л баахан юмаа гүйлгээд авна. Худалдан авагч эрхмүүдийг явах үед Жоу эзэнтэн салж ядсан найрсаг байдлаар нахилзан үднэ. Худалдаа наймаа эрхлэн мөнгө зоос олъё гэж бодвол ший тоглож байгаа юм шиг уран налархай хөдөлгөөн, шог хошин яриа хөөрөө үүсгэж чаддаг байх хэрэгтэй юм байна гэдгийг Шин дэжи мэдэж авчээ. Жоу эзэн бол бас л том хүн. Гэвч Шин дэжи энд дахиад ажиллахаа больё гэж бодох болсон ажээ. Тэр Жоу эзэнд улам бишрэх авч сэтгэл нь улам зовно. Шин дэжигийн идсэн уусан хоол унд хүртэл хоолой руу нь хүйтэн мөс залгисан юм шиг амт шимтгүй санагдах болжээ. Бас аятай тухтай амрахыг л бодвол энэ Сан хэ шан пүүсээс л холдох хэрэгтэй ажээ. Гэвч Шин дэжиг үүгээр түүгээр орж олигтой ажил эрж сурахыг хүлээлгүй Жоу эзэн Тиан чан пүүсийн эзнийхээр хүрч очжээ. Тиан чин пүүст ч иймэрхүү хүмүүс хэрэгтэй байжээ. Жоу тэнд очъё гэж хүсжээ. Сан хэ шан пүүсийн хуучин горим дэглэм гэдэг чинь үр үндэс урга аа юу даа гэмээр хатуу чанга болсон болохоор тэр өөрийнхөө чадварыг бүрэн дүүрэн ашиглаж чадахгүйдээ хүрсэн ажээ. Шэн дэжи Жоу эзнийг хүргэж өгөхөөр явж байхдаа яг л зүрхний өвчин бэлэглэхээр хүргэж яваа юм шиг санагдаж явжээ. Ямар нэг үр дүн ашиг гарахгүй ч байлаа гэсэн Шэн дэжи тав зургаан жилийн турших эрт дээр үеийн Хуучин хамсаатныхаа хувьд пүүсийн эзэд баячуудад хэдэн үг хэлж болох хүн. Хэн хэн гэдэг эзэд баяд нь эртний хууччуул болох, тэднийг яавал нэг хөдөлгөж болох вэ? гэдгийг хүртэл Шин дэжи бас андахгүй.

	Чиан эзний хуучин найз түншүүдээр нь тус дэм авхуулж байгаад Шэн дэжи тэндээ ажиллахаар болсон ажээ.

	Чиан эзэнтнийг таван хуруу тэгш сайн гэж Шэн дэжи хэлэхгүй ээ. Харин Чиан, Жоу хоёр хувь хувийн сайн талтай улс. Гэхдээ заавал дундыг нь барих хэрэгтэй, үхтлээ хуучин арга барилаа баримтлаад байх ч тусгүй, өөрчилж байна гээд бас хэтрүүлэхийн ч хэрэггүй, уул нь хуучин улбаагаа ч эрхбиш хадгалж үлдэх хэрэгтэй. Мөнөөхөн алив шинэ юмнаас бас суралцах ёстой гэж ярина. Нэр алдар ашиг хонжоо хоёр эзэд баячуудыг заавал хөдөлгөж чадна гэдгийг Шэн дэжи сайн мэднэ ээ.

	Гэвч тэр сэтгэлдээ нэгэн өөр зүйлийг машид болгоомжлон анхаарна. Чиан эзэнтэн буцаад ирвэл бүх юм хуучнаараа эргээд ирнэ гэсэн үг. Сан хэ шан пүүс «хуучин» Сан хэ шан хэвээрээ байгаа ч үү, үгүй ч үү? Хэрэв тэгэхгүй бол алив юм юм биш болох нь тэр. Шин Дэжи тосон дэнлүүгээ хэрэглэхээ, бүрээ үлээж хэнгэрэг дэлдэхгүй ээ, зарлал ухуулах хуудас, за тэгээд тамхи юм бүхнээ цөмийг хэрэглэхгүй болъё. Мөн аргагүй үед хамжааныхаа хүнээс ч болов хасаж орхино. Ингэх юм бол хэсэг мөнгө хэмнэх байх гэж боджээ. Тэгээд бараагаа хямдхан чимээгүйхэн худалдана. Барааны маань хэмжээ ч их, чанар ч сайн гэвч хүмүүс цөмөөрөө тэнэг гэж үү дээ?

	Чиан эзэнтэн ирлээ. Гудамжинд ердөө л Жэн шан цунь дэлгүүрийн тосон дэнлүү л үлдсэн байлаа. Сан хэ шан пүүсийн хуучин дээр үеийн нам гүм байдалтай боллоо. Чиан эзнийгээ угтахын тулд дөрвөн том гэрлээ өлгөж урт улаан цацгаар бүрхлээ.

	Сан хэ шан пүүс дэнлүү өлгөх тэр өдөр Чиан пүүсийн үүдэнд хоёр тэмээ зогсож тэр нь янз бүрийн өнгийн торго дүүрэн овоолсон бөгөөд бөх дээр нь асаж унтран байдаг таван өнгийн дэнлүү өлгөсөн гээч. Тэмээний зөв буруу талд нь сугалаа гаргахаар юм хумаа зэхсэн байлаа. Нэг хүн арван зоосоор сугалаа сугална. Хүн ирсээр сая арван хүн болохоор нь сугалааныхаа савыг нээнэ. Арван зоосоор чинь тэрхэн үедээ ховор живэр гэж байсан торгыг ч олоод сугалчих юун магад гэж хүмүүс горьдоно. Тиан чэн пүүсийн гадаа хүн гэдэг чихцэлдэж ер нь нэг л сүмийн хуралтай л адил юм болж байв. Үнэхээр ч хэдэн хүн инээж хөхрөн бөөн баяр хөөр бололцон ховор торго сугавчлан яваа харагдав.

	Сан хэ шан пүүсийн үүдэнд байдаг банзан сандлыг дахиад л хөх юмаар бүрлээ. Чиан эзэн нүдээ ч цавчилгүй тэнд ажигласаар суугаа харагдлаа. Хамжааныхан нь чимээ аниргүй лангууныхаа ард сууцгаана. Зарим нь аяархан гэгч нь сампингийнхаа эрихийг хөдөлгөнө. Зарим нь бүр алжаасан янзтай эвшээж сууна. Шин дэжи аман дээрээ юу ч гэж ярихгүй суув ч ачиртаа бол сэтгэлдээ их л бухимдан буй нь ил. Өдөр дунд болоход ганц ч худалдан авагч орж ирсэнгүй ээ. Хааяа нэг хүн гаднаас нь харж орж ирмээр болсноо алтан үсэгтэй хаягийг нь үзээд л Тиан чэн пүүс рүү эргээд яваад өгнө. Зарим нэг хүн орж ирчхээд бараа сэлт үзэж байгаад үнэ ч өгсөн юмгүй аанайхан л хоосон гараад явах нь тэр. Зөвхөн хуучин танил хэдэн худалдан авагч л байнга ирж жаал зугаа юм авна. Заримдаа тэд Чиан эзэнтэнтэй энэ жил ч өгөөж муутай, яасан ч өөдгүй муухай жил вэ гэх зэргээр дэмий ярьж гайхаж юу ч авсан юмгүй ганц хоёр аяга цай уугаад яваад өгнө. Шэн дэжи тэдний яриаг дуртай гэгч нь чагнана. Тэр нь өөрт нь хуучин байдлыг нэхэн санагдуулна. Тэр бээр хуучин ямаршуухан байлаа гэдгийг андахгүй. Тийм цаг ч бараг дахиж ирэхгүй биз дээ. Энэ гудамжинд ч ердөө л Тиан чэн пүүс л нэг хуучнаараа худалдааны газар байх шив дээ! Шан хэ шан пүүс хүнээ хорогдуулахгүй байхын аргагүй боллоо. Шэн дэжи нүднээсээ нулимсаа дуслуулан Чиан эзэнд:

	Бид нар айх юу байх вэ? Би ганцаараа таван хүний ажил хийе гэж хэлжээ. Хөгшин эзэнтэн нь хариуд нь бид айх юмгүй ээ гэж бувтнав.

	Шэн дэжи тэр оройгоо сайхан унтаж, таван хүний ажил хийхээр бэлтгэжээ. Гэвч нэгэн жил болоход Тиан чэн пүүс Сан хэ шан пүүсийг залгиж орхисон байлаа.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	
1973 оны хэвлэлийн Хэвлэн нийтлэлийн мэдээлэл

	 

	ЛАО ШЭ

	 

	ХАВИРГАН САРАН

	 

	УЛСЫН ХЭВЛЭЛИЙН ГАЗАР 

	УЛААНБААТАР—1973

	 

	Хятад хэлнээс орчуулсан Ц. Базаррагчаа, Я. Ламжав

	 

	Зураач Г. Актив

	Уран сайхны редактор Д. Сандагдорж 

	Техн. редактор Т. Тогтох 

	Хянагч Ж. Артөр, Ө. Шаравдорж

	 

	Өрөлтөд 1973 оны 2-р сард 

	Хэвлэлтэд 1973 оны 4-р сард шилжүүлж 

	3000 ширхэг хэвлэв. 

	 

	Цаасны хэмжээ 84x108 / 32 

	Хэв хуудас 4,5 

	Хэв нэгж хуудас 7,56

	тооцооны хуудас 6,84

	 

	Зах № 86

	Улсын их сургуулийн гудамж, 1

	Улсын хэвлэлийн газар. 

	 

	Улаанбаатар Сүхбаатарын нэрэмжит хэвлэлийн комбинат.

	Сүхбаатарын талбай, 2.

	 

	Г (Хят)

	Л—67

	 

	7-3-4 

	197—72

